
Forord 


Denne boka er basert på en evaluering av fraværsgrensen, gjennomført 
av forskere ved Fafo og Statistisk sentralbyrå på oppdrag av Utdannings- 
direktoratet i perioden 2016-2020. Boka bygger på tre rapporter som er 
publisert i prosjektet. Størst takk gar til informantene som har stilt opp 
og vært generøse både med sin tid og sin kunnskap. Takk til Silje Andre- 
sen, Hans Tore Hansen, Lars Kirkebøen, Terje Olsen og Marte Rønning 
som har kvalitetssikret tidligere rapporter. Andresen har sammen med 
Kaja Reegård vært med å utvikle de første analysene og designet. I skri- 
vearbeidet har forfatterne samarbeidet gjennom hele prosessen. Rogstad 
har vært prosjektleder og har hovedansvar for kapittel 1, 3 og 7, sist- 
nevnte med bidrag fra Drange og Gjefsen, som også har hovedansvaret 
for kapittel 2. Kindt har hovedansvaret for kapittel 4, mens Bjørnset har 
hovedansvaret for kapittel 5 og 6. Alle har bidratt til kapittel 8 og 9. 


Oslo, mai 2021 
Jon Rogstad 


1 Se prosjektrapporter på Fafos nettsider: https://www.fafo.no/prosjekter/fullforte-prosjekter/ 
item/fravaersgrensen-i-videregaende-skole og https://www.fafo.no/zoo-publikasjoner/fafo- 
rapporter/item/suksess-og-besvaer 


Dette tredje året på videregående skal han heve snittet sitt ytterligere. 
Skal komme på skolen og jobbe jevnt. Selv med den nye fraværsregelen 
som innføres denne høsten, skal han klare seg. Max vet at Anette bekym- 
rer seg for hvordan det skal gå. Bare ti prosent, Max. Det er ikke mer enn 
et par timer i de minste fagene, det, sier hun. Max selv er ikke så bekymret. 
Han vet at klassekamerater har fått legeerklæring uten å være syke, for å 
dra på familieferie og delta på idrettsstevner. Da må jo han, som har vir- 
kelige problemer, klare å skaffe dokumentasjonen som trengs? Dessuten 
bør ikke skolen være altfor snille med sånne som meg. Det kan jo være at 
fraværsregelen er det som får meg på rett kjøl? 

— Spurkeland, 2017, $. 77 


KAPITTEL 1 


Innledning 


Denne boka handler om fraværsgrensen, som ble innført i videregående 
skole i 2016. Fra da av var hovedregelen at udokumentert fravær ut over 10 
prosent i et fag ville resultere i at en elev ikke fikk vurdering i faget. Mens 
fraværsgrensens mål er å få flere til å være mer på skolen, har den følge- 
lig også en innebygd trussel om at for høyt fravær skal ha konsekvenser. 
Spørsmålet vi stiller i denne boka, er om fraværsgrensen har hjulpet. Har 
elevenes nærvær på skolene økt? Og i tilfelle, til hvilken pris? Av dette 
spørsmålet følger det at vi først og fremst er opptatt av elevene og deres 
situasjon knyttet til fraværsgrensen. 

Temaet i boka må forstås i lys av at frafall fra videregående opplæ- 
ring har stått høyt på listen over politiske bekymringer siden Reform 94. 
Skiftende regjeringer, en serie statsråder og store utdanningspolitiske 
reformer’ har imidlertid til felles at de i liten grad har lykkes med å redu- 
sere omfanget (Reegård & Rogstad, 2016). Andelen som ikke fullfører og 
består videregående opplæring i løpet av fem år, har holdt seg tilnærmet 
konstant, om enn med en liten reduksjon de siste årene. Mens nær alle 
begynner på videregående skole, var det én av fire som droppet ut i 2019 
(Utdanningsdirektoratet, 2019). 

Da regjeringen 1. august 2016 innførte en øvre generell grense for udo- 
kumentert fravær i videregående skole på 10 prosent, var reduksjon i fra- 
fallet ett av to mål med bestemmelsen (se boks om bestemmelsen). Det 
andre målet var å øke elevenes tilstedeværelse på skolen. Etter tre år med 
fraværsgrensen er konklusjonen at fraværet er betydelig redusert. Riktig- 
nok var fraværet på vei nedover i tiden før bestemmelsen ble implemen- 
tert, men mye av reduksjonen som fulgte i perioden etter, må tilskrives 


1 De fire store reformene i den aktuelle perioden er: Reform 97, Kunnskapsløftet, Ny giv og 
Program for bedre gjennomføring. 

fraværsgrensen. Om en ser på gjennomsnittstall, er det rimelig å konklu- 
dere med at fraværsgrensen har vært vellykket for å øke elevenes tilstede- 
værelse. Hvorvidt fraværsgrensen også bidrar til å redusere frafallet, er 
det imidlertid for tidlig å konkludere om, men det er nærliggende å anta 
at bestemmelsen har bidratt positivt for en del elevgrupper. 

Målt i redusert time- og dagsfravær er det forståelig at både politikere 
og andre henter fram store ord for å beskrive hvor vellykket fraværsgren- 
sen har vært.* Samtidig må en ikke tape av syne at bestemmelsen har 
møtt motstand, ikke minst fra hovedpersonene - elevene. Et spørsmål 
er hvorfor de er så sterke motstandere av en regel som tilsynelatende er 
så vellykket. Vi har spurt elevene om dette. Svarene vi fikk var sammen- 
satte, men hadde til felles at de speilet en opplevelse av mistillit og påføl- 
gende motstand mot å bli styrt. 

Denne boka handler om hvordan elevene har respondert og reagert på 
fraværsgrensen. Men elevene handler ikke i et vakuum. Av den grunn er vi 
også opptatt av hvordan fraværsgrensen ble implementert og praktisert ved 
skolene rundt om i landet, fra den ble innført i 2016 og fram til 2020. De 
kommende kapitlene vil vise tre funn, som har til felles at de er viktige for 
å forstå en av de mest gjennomgripende reformene i dagens Skole-Norge: 
For det første fraværsgrensens suksess målt i redusert fravær. Allerede det 
første skoleåret ble både time- og dagsfraværet betydelig redusert. I de 
etterfølgende skoleårene har fraværsnivået vært ganske stabilt på et lavere 
nivå enn det var før fraværsgrensen ble innført. Det andre hovedfunnet 
handler om implementering og at det kan være kort vei mellom implemen- 
tering og normalisering. Dette handler om at fraværsgrensen ganske raskt, 
til tross for mye motstand fra Elevorganisasjonen, ble en integrert del av 
skolesystemet blant elevene. Bestemmelsen utfordret tilliten, men elevene 
erkjenner at ordningen er kommet for å bli, fordi den virker. Det tredje 
sentrale funnet i evalueringen handler om at dette er en bestemmelse som 
også kan være til besvær — for rektorer og lærere som må bruke mye tid på 
å føre fravær og sende ut varsler til elevene, for fastleger som blir oppsøkt 
av friske elever som opptar verdifull tid, og for elever som blir stresset av 
bestemmelsen og må bruke tid og penger på å framskaffe dokumentasjon. 


2 Se for eksempel Erna Solbergs nyttårstale i 2018. 

Fraværsgrensen er å finne i forskrift til opplæringsloven $ 3-3 siste ledd og 
forskrift til friskoleloven $ 3-3 siste ledd. 

«Alt fravær fra opplæringen, uavhengig av grunn, skal i utgangspunktet telle 
med i fraværsprosenten.» 

«Hvis en elev har mer enn 10 prosent udokumentert fravær i et fag, vil 
han eller hun som hovedregel ikke ha rett til å få halvårsvurdering med ka- 
rakter eller standpunktkarakter i faget, og læreren kan heller ikke sette slike 
karakterer.» 

Eleven kan likevel få vurdering med karakter, hvis han eller hun kan doku- 
mentere at fraværet ut over 10 prosent skyldes slike grunner som er nevnt i 
forskrift til opplæringsloven $ 3-47 femte ledd og åttende ledd. 

«I spesielle tilfeller kan rektor bestemme at en elev som har gått over 
grensen på 10 prosent, og ikke har tilstrekkelig dokumentasjon, likevel skal 
kunne få halvårsvurdering med karakter eller standpunktkarakter. Årsaken 
til fraværet må gjøre det klart urimelig at eleven ikke får karakter, og det 
udokumenterte fraværet i faget kan ikke være høyere enn 15 prosent. Dette 
er en snever unntaksbestemmelse som gjør det mulig å ivareta elever som 
befinner seg i en vanskelig livssituasjon. Unntaket kan hjelpe elever med sær- 
lige utfordringer å fullføre og få vurdering selv om de har mer enn 10 prosent 
fraveer.»* 

Kilde: Utdanningsdirektoratet, 2020a 


Det er heller ikke sannsynlig at fraværsgrensen er et godt virkemiddel for 
de mest sårbare elevene, som sliter med å fullføre og bestå videregående 
opplæring. Det normative spørsmålet er hvordan disse tre funnene skal 
vektes opp mot hverandre. 

I boka vil vi se på et knippe problemstillinger. For det første, hvor mye 
er fraværet redusert blant ulike elevgrupper som følge av fraværsgrensen? 
For det andre, hvordan praktiseres fraværsgrensen av rektorer og lærere? 
Og for det tredje, hvordan følger «laget rundt eleven» og fastlegene opp 
elever med for høyt fravær? 


3 — Våren 2020 besluttet Kunnskapsdepartementet to midlertidige unntak fra fraværsgrensen. Det ble 
besluttet et midlertidig unntak fra dokumentasjonskravet ved fravær av helsemessige grunner i pe- 
rioden fra 4. mars 2020 og ut skoleåret 2019/2020, se forskrift til opplæringsloven $ 3-3a. Bakgrun- 
nen var at helsepersonell måtte prioritere annet arbeid, blant annet med koronaviruset. I denne 
perioden kunne myndige elever og foreldre til elever under 18 år skrive egenmelding ved fravær av 
helsemessige grunner. Fredag 08.03.2020 ble det besluttet at det skulle gjelde et midlertidig unntak 
fra fraværsgrensen fra og med 13.03.2020 og ut skoleåret 2019/2020, se forskrift til opplæringsloven 
$ 3-3b. Det innebar at fraværsgrensen ikke gjaldt i denne perioden. Fra skolestart høsten 2020 ble 
det ble besluttet at det midlertidige unntaket fra fraværsgrensen skulle videreføres. 

Disse spørsmålene brukes som organiserende prinsipp for boka. Vi 
starter med hovedpersonene, elevene, ser deretter på skolene og til slutt 
laget rundt elevene. 

For å besvare spørsmålene skal vi se på utviklingen fra implemente- 
ringen i 2016 og fram til 2020. I analysene vil vi se på endringer mellom 
fag og elevgrupper og hvordan skolene har arbeidet med fraværsgrensen 
gjennom tre skoleår. 

Innledningsvis er det verdt å komme med en oppfordring til leserne. 
Fraværsgrensen synliggjør nødvendigheten av å ha to tanker i hodet sam- 
tidig. Den ene er at bestemmelsen virker for de aller fleste: elever, lærere, 
skoleledere og ikke minst politikere. Kort sagt får fraværsgrensen flere 
elever til å være mer på skolen. «Det skulle bare mangle, når det settes en 
slik regel, kommer selvsagt de fleste», hevdes det. Skoleutvikling er imid- 
lertid ikke alltid så enkelt. Ofte blir skolen forstått som en type dynamisk 
lærende organisasjon, preget av endringstreghet på grunn mange invol- 
verte aktører, kjennetegnet med sterke synspunkter og motstridende 
interesser (Hovdenak, 2009; Imsen, 2006). Evalueringen av fraværsgren- 
sen har derfor et positivt budskap. Fraværet blir redusert, men like viktig 
er det å se at fraværsgrensen dermed er et eksempel på et politisk tiltak 
som har ført til regimeendring på skolene, som i neste omgang har gitt 
tiltenkte resultater. Dette er ingen selvfølge, jamfør det vedvarende arbei- 
det for å redusere frafallet. Heller enn å peke på at implementeringen av 
fraværsgrensen har tatt tid og blitt møtt med mostand, kan en følgelig si 
at det er mer overraskende hvor raskt og effektivt skolene har tilpasset seg 
et nytt fraværsregime. 

Den andre tanken er av mer normativ karakter og peker på at fraværs- 
grensens suksess også har gjort at noen elevgrupper har fått det vanske- 
ligere etter innføringen. Det er nærliggende å tolke dette som en appell 
til mer debatt om hvorvidt nivået på fraværsgrensen bør justeres, enten 
generelt eller i små fag. Vi mener imidlertid at det er mer relevant å peke 
på at det er elevgrupper med behov for andre og kompenserende tiltak. 
Om en iverksetter og styrker ekstra tiltak for et fåtall elever, så er ikke det 
noen kritikk av eller fallitt for fraværsgrensen. Det er snarere en erkjen- 
nelse av at ett politisk virkemiddel sjelden er egnet til å realisere flere poli- 
tiske mål samtidig. 

Analytisk utgangspunkt 


Ut fra problemstillingene skal vi, for det første, analysere hvordan elev- 
ene har opplevd fraværsgrensen samt hvilke mestringsstrategier de har 
valgt for å håndtere den. Den andre problemstillingen handler hvordan 
skolene har implementert, praktisert og fulgt opp fraværsgrensen. Begge 
deler aktualiserer et analytisk rammeverk som gir oss innblikk i situ- 
asjonen på ulike nivåer langs den vertikale styringslinjen — fra politisk 
beslutning via Utdanningsdirektoratet og skoleeier til praktisering av 
skoleledelse og ut i det enkelte klasserom. 

Problemstillingene aktualiserer litteratur om implementering, her- 
under et etablert skille mellom studier som enten anlegger et perspektiv 
«nedenfra-og-opp» eller «ovenfra-og-ned» (Christensen, 2012; Ludvigsen 
& Rasmussen, 2006; Møller et al., 2009; Westergård & Roland, 2015). 
I dette prosjektet har vi trukket veksler på begge perspektivene. Den før- 
ste rapporten (Andresen et al., 2017) var i all hovedsak ovenfra-og-ned og 
kan derigjennom forstås som et innspill for å forstå styring og utfordrin- 
ger knyttet til delegering av ansvar og oppgaver. Det siste er tilfelle fordi 
bestemmelsen, som er nasjonalt bestemt, skal praktiseres og fortolkes 
lokalt. Vi var derfor opptatt av å identifisere om det er lokale forskjeller 
i praksis og fortolkning, en interesse som ledet oss til å bruke Lipskys 
(1980) teori om «bakkebyråkrater», som nettopp tematiserer aktørenes 
forståelse, oversetting og lojalitet. Lipsky hevder at offentlig politikk ikke 
først og fremst er styrt av politiske beslutninger, men snarere at politikk 
er et produkt av møtet mellom «bakkebyråkrater» og «klienter». Det er 
i den sammenheng Lipsky legger vekt på bakkebyråkratenes betydning. 
Hans antagelse er at politikken som brukes i førstelinjen ofte er forskjel- 
lig fra de politiske vedtakene, noe han antar vil ramme de svakere stilte 
gruppene. I sammenheng med fraværsgrensen er det følgelig interessant 
både å identifisere hvorvidt skolenes og lærernes praksis avviker fra de 
politiske føringene, og i tilfelle om dette er avvik som særlig rammer de 
mest sårbare elevene. 

Ut fra et annet perspektiv kan fraværsgrensen settes inn i en forstå- 
else av skoleutvikling. Studier har pekt på at endringer i skolen ofte er 
tidkrevende, fordi de fordrer endringer av struktur, kultur og praksis. 
Av den grunn vil forslag om endring ofte møte motstand og motkrefter, 


15 


KAPITTEL 1 


hvor involverte søker å opprettholde etablert praksis (Skogen, 2004). I en 
oversiktsartikkel hevder Nordby og Adalberon (2016) at det med bruk 
av begrepet «skoleutvikling» ligger en implisitt forventning om at end- 
ringen skal skje på bestemte måter. Forfatterne hevder videre at denne 
endringen ofte er vanskelig fordi personalet kan være lite endringsvillige. 
Andre forskere går lenger, og hevder at enhver beslutning om endring vil 
bli møtt med motstand av berørte aktører (Skandsen et al., 2009). I den 
sammenheng er det relevant å peke på at ulike profesjoner ofte vil ha for- 
skjellige perspektiver på læring og hva som er et godt læringsmiljø. Skole- 
utvikling kan sette forholdet mellom de respektive perspektivene i spill, 
noe som i neste omgang kan resultere i at endringene oppleves som en 
trussel mot egen profesjon (Skogen, 2004). Det skal her også trekkes fram 
at toneangivende grupper blant elevene var negative da fraværsgrensen 
ble innført. Dette var en oppfatning som særlig ble målbåret av Elevorga- 
nisasjon. Søkelys på fraværsgrensens legitimitet på skolene, blant elever, 
lærere og rektorer, aktualiserte at vi i den andre delrapporten (Bjørnset 
et al., 2018) anla et nedenfra-og-opp-perspektiv. 

Som vi allerede har påpekt, reduseres fraværet betydelig for alle elev- 
grupper. Når det gjelder frafallet, synes det å være en relativt sett økt 
sannsynlighet for at visse elevgrupper får ikke vurderingsgrunnlag (IV) 
på kompetansebeviset i ett eller flere fag. Dersom dette er en varig effekt, 
vil fraværsgrensen fungere differensierende på elevene ved at forskjel- 
lene mellom elevgrupper øker når det gjelder muligheten for å fullføre og 
bestå videregående opplæring. Dette leder til en mer normativ diskusjon 
om suksesskriterier. I denne boka vil vi ta opp denne diskusjonen med 
bruk av Mertons (1936) funksjonsanalyse, hvor han skiller mellom til- 
siktede/ikke tilsiktede og erkjente/ikke erkjente konsekvenser. Inspirert 
av hans begreper vil vi bruke en tredeling av ulike typer konsekvenser: 
direkte, indirekte og utilsiktede effekter. 

Reduksjon av fraværet er et eksempel på direkte konsekvenser. For 
å vurdere om innføringen av fraværsregelen har ført til ønsket reduk- 
sjon i fravær, måtte en satt opp et måltall for hvor mye fraværet skulle 
gå ned. Noen slik operasjonalisering av målsettingen finnes ikke. Det 
er heller ikke gitt at det finnes noe klart mål for frafall og fraværsgren- 
sen. Det er imidlertid liten tvil om at frafallet er noe redusert i perioden 

fraværsgrensen har vært virksom, uten at vi dermed kan slå fast at det 
er en årsakssammenheng.* Det er heller ikke gitt at det økte nærværet 
blant store grupper av elever er avgjørende for deres framtidsmuligheter i 
arbeidslivet. Det kan meget godt tenkes at dette er unge samfunnsborgere 
som uansett fraværsgrensen hadde klart seg veldig bra. Dette er en for- 
ståelse som er i overensstemmelse med Kristoffer Vogt (2017), som argu- 
menterer for at samfunnet er for utålmodige når vi kategoriserer ungdom 
og frafall. Ifølge Vogt ser tallet for andel frafalne annerledes ut dersom en 
ser på ungdom ti år etter at de startet på videregående opplæring, i stedet 
for å se på dem fem år etter. 

En indirekte effekt er hvilken oppslutning skoleutvikling og fraværs- 
grensen har blant lærere når det gjelder praksis, og blant elever når det 
gjelder opplevelsen av medbestemmelse og ordningens legitimitet. Dette 
er eksempel på en konsekvens som trolig ikke kom overraskende på de 
politiske myndighetene. Men endring skaper ofte friksjon og påfølgende 
forskjeller i praktisering av en bestemmelse. Blant annet har vi vist at det 
er noe variasjon både mellom skoler og innad på skolene når det gjel- 
der kriterier for føring av fraværet, og ikke minst er det forskjeller på 
rektors vurdering rundt bruk av unntaksbestemmelsen. Dette er påpek- 
ninger av praksiser som kan resultere i ulikhet mellom elevene, men det 
følger likevel ikke at det er bestemmelsen i seg selv det er noe galt med. 
En illustrerende sammenligning kan være at de færreste tar til orde for at 
en skal fjerne fartsgrenser på veiene fordi enkelte kjører for fort. En veier 
opp fordeler og ulemper og ser hvordan en best mulig kan kommunisere 
hvilke grep som tas, hvorfor de tas og hva som er det ønskede resultatet. 
I den sammenheng er det viktig å avdekke årsakene til og innholdet i en 
eventuell motstand. 

Det skal her trekkes fram at de fleste bestemmelser vil kunne få kon- 
sekvenser en vanskelig kunne forutsi på forhånd. Et eksempel på en 
utilsiktet konsekvens av fraværsgrensen er belastningen bestemmelsen 
hadde på fastlegene. At dette er tilfelle, og nå også erkjent av politiske 
myndigheter, kan en lese ut av begrunnelsen for hvorfor en først gjorde et 
midlertidig unntak fra kravet om dokumentasjon ved fravær som skyldes 


4 — https://www.ssb.no/statbank/table/11576/ 

helsegrunner; og deretter besluttet et midlertidig unntak fra reglene om 
fravær i forbindelse med spredningen av koronaviruset.* Våren 2020 ble 
det besluttet at helsepersonell skulle bruke arbeidstiden på den krevende 
situasjonen som har oppstått. Datainnsamlingen til denne boka ble imid- 
lertid gjennomført før koronapandemien hadde startet. 

Et annet eksempel på en utilsiktet konsekvens, er at noen elevgrupper 
ikke nyter godt av fraværsgrensen - snarere tvert om. De har fått lengre 
vei fram til å ha fullført og bestått videregående opplæring som følge av 
bestemmelsen. 

Ulike typer av konsekvenser kan framsettes i en tabell: 


Tabell 1.1. Ulike mulige konsekvenser av fraværsgrensen 


Direkte konsekvenser Hvorvidt det har vært en reduksjon i fraværet og i frafallet 

Indirekte konsekvenser Legitimitet/oppslutning om fraværsregelen 

Utilsiktede konsekvenser Positive og negative konsekvenser som ikke er en del av 
intensjonen 


Kilde: Andresen et al., 2017, s. 19 


Ambisjonen er ikke å kunne fastslå et bestemt mål på hver av de tre typene 
av konsekvenser. Vi er snarere opptatt av å betone at fraværsgrensen må 
vurderes langs flere typer av mulige utfall enn de direkte konsekvensene, 
som også er de mest intuitive. Et viktig mål med denne boka er å sam- 


menligne flere typer av mulige utfall. 


Norge på vent: Pandemien og skolen 


I de tre årene vi fulgte fraværsgrensen ble ordningen implementert og 
normalisert, til tross for mye motstand. Det var imidlertid hverken Elev- 
organisasjonen eller andre aktører som fikk stoppet fraværsgrensen. 
Derimot kom pandemien, covid-19, og resulterte i at fraværsgrensen mid- 
lertidig ble opphevet. Siste del av skoleåret 2019/2020 ble det derfor ikke 
ført fravær, noe som vedvarte gjennom skoleåret 2020/2021. Sammen 
med utstrakt bruk av hjemmeskole med digital undervisning og fravær 


5 Se forskrift til opplæringsloven $ 3-3. 
6 Se forskrift til opplæringsloven $ 3-3b. 

av eksamen, bidro dette til at elevene fikk en hverdag preget av unntak og 
lite nærvær og samvær. Det er heller ingen tvil om at den utstrakte bru- 
ken av hjemmeskole har hatt betydelige konsekvenser for elevene når det 
gjelder læring og deres læringsmiljø. 

Det kan spørres om en bok om fraværsgrensen er relevant i en tid pre- 
get av at elevene har hjemmeundervisning. Vi vil hevde at pandemien har 
muliggjort en form for naturlig eksperiment om verdien av nærvær og et 
felles læringsmiljø. Vi ser det derfor som svært relevant at vi trekker inn 
analyser som viser hvilke hensyn myndighetene særlig bør ta når de skal 
vurdere hvorvidt fraværsordningen skal gjeninnføres. Ikke minst vil vi 
trekke fram relevante endringer, justeringer og tilpasninger. At ordnin- 
gen har vært satt på vent en periode gjør trolig at endringer i større grad 
er mulig nå enn de var for få år siden. 


Design, data og metode 


I denne boka vil vi anlegge et helhetlig perspektiv for å analysere fraværs- 
grensen fra ulike vinkler og perspektiver. Med helhetlig mener vi at vi at 
fraveersgrensen både skal forstås ovenfra-og-ned og nedenfra-og-opp. Det 
førstnevnte innebærer at vi ser på fraværsgrensen som et politisk vedtak 
som blir virksomt nar det implementeres lokalt - på den enkelte skole og 
i det enkelte klasserom. Det generelle spørsmålet er hvordan et tiltak, som 
fraværsgrensen, kan oversettes fra det nasjonale til det lokale nivået. Ut 
fra det andre perspektivet, nedenfra-og-opp, er vi her opptatt av hvordan 
fraværsgrensen oppleves sett nedenfra. Hva er elevenes erfaring i møte 
med fraværsgrensen? Hva er deres mestringsstrategier og forklaringer på 
hvordan fraværsgrensen oppleves. 

Analysene i boka er basert på data innhentet fra tre skoleår, og gjen- 
nom ulike typer av data har vi søkt å ivareta et helhetlig perspektiv på 
fraværsgrensens konsekvenser. For det første bruker vi kvantitative 
data; som registerdata, Elevundersokelsen og en spørreundersøkelse 
sendt hvert år, tre ganger, til rektorer. For det andre har vi samlet inn 
omfattende kvalitative data fra de tre første årene fraværsgrensen har 
vært virksom. Deriblant har vi intervjuet elever, representanter fra fyl- 
keskommunen, fastleger, lærere, rektorer, helsesykepleiere, rådgivere, 

minoritetsrådgivere, ansatte i OT og ansatte i PPT. Til sammen gir dette 
rike datatilfanget oss muligheten til å besvare problemstillingene våre, 
samt å gi både en bredde- og dybdeevaluering av fraværsgrensens direkte, 
indirekte og utilsiktede konsekvenser. 


Gangen i boka 


Vi har lagt opp denne boka ut fra et nedenfra-og-opp-perspektiv. Det 
er gjort fordi vi først og fremst er opptatt av elevene og hvilke konse- 
kvenser fraværsgrensen har for dem. En studie av implementering ville 
sett annerledes ut. Etter en presentasjon av data og metode, vil vi derfor 
presentere hvilke konsekvenser fraværsgrensen har for elevenes tilstede- 
værelse (kapittel 2, deretter hvordan de håndterer reglene (kapittel 3). Vi 
er også særlig opptatt av elevene som synes å slite mest med fraværsbes- 
temmelsen. Dette er elever som får ikke vurderingsgrunnlag (IV) i ett eller 
flere fag (kapittel 4). Samtidig kan heller ikke vi løsrive oss fra at fra- 
værsgrensen er en politisk bestemmelse som er fattet nasjonalt, men som 
skal iverksettes lokalt. Vi setter derfor søkelyset på lærerne i kapittel 5 og 
rektorer i kapittel 6, samt laget rundt elevene (kapittel 7). Til slutt sam- 
ler vi trådene og oppsummerer de viktigste funnene i boka i kapittel 8. I 
kapittel 9 presenteres dataene og metodene som brukes i boka. 

Nedgang i fraværet 


I dette kapitlet beskriver vi utviklingen i fravær over tid. Vi har allerede 
slått fast at fraværet ble redusert i årene etter at fraværsgrensen ble inn- 
ført. Men hvor omfattende var reduksjonen og var det like stort for alle 
elevgrupper? Vi vil også ta for oss hvor mye av det reduserte fraværet som 
kan tilskrives fraværsgrensen. 


Utviklingsmønstre 


Figur 2.1 viser utviklingen i elevenes fravær over tid for elever i 10. klasse, 
vg1, vg2 og vg3. Den blå linjen viser antall fraværstimer for elever i på 10. 
trinn 2014-2019. Vi forventer ikke at fraværsgrensen har hatt betydning 
for disse elevene. Den røde, grønne og lilla linjen representerer vgi, vg2 
og vg3. Fra figuren ser vi at fraværet har vært synkende for alle klasse- 
trinnene fra skoleåret 2013/2014 til 2015/2016, altså en nedadgående trend 
i fravær også før fraværsgrensen ble innført. 

Fra 2015/2016 til 2016/2017 ser vi et skarpt fall i totale timer registrert 
fravær for elevene i videregående skole. For elevene på 10. trinn finner vi 
derimot ikke en slik endring, noe som tyder på at fraværsgrensen bidrar 
til nedgangen. Videre ser det ut til at det er en svak økning i fravær i 
2017/2018 og 2018/2019 fra det lave nivået i 2016/2017, mens en slik endring 
ikke er å se for elevene på 10. trinn. 

Når vi beregner det vi betegner som effekter av fraværsgrensen tar 
vi hensyn til at fraværet hadde en synkende trend også årene før fra- 
værsgrensen. Vi estimerer effekten av fraværsgrensen i en modell som 
tar hensyn til den allerede eksisterende svake nedgangen i fravær som 
vi så i figuren over, samt at elevsammensetningen endrer seg noe fra 
år til år. 

Figur 2.1. Elevenes totale fravær over tid, målt i antall timer 


Kilde: Registerdata fra SSB 


Resultatene våre viser en betydelig reduksjon i skolefravær for skoleåret 
2016/2017. Vi ser på totalt fravær, som er summen av dager og timer regis- 
trert fravær omregnet til timer. Fraværet er nær 18 timer lavere enn hva 
som ville vært tilfelle dersom utviklingen hadde fortsatt slik den gjorde 
årene før og elevsammensetningen hadde vært tilsvarende” 

I skoleåret 2017/2018 var fraværet også lavere enn det som ville vært til- 
felle dersom utviklingen hadde fulgt samme trend som årene før fraværs- 
grensen ble innført. Imidlertid er den beregnete reduksjonen mindre enn 
vi beregner for året før — 11 timer for 2017/2018 og 8 timer for 2018/2019, 
mot 18 timer for 2016/2017. 

Det ser altså ut til at effekten av fraværsgrensen avtar noe med tiden. 
Det kan skyldes at elevene reduserer fraværet sitt mindre enn de gjorde 
første året etter fraværsgrensen, men det kan også skyldes at elevene ser 
at ikke alt fravær må dokumenteres for å ha vurderingsgrunnlag i fagene. 

Det er interessant å se nærmere på hvordan elevene reduserer fravæ- 
ret sitt. De kan potensielt redusere både enkelttimer, fulle dager eller en 
kombinasjon av disse. Vi finner en reduksjon på om lag 2 fulle dager det 
første året etter innføringen, for 2017/2018 i overkant av en dag, og for 


7 Se tabeller med detaljer fra estimeringene i Baker et al. (2021). 

2018/2019 i underkant av en dag. Før fraværsgrensen ble innført var gjen- 
nomsnittlig antall hele dagers fravær i overkant av 8. 

Når det gjelder enkelttimer hadde en elev i 2015/2016 i gjennom- 
snitt 17 timer fravær. Etter fraværsgrensen beregner vi en reduksjon på 
5,7 timer i 2016/2017, 3,4 timer i 2017/2018 og 2,4 timer for 2018/2019. 

Det er store forskjeller på elevene på de ulike klassetrinnene. En kilde 
til denne forskjellen er sammensetningen av elevene, som varierer mel- 
lom trinnene. I vgi er størstedelen av 16-åringene det aktuelle året regis- 
trert som elever. I vg2 er det bare de som har gjennomført vgi som er 
registrert som elever, mens i vg3 må du ha gjennomført både vg1 og vg2. 
En betydelig gruppe elever innen de yrkesfaglige studieretningene går ut 
i lære i bedrift i vg3, og dermed er elever i studieforberedende studiepro- 
gram overrepresentert i vg3. 

Det er også andre forskjeller mellom elevene. De utvikler seg mye i 
løpet av tiden på videregående skole, og dette kan ha betydning for fra- 
værsmønsteret deres. Elever i vg3 har mer autonomi enn elever i de lavere 
klassetrinnene. De har i utgangspunktet også langt høyere fravær enn 
elever på de andre klassetrinnene, som gjør at de er nødt til å redusere 
fraværet sitt betydelig for å mote de nye reglene. Elevene i vgi har deri- 
mot vært vant til en skolehverdag der fraværet har blitt tett fulgt opp av 
foreldre. 

Videre er konsekvensene av å overskride fraværsgrensen størst for 
elever i vg3, siden fravær som overstiger fraværsgrensen kan føre til for- 
sinket fullføring av videregående skole. Elever i vgi eller vg2 har deri- 
mot muligheten til å ta igjen fag med IV samtidig som de følger normal 
progresjon. 

Figur 2.1 viser tydelig at elevene i vg3 som forventet har langt høyere 
fravær enn elevene i vg1 og vg2. Med dette som bakteppe er det ikke una- 
turlig om fraværsgrensen påvirker elever på de forskjellige klassetrinn 
ulikt. Resultatene våre viser nettopp det - de beregnete effektene av fra- 
værsgrensen øker med klassetrinnene. Den laveste beregnete effekten 
finner vi for vg1, med 12 timer i 2016/2017. For vg2 finner vi en effekt på 
19 timer, mens elever i vg3 reduserer fraværet sitt med hele 26 timer. 

Studieretninger er et annet skille mellom elever som er relevant å 
studere nærmere. Det er store forskjeller i hvor mye fravær vi ser for 

de ulike utdanningsprogrammene. Det kan være mange grunner til 
dette. Elevene i de studieforberedende utdanningsprogrammene har 
i gjennomsnitt høyere ungdomsskolekarakterer og lavere fravær fra 
ungdomsskolen. Det er andre kjennetegn ved elevene som er forskjel- 
lig, slik som familiebakgrunn og alder. Det er derfor ikke overraskende 
at også fraværsmønstrene er forskjellige mellom utdanningsprogram. 
Elevene på studieforberedende utdanningsprogram hadde i gjennom- 
snitt 62,6 timer fravær i skoleåret 2015/2016, det siste året uten fraværs- 
grense. Elever i yrkesfaglige utdanningsprogram hadde i gjennomsnitt 
75,6 timer fravær. 

Resultatene viser at elevene i de yrkesfaglige utdanningsprogrammene 
reduserer fraværet mer enn elevene i studieforberedende utdanningspro- 
gram. Elever i yrkesfaglige utdanningsprogram reduserer fraværet sitt 
med rundt 19 timer, om lag fire timer større reduksjon enn vi finner for 
elever i studieforberedende utdanningsprogram. Dette resultatet tyder på 
at elevene som har størst behov for å redusere fraværet sitt for å møte fra- 
værsgrensen, er de som gjør den største endringen. 

Også innad i de yrkesfaglige utdanningsprogrammene kan vi forvente 
å finne forskjeller. Vi finner at effekten av fraværsgrensen er betydelig 
mindre for elektrofag, som har lavt fravær i utgangspunktet. Bygg- og 
anleggsfag har også relativt lavt fravær i utgangspunktet, men for dette 
utdanningsprogrammet finner vi at reduksjonen som følge av fraværs- 
grensen er større enn for de yrkesfaglige utdanningsprogrammene 
samlet. 

Elever som har høyt fravær i utgangspunktet har behov for å redusere 
fraværet sitt mer enn elever med lavere fravær hvis de skal møte det nye 
og bindende kravet til fravær for hvert fag. Elever med høyt fravær vil 
også i mange tilfeller ha større mulighet til å redusere fraværet sitt. Der- 
som man har svært lavt fravær i utgangspunktet, er det i mange tilfeller 
vanskelig å redusere det ytterligere. 

Ved å undersøke ulike demografiske grupper og hvordan disse blir 
påvirket av fraværsgrensen bekreftes mønsteret av at gruppene med 
det høyeste fraværet er de som også reduserer det mest. Elever med 
mor uten høyere utdanning reduserer fraværet sitt mer enn elevene 
med mor som har høyere utdanning. Innvandrere reduserer fraværet 

sitt mer enn etterkommere, som igjen reduserer fraværet sitt mer enn 
norskfødte med norskfødte foreldre. For skoleåret 2016/2017 reduserer 
innvandrere i snitt sitt fravær med rundt 31,5 timer i 2016/2017, mens 
de norskfødte med innvandrerforeldre reduserer det med 24,5 timer, 
sammenlignet med henholdsvis 89,9 og 76,4 timer for elever i videregå- 
ende skole i skoleåret 2015/2016. De norskfødte med norskfødte foreldre 
reduserer på sin side fraværet med 16,3 timer i 2016/2017, fra et nivå i 
2015/2016 på 65,9. 


Faglige resultater 


Figur 2.2 viser utviklingen i standpunktkarakterer i norsk (panel A) og 
karakterer på skriftlig eksamen (panel B). Det er en generell tendens til 
økte karakterer gjennom perioden for alle klassetrinnene, og vi ser ikke 
noe klart brudd i trenden mellom 2016 og 2017. En visuell undersøkelse 
peker altså ikke i retning av klare endringer i faglige resultater etter 


fraværsgrensen. 


Panel A: Norsk standpunktkarakter Panel B: Eksamenskarakter 

Figur 2.2. Elevenes resultater over tid 


Kilde: Registerdata fra SSB 


For å studere elevenes resultater bruker vi en fast-effekt-modell. Dette 
innebærer at vi kun ser på endringen i den enkelte elevs resultater. Vi tar 
for oss utviklingen fra 10. trinn og gjennom videregående skole. Vi for- 
utsetter i denne analysen at utviklingen vi ser fra 2013/2014 til 2015/2016 
ville ha fortsatt dersom fraværsgrensen ikke ble innført. En rekke alter- 
native forutsetninger for trender blir belyst i Baker et al. (2021). 

Analysene våre tyder på at elevenes karakterer er høyere i årene etter 
fraværsgrensen enn utviklingen før skoleåret 2016/2017 tilsier. Elevene er 
med andre ord både mer til stede på skolen, og det ser ut til at de lærer mer. 

Økningen i karakterer er omtrent lik for norsk standpunkt og eksa- 
mensresultater. Elevene forbedrer i snitt karakteren sin i norsk standpunkt 
med mellom 7,4 og 15,5 prosent av en karakter og eksamenskarakteren 
med mellom 5,5 og 11,1 prosent av en karakter. 10 prosent økning av 
karakterene innebærer at i en klasse med 20 elever vil to av elevene få en 
karakter bedre enn de ellers ville gjort uten fraværsgrensen. 

Forbedringen i elevresultater er stor sammenlignet med hvor stor 
betydning andre reformer har for elevenes prestasjoner. En forklaring 
på det kan være at flere elever ikke får karakter fordi fraværet deres er 
for høyt etter innføringen av fraværsgrensen. Dersom det er slik at de 
svakeste elevene får IV i større grad enn tidligere fordi de ikke reduserer 
fraværet sitt tilstrekkelig, vil sammensetningen av elever være annerledes 
enn før. Dersom bare de flinkeste elevene er igjen, vil vi automatisk få 
økte karakterer. Når vi inkluderer de som får IV, ser vi imidlertid fortsatt 
betydelig økte karakterer.* Endringen i elevresultater er ikke bare drevet 
av endringer i elevsammensetning, men noe endret elevsammensetning 
blant de som får karakter er en faktor som kan forklare noe av størrelsen 
på de estimerte endringene. 

Karakterene forbedres på tvers av demografiske grupper - de blir 
bedre for både jenter og gutter, uavhengig av foreldres utdanning, i de 
store byene og resten av landet og på tvers av innvandrerbakgrunn. Sær- 
lig elever med innvandrerbakgrunn gjør det bedre faglig etter innførin- 
gen av fraværsgrensen, og disse elevene er også blant dem som reduserer 
fraværet sitt i størst grad. 

Resultatene av analyser av karakterer på eksamen og standpunkt- 
karakterer i norskfaget peker i retning av at elevenes resultater forbedres 
etter innføringen av fraværsgrensen. Dette tyder på at økt nærvær er 
positivt for elevenes læring, i tråd med funn fra Dobkin et al. (2010), 
Baker (2013) og Goodman (2014). Elevgruppene som øker nærværet sitt 
mest, er de samme som har størst forbedring i prestasjoner. 


8 Se Bjørnset et al. (2018) og Baker et al. (2020) for flere detaljer. 

Ikke vurderingsgrunnlag (IV) 
Hovedresultater for IV 


Dersom en lærer mangler vurderingsgrunnlag i et fag får ikke eleven 
halvarsvurdering med karakter eller standpunktkarakter.? Når vi stu- 
derer utfallet IV, inkluderer det både elevene som får IV som følge som 
overskredet fraværsgrense og som følge av andre årsaker. Elever kunne 
få IV ved høyt fravær også før fraværsgrensen ble innført dersom lære- 
ren anså at de hadde for svakt vurderingsgrunnlag. Forskjellen kan 
derfor tolkes som at etter fraværsgrensen ble begrensningen i fravær 
bindende. 

Elever i vg1 og vg2 må i utgangspunktet ha bestått alle fag på det aktu- 
elle trinnet for å tas inn på vg2 og vg3.” Det vil si at en elev som hovedregel 
minst må ha karakteren 2 i alle fag for å begynne pa neste opplæringsår." 
Manglende vurderingsgrunnlag eller overtrådt fraværsgrense kan der- 
med føre til at en elev ikke kan tas inn til neste opplæringsår, eller føre til 
at eleven ikke består videregående opplæring.” 

Tidligere har vi sett at elevene reduserte fraværet sitt betydelig etter 
innføringen av fraværsgrensen. I denne seksjonen vil vi se videre på om 
enkelte elever har en økt sannsynlighet for å få IV. 

Vi starter med å se på om en elev får IV i ett eller flere fag. Det sier noe 
om hvor mange av elevene som har fått endret sin frafallsrisiko. Om lag 
3 prosent av elevene får IV i ett eller flere fag. Videre ser vi på sannsynlig- 
heten for IV for hvert fag for elevene. Det er altså en observasjon for hver 
kombinasjon av fag og elev. Omtrent 1 prosent av alle fag- og elevkombi- 
nasjoner resulterer i IV. 

Resultatene våre tyder på at det ikke er flere elever som får IV. Det 
er ingen definitive holdepunkter for å si at fraværsgrensen skyver flere 
elever ut i frafallsrisiko i form av IV i ett eller flere fag. 


9 Se Udir-3-2016 (Utdanningsdirektoratet, 2019) for en beskrivelse av manglende vurderings- 
grunnlag. IV kan både skyldes overskredet fraværsgrense og ha andre årsaker i denne sammen- 
hengen. 

10 Se forskrift til opplæringsloven $ 6-28. 

11 Det finnes unntak; se mer om dette i Udir-3-2016 under avsnittet «Inntak til Vg2 eller Vg3» 
(Utdanningsdirektoratet, 2019). 

12 Se Udir-3-2016 (Utdanningsdirektoratet, 2019) om mulighetene til å få førstegangsvitnemål. 

Samtidig kan fraværsgrensen påvirke hvor mange IV elevene får. 
Resultatene våre tyder på økt risiko for IV, altså av alle kombinasjoner 
av fag og elever som er meldt opp er det flere som er IV enn tidligere 
år. Sammenlignet med situasjonen i 2015/2016, der rundt 0,9 prosent 
av alle fag- og elevkombinasjoner resulterte i IV, ser vi i 2016/2017 en 
økning på mellom 0,3 og 0,5 prosent. Dette er en stor økning. Det er 
relativt få elever som får IV i utgangspunktet, men våre resultater tyder 
på at de som først får IV, får IV i flere av fagene etter innføringen av 
fraværsgrensen. 

For å få bedre grep om hva disse tallene betyr, setter vi opp et eksempel 
på hva det innebærer på en vanlig skole. På en gjennomsnittsskole ble det 
delt ut rundt 3800 karakterer, inkludert IV, i skoleåret 2015/2016. Av dem 
var i utgangspunktet rundt 35 IV. Det er altså svært få av karakterene som 
blir gitt som ender opp som IV. I årene etter fraværsgrensen øker dette 
ifølge våre resultater til mellom 45 og 52. Det er fortsatt svært få sammen- 
lignet med det store antallet karakterer som blir gitt, men økningen er 
likevel stor. 

Til sammen tyder resultatene våre på at det ikke er flere elever som får 
IV i ett eller flere fag, men at de elevene som allerede var i risikogruppen 
for å få IV, får dette i flere fag enn de ville fått før. 

Vi har også sett på endringer i sannsynligheten for å få IV i ett eller 
flere fag for en rekke undergrupper. Av disse undergruppene er det særlig 
én gruppe som skiller seg fra de andre, og det er innvandrere. For elever 
med innvandrerbakgrunn, både innvandrere og norskfødte med innvan- 
drerforeldre, er det større endringer enn for gjennomsnittet etter fraværs- 
grensen. For innvandrere er økningen i sannsynligheten for å få IV i ett 
eller flere fag signifikant. Dette kan peke på at selv om det ikke er noen 
endringer i sannsynligheten for å få IV for gjennomsnittseleven, kan 
flere elever med innvandrerbakgrunn bli skjøvet ut i gruppen med IV. 
Risikoen for IV er også noe høyere for denne gruppen i utgangspunktet. 
Elever med innvandrerbakgrunn reduserer fraværet sitt mer enn andre 
elever, men det ser ut til at noen av dem ikke reduserer det i tilstrekkelig 
grad. 

Gjennomgående ser endringene i sannsynligheten for å få IV i ett eller 
flere fag ut til å være størst i vg1 og vg2. 

IV i fag med få uketimer 


Før fraværsgrensen ble innført, var det flere stemmer som uttrykte 
bekymring for at den ville slå skjevt ut i fag med få timer. I fag med få 
timer, og ikke minst dersom mange av timene var samlet i én arbeidsøkt, 
ville en enkelt dags fravær kunne innebære at eleven nærmet seg fraværs- 
grensen. For å undersøke dette har vi sett på risikoen for å få IV i ulike 
fag. Vi finner ikke dekning for at fraværsgrensen har slått ut uheldig for 
fag med få timer. Om noe ser det ut til at økningen i antall IV drives av 
en oppgang i de store fagene matematikk og norsk. Merk imidlertid at vi 
ikke har undersøkt alle fag. Vi har for eksempel ikke undersøkt situasjo- 
nen i små fag på de yrkesfaglige linjene, som i større grad er konsentrert 
i en arbeidsøkt. 


Konsekvenser av ikke vurderingsgrunnlag (IV) 


Konsekvensene av IV vil variere for elever på ulike trinn, og antall fag en 
elev far IV i, har også betydning for progresjonen. For elever i vg3 vil IV 
være ensbetydende med å ikke bestå det aktuelle skoleåret, selv for dem 
som kun fikk IV i ett fag. Elever i vgi og vg2 kan i unntakstilfeller fort- 
sette til neste trinn dersom ikke alle fag er bestått. Elevene må da ta faget 
om igjen samtidig som de følger normalt skoleløp videre. 

Vi undersøker hvordan IV har betydning for å fortsette til neste 
klassetrinn og fullføre for elever i vg3, og om betydningen av IV endrer 
seg etter fraværsgrensen. For alle overgangene mellom klassetrinn fin- 
ner vi at å ha IV reduserer sannsynligheten for å fortsette til neste klas- 
setrinn. Sannsynligheten for å fullføre og bestå vg3 er 60 prosent lavere 
for elever med IV enn for andre elever. Det er i tråd med at IV i seg selv 
gjør videre progresjon og fullføring vanskeligere, i tillegg til at elevene 
med IV i snitt har dårligere karaktersnitt og mindre sannsynlighet for 
fullføring i utgangspunktet. Det ser imidlertid ikke ut til at sammen- 
hengen mellom å få IV og progresjon til neste klassetrinn endrer seg 
etter fraværsgrensen. 

Elever som forventer å få IV i et fag, eller som allerede har fått det, kan 
i gitte tilfeller ta eksamen i det aktuelle faget som privatist. Elever som 
ønsker å ta fag som privatist, kan ikke samtidig være elev i det samme 

faget,” og må søke fylkeskommunen/skolen om å bli deltidselev. Vi finner 
imidlertid ingenting som tyder på økt andel privatisteksamener i etter- 
kant av fraværsgrensen, hverken i form av sannsynligheten for at en per- 
son har en eller flere privatisteksamener eller sannsynligheten for at en 
karakter i et gitt fag for en gitt person er oppnådd som privatist. 


Gjennomføring av videregående skole 


Et av målene med innføringen av fraværsgrensen var å øke gjennom- 
føringen i videregående skole. Dersom fraværsgrensen øker det faglige 
nivået, kan gjennomføringen øke, men det er også en risiko for at flere 
med høyt fravær får IV og dermed ikke fullfører og består. Det er også 
en risiko for at elever som er svært bekymret for å få IV vil trekke seg fra 
fagene der de nærmer seg fraværsgrensen. 

Figur 2.3. Gjennomføring av vg, vg2 og vg3, andel som fortsetter til neste klassetrinn eller 
fullfører og består vg3 


Kilde: Registerdata fra SSB 


Figur 2.3 viser utviklingen i andelen som fortsetter til neste klassetrinn 
for elever i vg1 og vg2, samt fullføring av videregående skole for elever i 
vg3. Andelen av elevene i vg3 som fullfører og består, er relativt stabil, 


13 Se forskrift $ 3-27 tredje ledd. 

men avtar noe i 2017/2018. Andelen som fortsetter til neste klassetrinn, 
øker både for vgi og vg2 over tid, med unntak av 2017/2018, der andelen 
går noe ned." 

Det er for tidlig å kunne måle gjennomføring av videregående opplæ- 
ring, da det relevante målet er gjennomføring etter fem år. Vi har likevel 
gjort analyser av hvordan gjennomstrømning og progresjon er påvirket 
av fraværsgrensen, for å få en indikasjon på hvordan fraværsgrensen kan 
påvirke gjennomføringen. 

For gjennomføring av vg3 og progresjon i vg1 og vg2 samlet er det 
ingen holdepunkter for at fraværsgrensen har påvirket utviklingen. Dette 
er i tråd med resultatene for IV. Selv om noen flere IV blir gitt, er det i 
gjennomsnitt ikke flere elever som får IV i ett eller flere fag, og det er 
dermed ikke nødvendigvis flere elever som får økt frafallsrisiko. Videre 
analyser er nødvendig for å vurdere om elevene som får IV gjennomfører 
videregående opplæring noe forsinket, eller om fraværsgrensen kan ha 
betydning for hvor mange elever som gjennomfører og består videregå- 
ende opplæring. 


Oppsummering 


Analysene viser at fraværet er betydelig redusert som følge av fraværs- 
grensen. Reduksjonen er størst i det første skoleåret etter innføringen og 
noe lavere i årene etter. Vi finner redusert fravær for alle elevgrupper, 
men den største reduksjonen finner vi i gruppene som hadde høyest fra- 
vær fra før. Det gjelder elever fra familier der mor ikke har høyere utdan- 
ning, både innvandrere og etterkommere, samt elever på yrkesfaglige 
studieprogram, med unntak av elever innen elektrofag. 

Det ser også ut til at det økte nærværet som følge av fraværsgrensen 
har gitt endringer i elevenes resultater. Vi finner økte elevprestasjoner 
målt både som eksamenskarakterer og norsk standpunktkarakter. Noe 
av dette forklares av at enkelte elever ikke får karakter, men det ser ut til 
at elevresultatene øker også ut over dette. 


14 Vi har data for fullføring til og med skoleåret 2017/2018, og det er dermed for tidlig å kunne si 
noe om hvordan fraværsgrensen har slått ut for elever som har vært under fraværsgrensen gjen- 
nom tre skoleår. 

Videre finner vi tegn til utilsiktede konsekvenser av fraværsgrensen. 
Noen elever går over fraværsgrensen på 10 prosent. Disse elevene får IV i 
det aktuelle faget. Vi finner ikke endringer i sannsynligheten for å få IV 
i ett eller flere fag for gjennomsnittseleven, men elever med innvandrer- 
bakgrunn har en økt sannsynlighet for en eller flere IV. Uavhengig av 
bakgrunn viser tallene at de som får IV i ett fag, får IV i flere fag etter fra- 
værsgrensen. Foreløpige analyser indikerer likevel at fraværsgrensen ikke 
har betydning for å fortsette til neste klassetrinn. For elevene i vg3 er det 
heller ingen klare mønstre i hvordan fraværsgrensen påvirker i hvilken 
grad elevene fullfører og består videregående skole, men det er for tidlig å 
konkludere hvordan fraværsgrensen påvirker fullføring av videregående 
opplæring. 

Mestringsstrategier og fraværskonsekvenser 


I dette kapitlet tar vi utgangspunkt i gjennomsnittselevens ståsted. Hvilke 
konsekvenser og hvilken betydning har fraværsgrensen hatt har for ulike 
elevgrupper? Hvilket repertoar av strategier tar elevene i bruk når de skal 
håndtere fraværsgrensen? Dette er elevene vi har sett i forrige kapittel har 
fått redusert fraværet sitt. I neste kapittel skal vi se nærmere på erfarin- 
gene elever med IV har med fraværsgrensen. Til dels er erfaringene fra 
disse elevgruppene noe like, til dels skal vi også se at de er ulike. 

Vi skal nærme oss dette temaet gjennom fortellingene basert på 
intervjuer med 74 elever i ulike deler av landet. Gjennom deres subjek- 
tive vurderinger er det mulig å identifisere både mestringsstrategier og 
fraværskonsekvenser. 


Mestringsstrategier 


De kvalitative intervjuene vi har gjennomført, gir innblikk i hvordan 
elevene opplever og tilpasser seg fraværsgrensen. Som vi skal se, uttryk- 
ker elevene vi har intervjuet for en bevisst holdning til fraværsregelen, 
og vi identifiserer flere typer mestringsstrategier. I noen tilfeller handler 
strategiene om å sikre at man får karakter i et fag, i andre tilfeller ser vi 
at elever bruker fraværsgrensen til å skaffe seg fleksibilitet og fri når de 


ønsker. 


Småskulkere tilbake på skolen, men tillit 
under press 


Blant elevene som gikk på vg2 eller vg3, som dermed selv hadde opp- 
levd innføringen av fraværsgrensen, var en felles fortelling at de hadde 


33 


KAPITTEL 3 


akseptert at fraværsregelen var kommet for å bli. Ikke at de likte regelen, 
men de så at fraværet var redusert. Denne erkjennelsen innebar en opp- 
fatning om både at det samlede fraværet på skolen var redusert, og at fra- 
værsregelen hadde direkte betydning for deres eget fravær: at de var mer 
på skolen på grunn av regelen. En av informantene sa det slik: 


Jeg er ikke noe fan, men den fungerer vel litt. Den gjør jo definitivt at jeg har 
mindre fravær. Uten den hadde jeg blitt mer hjemme og heller sendt en smiske- 
mail i etterkant. (Elev vg1) 


Hva besto så misnøyen i? En antakelse var at elever i vgi ville ha avvi- 
kende oppfatning fra de eldre elevene. Det var imidlertid ikke noe vi fant 
blant dem vi intervjuet, tvert om. Det var snarere påfallende stor enighet 
blant elevene vi intervjuet. Én forklaring er seleksjon av informanter - 
elevene vi intervjuet — var for like. En annen forklaring handler om at nye 
elever sosialiseres av eldre elever når det gjelder oppfatninger om skolen. 
Gitt at det er riktig, er det nærliggende å anta at motstand mot fraværs- 
grensen er en del av det å gå inn i elevrollen. 

I denne sammenheng er kollektiv motstand interessant uansett årsak. 
En felles holdning forteller at motstand ikke er entydig knyttet til at man 
selv opplevde innføringen av fraværsregelen, og derigjennom erfarte tap 
av en frihet man hadde før regelen ble innført. Intervjuene pekte også 
mot forholdet mellom skole og elev. Flere av informantene som var nega- 
tive til fraværsgrensen, begrunnet skepsisen med at de så fraværsgrensen 
som uttrykk for manglende tillit. 


Jeg erkjenner at fraværsgrensen virker. Selv hadde jeg vært mer borte om det 
ikke var for den. Men den bør fjernes. Den ødelegger tilliten mellom skolen og 
elevene. (Elev vg2) 


Denne dobbeltheten - at fraværsgrensen er oppbyggende på elevenes til- 
stedeværelse, men samtidig er med på å bryte ned tilliten — var et tilbake- 
vendende tema i flere av intervjuene. I forsøk på å forklare holdningen til 
denne kompleksiteten, pekte flere elever på at det finnes en uskreven kon- 
trakt mellom elev og skole. Limet i forbindelsen består av gjensidig tillit, 
noe som de mente at fraværsgrensen har satt i spill. Man skal ikke se bort 
fra at fraværsgrensen oppleves særlig viktig for den aktuelle gruppen - 
ungdom i alderen 16-19 år - som er i en livsfase hvor de på andre områder 

opplever økt ansvar og selvstendighet, men ikke når det gjelder oppmøte 
på skolen. 

Samtidig er det alltid en fare for at vi som forskere bidrar til å gjøre 
fenomenet vi studerer — fraværsgrensen — mer spesiell enn den faktisk er. 
Når vi intervjuer om ett bestemt forhold, vil det framstå som svært viktig. 
Men det er alltid veldig mye vi ikke spør om. Vi kan følgelig ikke bruke 
denne typen funn til å rangere utfordringene etter viktighet. 


Klippekort - fravær som rettighet 


En av styrkene med bruk av kvalitative og eksplorerende tilnærminger er 
at vi som forskere kan få svar på spørsmål vi ikke hadde kunnskap nok 
til å stille forut for undersøkelsen. Blant emnene som dukket opp under- 
veis, var oppdagelsen av at fraværsgrensen begrenser, men også fører til 
fravær: at fraværsregelen av enkelte elever oppfattes som en fraværsrett — 
eller som 10 prosent frihet. Kort sagt: Når det settes en grense for fravæ- 
ret, ser man særlig på fravær som går over grensen, men det tveeggede i 
regelen dreier seg om at man samtidig åpner for fravær under grensen. 
Elever vi intervjuet så denne typen fravær ikke bare som en rettighet man 
kan ta i bruk, men som en man bør utnytte. Forklaringen er like opplagt 
som den er vanskelig å tenke seg til før man hører det fra informantene. 
Allerede i et av de første gruppeintervjuene ble vi fortalt om «klippekor- 
tet». De mente at elever som ikke var i nærheten av grensen på 10 prosent, 
kunne ta ut fravær opp til 10 prosent uten risiko for ikke å få karakter, 
forutsatt at de var til stede på vurderingssituasjonene. I den sammen- 
heng er det verdt å trekke fram at fraværsgrensen bidrar til å bevisstgjøre 
elevene og skolene på omfanget av hver enkelt elevs fravær. Dette er en 
viktig betingelse for bruk av «klippekortet». Poenget er at en elevs fravær 
er synlig. Skolene legger ut detaljert oversikt over elevens fravær, samti- 
dig som elevene fører skyggeregnskap og foretar egne beregninger - og 
når skolen mener at en elev nærmer seg fraværsgrensen, sendes det ut 
varsel. På første skoledag, når året fortsatt er en ubrukt framtid, har altså 
hver elev det som kan beskrives som en type konto hvor det står et gitt 
antall timer tilsvarende 10 prosent i hvert fag, som de kan tappe av uten 
dokumentasjon. 

Jeg ser fraværsgrensen som et klippekort. Kan ta fri når jeg vil så lenge har opp- 
til 9 prosent i alle fag. (Elev) 


Andre elever var tydeligere på at det er en rettighet: 


Forsker: | Om dere ikke er i nærheten av 10 prosent — så er det sommer. Er det 
mange som da er borte litt ekstra? 

Elev 1: Ja, altså det er mange som bruker den muligheten. Ser at jeg nå bare 
har 2,2 prosent fravær, og det er vår. 

Forsker: Er det nesten en rettighet? 

Elev 2: Ja, og det er i hvert fall veldig fristende i sånne fag man ikke akkurat 
er så veldig interessert i. 


En antakelse var at elever som ga uttrykk for at fraværsgrensen er «klippe- 
kort» på udokumentert fravær, i utgangspunktet hadde relativt løs til- 
knytning til skolen. Denne antakelsen viste seg imidlertid ikke alltid å 
stemme. Utover i samtalen med den første eleven som trakk fram klippe- 
kortet (referert over), kom det fram at han hadde hatt lavere fravær før, 
men han hadde vurdering i alle fag og et karaktersnitt på 4,4. 

Det bør imidlertid presiseres at denne eleven ikke representerte gjen- 
nomsnittet. Dette var en elev som hadde fått økt fravær etter at fraværs- 
grensen kom. I kapittel 3 så vi at situasjonen er en annen om man ser 
elevene under ett. For gruppen samlet vet vi at fraværet er redusert. Det 
betyr likevel ikke at stemmen over er uinteressant. En reduksjon i fravæ- 
ret kan godt gå sammen med økt fleksibilitet knyttet til tidspunktet for 
når elevene vil ta ut de 10 prosentene. Og det er nettopp fleksibiliteten 
som er det viktige elementet i metaforen om at fraværsgrensen er som et 
klippekort. 

Vurderinger og avveininger knyttet til å unngå å ha både for høyt og 
for lavt fravær var et emne som opptok flere av informantene. Av samta- 
lene framgikk det at dette var en type kunnskap elevene delte seg imel- 
lom. Flere påpekte blant annet viktigheten av å ha en del å gå på, som de 
kunne ta ut i mai. Det er heller ikke urimelig at en del av legebesøkene 
på høsten handlet om å unngå å bruke av kontoen med udokumentert 
fravær tidlig i skoleåret. 

Gitt at dette funnet forteller om en mer generell praksis, er det verdt å 
problematisere mekanismen videre. I sosiologien vil man gjerne lete etter 
hvordan individuelle handlinger tidvis danner systematiske mønstre. 

Sosial kontroll er en mekanisme som gir noen perspektiver på å forstå 
hvordan handlinger tidvis er mer koordinerte enn de framstår. I denne 
sammenheng kan en form for sosial kontroll være at elevene framsto som 
om de ikke bare kunne, men at de skulle og burde ta ut 10 prosent fravær. 
Det handlet om det frihetsrommet de hadde igjen - og det handlet om å 
ta kontroll innenfor reglenes rammer. 


Flytende standarder 


Vi har allerede påpekt at elevene vi intervjuet var samstemte i at fraværs- 
grensen virket. Det er en oppfatning som er underbygget av statistikken 
over fravær, slik den jevnlig presenteres i mediene. Om ikke alle, så har 
den elevgruppen som noen lærere refererte til som «småskulkerne», gjen- 
nomgaende økt tilstedeværelsen (jf. kapittel 2). De har økt tilstedeværelse 
på skolen, og potensielt lærer de dermed også mer. Spørsmålet er likevel 
om dette er en gruppe elever som uansett ville klart seg bra. Hvis svaret 
erja, kan man spørre om fraværsgrensen egentlig har bidratt avgjørende 
til å gjøre skolehverdagen bedre for dem. Kort sagt: Trives de mer og lærer 
de bedre etter at fraværsgrensen ble innført? 

Et svar kan hentes fra kapittel 2, hvor det framgikk at elever på alle 
prestasjonsnivåer økte nærværet og fikk bedre karakterer. Våre inter- 
vjuer viser imidlertid at det ikke er hele historien. En viktig del av elev- 
enes tilpasning dreier seg om mestringsstrategier knyttet til å lære hvor 
streng hver enkelt lærer er med å føre fravær. Elevene forteller historier 
som viser at lærere er svært forskjellige på det punktet: Noen lærere tar 
opprop, andre fører mer tilfeldig - ikke minst er det variasjon i hvor mye 
en elev kan komme for sent uten at det regnes som fravær. Det fortelles 
også om lærere som selv er skeptiske til fraværsgrensen, og som aktivt 
forteller (også til oss) at man må bruke sunn fornuft. 


Føringen varierer veldig fra lærer til lærer. Noen er mer menneskelige enn 
andre. (Elev) 


I «det menneskelige», slik informanten over formulerte det, lå det ofte 
at enkelte lærere brukte skjønn og på den måten bevisst praktiserte for- 
skjellsbehandling. Et tilbakevendende tema var elever som måtte ta buss 

eller tog til skolen, men som ofte ikke hadde rutetider som var tilpasset 
når skolen startet. Gitt at Norge er langstrakt land, hvor mange skoler 
ligger i relativt spredtbygde strøk, er det ikke overraskende at man finner 
lokale tilpasninger knyttet til for eksempel busstidene.» 


Noen må ha en buss i lang tid, og den kommer gjerne litt sent. Dette vet jo 
læreren. (Elev) 


Av andre forhold utenfor skolen kommer private forhold knyttet til fami- 
lien. Eksempler som ble trukket fram, var for eksempel foreldres skils- 
misse, dødsfall i nær familie eller andre hendelser som preger en elev over 
kortere eller lengre tid. Og nettopp tidsaspektet er relevant fordi hendel- 
sene kan kvalifisere til gyldig fravær i noen få dager, men det varierer 
hvor lenge elevene opplever å ha behov for å være borte fra skolen. Dette 
er også situasjoner hvor elevene i noen tilfeller går på skolen, så de er 
fysisk til stede, mens de mentalt er et «helt annet sted». 


Jeg har en litt krevende hjemmesituasjon. Det er ikke så lett å dokumentere. Det 
er ikke alltid man ønsker å si alt til legen. (Elev) 


Flere fortalte at lærere gjerne brukte skjønn i slike situasjoner. Gitt at 
dette er riktig, er det interessant fordi det vitner om at de gjør vurderin- 
ger knyttet til enkeltelever og konkrete situasjoner. Dersom lærere selv 
utøver skjønn, bryter det med bestemmelsene i fraværsregelen. 

Det er også grunn til å dvele litt ved hva skjønnsutøvelse faktisk 
innebærer. På den ene siden kan man forstå skjønnsutøvelse ut fra en 
erkjennelse om at saker, situasjoner og elever er forskjellige — og at de 
må håndteres deretter. Nettopp av den grunn er det vanskelig å utforme 
treffsikre og samtidig universelle regler. På den andre siden er skjønns- 
utøvelse problematisk fordi det åpner for forskjellsbehandling, som gjerne 


15 Diskusjoner om sentrum vs. periferi har vært relevante i forbindelse med ønsker om at kjøre- 
timer skal være rett til legitimt fravær. Ikke overraskende er kjøreskolene blant de aktive i 
diskusjonen. De hevder at kjøreopplæring blir dårligere, men blir møtt med argumenter om at 
de må tilpasse seg. En tilpasning ville innebære at kjøreskolene må tilby undervisning i helger 
og på kvelden, noe de er lite glade for. Nå er det nok også mange elever som ville foretrekke 
å ta kjøretimer på dagtid. Det er også en del utdanningsprogrammer på yrkesfag som krever 
sertifikat, og ikke minst er det en betydelig gruppe elever som er bosatt langt unna kjøreskolene. 
Det sistnevnte berører et mer vidtrekkende poeng. For det er muligens ikke til å undres over at 
politikere med utsikt over løvebakken ikke ser utfordringene mange av de som er bosatt i langt 
mer spredtbygde strøk, møter i det daglige. 


38 


MESTRINGSSTRATEGIER OG FRAVÆRSKONSEKVENSER 


skjer ut fra lite forutsigbare og transparente kriterier. Når ulike lærere og 
rektorer vil kunne foreta forskjellige vurderinger av identiske situasjoner, 
er det et problem. Substansielt er det et problem fordi det skaper urett- 
messig forskjellsbehandling, noe som prinsipielt er vanskelig å forsvare 
ut fra demokratiske idealer. I denne sammenheng gjelder dette særlig hva 
som gir rett til gyldig fravær. Men det er også mulig at lærere som benyt- 
ter seg av skjønn, kan la elever med langt høyere fravær enn 15 prosent 
slippe igjennom. Poenget er at hverken vi eller utdanningsmyndighetene 
vet dette med sikkerhet. Vi hørte flere eksempler på at elevene brukte 
forhold utenfor skolen for å unngå å få IV. 


Jeg ble en gang spurt om jeg var nær 10 prosent. Da jeg sa nei til det, så fikk 
jeg fravær. Da fortalte de meg at jeg ikke hadde fått det om jeg var nær å miste 
vurdering. (Elev) 


I tillegg til manøvrering og forskjeller i føring fra lærerne kommer det 
at fraværsgrensen tilsynelatende også fordrer årvåkne elever. Et tema vi 
ikke hadde tenkt gjennom før vi gikk i gang med undersøkelsen, var at 
lærere kunne føre feil. Og, om vi skal tro elevene vi intervjuet, er feil- 
føring et utbredt fenomen. 


Ja, det [feilføring] har jeg opplevd mye. Må følge med og sende korrektiv. (Elev) 
Jeg har flere ganger fått X i stedet for dokumentert. (Elev) 


En del av mestringsstrategien er altså at elever tilpasser seg hvordan de 
ulike lærerne fører fravær. I dette ligger det at elever lærer seg hvordan 
lærerne fører fravær, hvilke begrunnelser de må ha og hvor mye de kan 
komme for sent uten å få fravær. Ikke minst lærer de seg om lærerne jus- 
terer føring etter hvor utsatt den enkelte eleven er. 

Blant elevene vi har intervjuet, så vi flere typer tilpasninger, hvilket vil 
si at de hadde forskjellige mestringsstrategier. Her er det relevant at fra- 
værsgrensen ikke nødvendigvis representerte et avgjørende brudd med 
tanke på om man hadde noen strategi eller ikke, men snarere hvem mest- 
ringsstrategien var rettet mot: 


Nå lyver man ikke til læreren om at man er syk og sånn. Det er forandret. Nå 
lyver man bare til legen i stedet. Og så må man betale for det. Det er egentlig det 
samme, det har bare flyttet seg til legekontoret. (Elev) 

Forskjellen kan altså være hvem man forteller hva til. Fra sitatet over kan 
noe tyde på at en del blir ved det samme. Gitt nedgangen i fraværet kan 
det se ut til at elevene gjennomgående synes det er vanskeligere å lyve 
til legene enn til lærerne. Samtidig er det langt fra åpenbart at økt til- 
stedeværelse og kampen mot frafall skal inngå som en del av fastlegenes 
arbeidsoppgaver. Det er heller ingen tvil om at en del elever hadde klare 
mestringsstrategier for hvordan de skulle håndtere legene. I det følgende 
skal vi se mer på hvordan enkelte elever strategisk løy for leger for å skaffe 
seg langvarige legeerklæringer. Også skolene skjønner at det finnes elever 
som lyver til legene, men som vi skal se, opplever skolene en maktesløshet 
knyttet til håndteringen av dette. Legeerklæringer er ikke noe lærere eller 
rektorer har myndighet til å overprøve. Dessuten er diagnoser underlagt 
taushetsplikt. 


Legeerklæringer: Carte blanche og forfalskninger 
Flere av informantene fortalte at de hadde skaffet seg det som av dem 
og lærere ble omtalt som «carte blanche»-legeerklæringer. For enkelte 
leger var dette muligens en nyttig praksis. De fikk redusert antall besøk 
av pasienter som kun trengte en dokumentasjon. For elevene innebærer 
ordningen at de slipper å gå til lege hver gang det er behov for dokumen- 
tasjon. I stedet for at legeerklæringen er knyttet til en konkret situasjon, 
er den gyldig for en viss periode. 


Jeg har endelig fått meg en legeerklæring for hele våren. Det er deilig. Da slipper 
jeg å løpe til legen hele tiden. Samtidig kan ikke lærerne si noe. (Elev) 


Begrepet «carte blanche» ble av informantene brukt for å beskrive en type 
legeerklæringer som utfordrer systemet. Ved flere anledninger hevdet 
både lærere og elever at det var elever som brukte legeerklæringene stra- 
tegisk. Noen forfalsket legeerklæringene (noe som er et alvorlig eksempel 
på dokumentforfalskning, og som vi hørte eksempler på at skolene hadde 
politianmeldt), mens andre løy til legen og skaffet seg legeerklæringer slik. 
Atter andre, som fikk de generelle legeerklæringene, brukte dem til å legiti- 
mere fravær langt ut over det sykdommen tilsa. En med migrene sa det slik: 
Jeg er plaget av migrene, men jeg bruker jo heller den samme sykemel- 
dingen dersom jeg er forkjølet, enn å skaffe meg en annen. (Elev) 

Skolene visste om praksisen. Isolert sett er det jo heller ikke sikkert at 
det er så ille at man gjør noen slike tilpasninger. Problemet er at denne 
formen for tilpasning kan bidra til å undergrave både fastlegenes arbeid 
og tilliten til systemet. Dessuten oppleves det som urettferdig elevene 
imellom. Det er en opplevelse som ofte styrkes ved at noen elever på den 
måten klarer å få dokumentasjon med tilbakevirkende kraft. I praksis 
ble vi fortalt at elever hadde fått strøket udokumentert fravær et helt år 
tilbake i tid, noe som var avgjørende for å få vurdering. 


Små fag - særlig utsatte? 


Fra kapittel 3 vet vi at det ikke er avgjørende forskjell i fraværet på små 
og store fag før og etter innføringen av fraværsgrensen når man ser hele 
elevgruppen under ett. Dette funnet står i kontrast til våre informanters 
subjektive vurdering av at småfag er særlig krevende. Særlig kroppsøving 
ble oppfattet som problematisk, fordi det er et fag hvor skolene ofte legger 
opp til dobbelttimer. Det skal med andre ord ikke mange timer borte 
fra kroppsøving til før man har fravær av et omfang som nærmer seg 
fraværsgrensen. 


Ikke særlig mye man må være borte. Gym er trøblete. Mange liker det ikke. Ofte 
dobbelttime. (Elev) 


For å illustrere problemet ba vi elevene om å være konkrete. Vi fikk da 
høre at man kunne være borte 2,5 gang og holde seg under grensen på 
ett semester. Med tre ganger fravær, altså seks timer, ville man gå over 
grensen og miste retten til halvårsvurdering med karakter eller stand- 
punktkarakter. Når det skal så lite til før man mister retten til halvårs- 
vurdering med karakter eller standpunktkarakter, framstår det trolig 
ikke helt overbevisende for elevene når skolen forteller dem at regelen 
er lagt opp slik at de kan være syke uten dokumentasjon. Kroppsøving 
skiller seg også fra de andre fagene ved at det er vanskelig å være med 
dersom man er litt syk, noe som kan være lettere i andre fag hvor man 
ikke skal være fysisk aktiv. Trolig er det også forskjeller på om man er 


16 Dette er altså informantenes bruk av begrepet, som dermed ikke nødvendigvis samsvarer med 
det juridiske regelverket. 

småsyk på høsten og på våren. Når hele skoleåret ligger foran, er det 
ikke overraskende om en del elever ønsker å være i forkant og doku- 
mentere alt fravær de kan. De kan ikke da vite om de vil være mye 
småsyke til vinteren. 

Vi intervjuet også proaktive elever, som lanserte forslag til politiske 
justeringer av regelen. Et forslag dreier seg om utfordringene som følger 
med det faktum at elevene kan være særlig utsatt i småfag. I samtalene 
ble det tatt til orde for at man ikke burde ha en fast prosentvis grense i 
både små og store fag. Mens 10 prosent i et stort fag kan være rimelig, må 
situasjonen og vurderingene være helt andre i småfag. Der burde grensen 
være høyere. 

Jeg skjønner at vi skal ha en fraværsgrense, men syns at 10 prosent er altfor lavt. 


Tror heller den burde gått på 15 eller 20 prosent og kanskje vært ulik for små 
og store fag. (Elev) 


Det interessante med utsagnet over er at eleven ikke stiller spørsmål ved 
det prinsipielle, hvorvidt det skal være en fraværsgrense, men snarere er 
spørsmålet hvor grensen bør gå. I dag er situasjonen den at en rektor kan 
gjøre skjønnsmessige vurderinger for fravær mellom 10 og 15 prosent. Ut 
fra våre intervjuer med rektorer er inntrykket at de for det første er redde 
for å bruke skjønn for mye: 


Det ville jo gjøre at den reelle grensen er 15 prosent. (Rektor) 


Viktigere er det likevel at den skjønnsutøvelsen de i all hovedsak snakket 
om, er knyttet til en konkret elev mer enn til størrelsen på fag. Det kan 
typisk være hjemmesituasjon eller andre personlige forhold som spesifikt 
er knyttet til en elevs situasjon. 

Av andre forslag til justeringer var det flere som tok til orde for at man 
burde ha en fraværsgrense, men fjerne skillet mellom dokumentert og 
udokumentert fravær. Begrunnelsen var at dette skillet er problematisk 
og åpner i stor grad for ulik praksis og derigjennom forskjellsbehandling. 


Fraværskonsekvenser 


I det følgende skal vi se på konsekvensene av fraværsgrensen. Noe er alle- 
rede tematisert i diskusjonen av mestringsstrategier. Mestring dreier seg 

i praksis ofte om å manøvrere ut fra utfall — for å unngå dem eller bedre 
mulighetene. Men i tillegg er det andre typer av konsekvenser som er 
mer kjennetegnet av at elevene har eller opplever å ha mindre rom for å 
påvirke dem eller endre forholdene de inngår i. 


Syke, men på skolen" 

I artikkelen «Fravær som mestringsstrategi» skriver Berit Brandth (1982) 
om hvordan arbeidstakere i en del privilegerte yrker kan tilpasse egen 
hverdag. De gjør det gjennom å ha hjemmekontor eller jobbe litt mindre 
i en periode hvor de hangler litt. Artikkelen argumenterer for at dette er 
gunstig både for dem og for samfunnet. Den enkelte blir raskere frisk, og 
ikke minst unngår man at vedkommende smitter andre. 

Når vi konkluderer med at fraværsregelen virker, burde vi trolig følge 
opp med spørsmål om det kan tenkes at den virker for godt — at fraværet 
har gått for mye ned. Det ville være tilfelle dersom elever som burde vært 
hjemme, likevel går på skolen av redsel for å miste karakter i et fag. Dette 
var en kjent problemstilling - både blant elever og lærere. 


Av alle de gangene jeg har vært på skolen, er det jo en del jeg burde vært borte. 
Har smittet folk. (Elev) 


Ja, jeg vet om flere hos oss som har blitt smittet på grunn av at folk har vært på 
skolen som burde vært borte. (Elev) 


Tilsynelatende var dette et fenomen som først og fremst gjorde seg gjel- 
dende på høsten. Det var tidspunktet hvor elevene var mest redde for 
ikke å dokumentere fraværet. Mange ga uttrykk for at de opplevde at de 
måtte ha litt å gå på, ikke for å kunne ta seg fri i mai, men fordi de kunne 
få influensa i februar. Vi fulgte gjerne opp med påpekningen om at de da 
kunne dokumentere dette fraværet. Til det var svaret gjerne noe i retning 
av at ja, jo de visste det, men likevel. De ville gjerne gå på skolen - og 
presset seg lenger enn de kanskje burde. 

I enkelte situasjoner må praktiseringen av fraværsgrensen ha framstått 
underlig. For eksempel ble vi fortalt om situasjoner med omgangssyke 


17 Dataene for dette prosjektet er hentet inn for koronapandemien medførte at man innførte hjem- 
meskole og hvor det å gå syk på skolen ble sett som et brudd på smittevernlovgivningen. 

på skolen. Da var ikke dokumentasjonen noe problem, men oppkast var 
ikke dokumentasjon alene. 
Jeg var dårlig, men gikk på skolen. I første time måtte jeg spy. Alle kunne se og 


lukte det. Men det holdt jo ikke. Jeg fikk beskjed om at jeg måtte til lege for å få 
dokumentasjon. Det er jo latterlig at jeg skal ga til legen og smitte alle der. (Elev) 


Sitatet over viser at reglene tidvis kommer til kort. Nå kan man si at regler 
alltid vil være utformet med sikte på gruppen som helhet. Samtidig er 
trolig eksemplet over nettopp årsaken til at legene og lærerne tidvis bru- 
ker skjønn i utøvelsen av sin gjerning. Sunn fornuft, vil mange lærere si, 
er jo at en elev med omgangssyke går hjem, og at det derfor ikke er behov 
for mer dokumentasjon. Når dokumentasjon likevel er påkrevd, bidrar 
det trolig til å undergrave ordningen. 


Geografisk variasjon og forskjellig legetilgang 
I kraft av å være forskere med nærutsikt til skolene i Oslo er det av stor 
betydning å være ydmyk for at situasjonen er svært ulik i andre deler av 
landet. Blant de viktigste forskjellene er betydningen av at Norge er et 
langstrakt land, og at svært mange skoler er plassert i spredtbygde strøk. 
I utvalg av caseskoler har vi derfor valgt ut skoler som er plassert i for- 
skjellige regioner i landet, og ikke minst sikret at det er skoler som er plas- 
sert i spredtbygde strøk — uten at skolene av den grunn var veldig små. 
Et trekk ved to av skolene var at de hadde elever som var såkalte 
borteboere. Det vil si at de har flyttet hjemmefra for å gå på videregående 
skole. De bodde enten på internat i regi av skolen, eller de leide rom hos 
mennesker i lokalsamfunnet rundt skolen. I utgangspunktet er det ikke 
overraskende at borteboere har særlig høyt fravær. Dette er ungdom som 
allerede i ung alder får ansvar for å håndtere eget liv - både i form av 
innkjøp og ikke minst å organisere dagen. Samtidig er de underlagt sosial 
kontroll dersom de bor på internat. 

På den ene caseskolen var hele 40 prosent av elevene borteboere. Om 
de ikke utgjorde majoriteten, var de altså ikke en liten minoritetsgruppe 
på skolen. Samtidig ble det benektet at dette var en gruppe som slet spe- 
sielt med å komme på skolen om morgenen. Da synes det mer påfallende 
at lærerne og skolen visste hvor de var - og om de bodde på internat, 

kunne lærerne dra innom dem for å hente dem til skolen. Samtidig kom 
det fram at dette var en gruppe elever som ofte slet med tilværelsen. Rus 
og ensomhet ble trukket fram, uten at vi kan konkludere med at dette 
handlet om bosituasjonen. Sikkert er det at dette er en gruppe som på en 
del sentrale måter befinner seg i en sårbar situasjon på et stadium i livet 
hvor mange trenger og har en sterk og klar oppfølging hjemmefra. 

Det var også en konkret grunn til at en del borteboer-elever hadde 
noen særskilte utfordringer som berørte deres forhold til fraværsgrensen. 
Dette var elever som hadde fastlege i hjembygda. Påfallende mange av 
dem vi intervjuet, hadde nettopp dette. Det innebar at det for dem var 
en krevende prosess å få legeerklæring. Den tok tid og fordret planleg- 
ging. I praksis var det derfor mange som ikke fikk dratt til legen, eller 
som vi allerede har omtalt, dro til legen og skaffet seg generelle og varige 
sykemeldinger. 

Felles for alle informantene var det likevel at det å gå til lege oppfattes 
som stress, tidkrevende og ikke minst dyrt. De fleste elevene vi intervjuet, 
måtte betale for lege selv. Eventuelt hadde de et visst beløp hjemmefra, men 
dette skulle også gå til å dekke legebesøk. De opplevde det som svært dyrt 
å bruke noen hundre kroner hver gang de skulle få dokumentasjon på at 
en forkjølelse faktisk var gyldig fraværsgrunn. Et siste alternativ er at det i 
dag finnes nettbaserte leger. Dette er et tilbud hvor man kan få dokumen- 
tasjon over nettet, men konsultasjonene er langt dyrere enn hos fastleger. 
Etableringen av denne typen legetjenester underbygger en oppfatning om 
at innføringen av fraværsgrensen har bidratt til å skape et nytt marked. 


Elevenes læringsmiljø 
En neste type konsekvens er hvordan fraværsgrensen virker inn på 
læringsmiljøet i hver enkelt klasse. Begrunnelsen for å innføre en fra- 
værsgrense, var å øke elevenes tilstedeværelse på skolen. Elever kan sees 
som medlemmer i en klasse, og skolens oppgave er å gi dem formelle og 
uformelle kvalifikasjoner, noe som skal gjøre dem til «gagns mennesker» 
(jf. den generelle læreplanen). 

I intervjuene snakket vi om det som skjer i klassen når elever som 
ellers ville hatt fravær, vender tilbake og inn i klasserommet igjen. At de 

er til stede fysisk, gjør dem ikke nødvendigvis mer motivert. For en del er 
tilstedeværelse en opplevelse av at de daglig konfronteres med «alt det de 
føler at de ikke mestrer», som en elev fortalte. I ytterste konsekvens kan 
dermed fraværsgrensen bidra til å sementere utenforskap, men av en type 
som skjer inne på skolen. 

Man må da også kunne spørre om hva tilstedeværelse av lavt motiverte 
elever gjør med læringsmiljøet for de andre elevene. I tidligere studier har 
vi sett at antall elever per lærer har lite eller ingen betydning for lærings- 
utbytte (Kirkebøen et al., 2017). Men det er ikke urimelig å anta at et høyt 
antall elever med en betydelig andel svært lavt motiverte elever kan spille 
en rolle for det generelle læringsutbyttet i timene. 

Elever vi intervjuet, fortalte at det var elever som var til stede, men 
som preget klassemiljøet ved at de grunnleggende sett ikke engasjerte seg 
i undervisningen. 


Når noen er her som ikke vil være her, går det ut over oss alle. De bråker jo 
selvsagt masse, eller de sitter på mobilen, og det gjør noe med oss andre. (Elev) 


Vi har ikke grunnlag for å trekke slutninger om denne gruppen faktisk 
bidrar til et dårligere læringsmiljø. Det er heller ikke urimelig å konklu- 
dere med at det kan tenkes at læringsmiljøet blir noe dårligere, men dette 
er forhold som må vektes mot fordelen: at de er til stede, at de lærer noe og 
ikke minst at de blir bedre til å omgås andre mennesker. Dette er kunn- 
skaper de trenger når de senere skal ut i samfunnet. 

Da vi gjennomførte intervjuene, var det nærliggende å konfrontere 
elevene med denne typen argumenter. Vi kunne gjerne legge til at det 
sikkert ville være best å være alene med læreren, men det er ikke noen 
farbar vei. I lys av denne typen debatter trakk rektorer vi intervjuet fram 
noen andre momenter de bekymret seg for. Ved to av caseskolene hevdet 
rektorene at de kjente til eksempler på at fraværsgrensen ble brukt for å 
skyve ut trøblete elever. 


En del av samfunnsoppdraget er jo å holde på elevene. Men i visse tilfeller er det 
jo bedre for lærerne om noen elever bare blir borte. (Rektor) 


En annen rektor sa det slik: 


Fraværsgrensen har gjort det lettere for lærere å skubbe svake og bråkete elever 
utenfor. (Rektor) 

På spørsmål om hva rektorene foretok seg ved slike tilfeller, ble de svar 
skyldig. Da kom det fram at dette var forhold som det var vanskelig å 
dokumentere, men at det var klart at det ikke var intensjonen med fra- 
værsregelen. Samtidig kan det være grunn til å frykte at dette er en prak- 
sis som er benyttet ved flere skoler. Denne frykten kan begrunnes med 
at vi vet at lærere i noen grad praktiserer fraværsgrensen ut fra egne 
skjønnsmessige vurderinger av bestemmelsen. Dette er elever, lærere og 
rektorer samstemte om. Hvor store forskjellene er - hvor ulikt de bruker 
fraværsgrensen - vet vi ikke. Men fra uttalelsene over ser vi tegn til at det 
ikke bare er forskjeller lærerne imellom, men at en del av forskjellene også 
kan skyldes at samme lærer har ulik praksis på forskjellige elever. Kort 
sagt får likes og dislikes - trynefaktoren - betydning for hvordan den 
enkelte lærer praktiserer fraværsregelen. 


Økt stress 


Et ord som var gjennomgående i elevintervjuene, var stress. Ikke at bare 
fraværsgrensen var stressende, men tiden som elev i videregående opp- 
læring er preget av mange forventninger og motstridende krav. Mye skal 
mestres, og det skal mestres bra både innenfor og utenfor skolen. De aller 
fleste ønsker også å strekke seg så langt de kan for å realisere disse målene. 
Fraværsgrensen ble tross alt innført i en periode hvor forskerne samtidig 
skrev om den lydige generasjonen og at vi i dag møter generasjon presta- 
sjon. Mens det før var teit å være flink, er det mange som refererer at det i 
dag er en helt annen aksept. Og det er mer enn aksept; man bør være flink 
for å være kul på mange skoler. 


Jeg var veldig mot den da den kom. Den har skapt mer problem enn den har 
fiksa. Den har hjulpet for mye av fraværet, men den gir så mye styr og proble- 
mer. At man må gå til legen for forkjølelse. (Elev) 


Fraværsgrensen har medført økt press for en allerede stresset elevgruppe. 
Det viktigste er kravet om dokumentasjon. Elevene vi snakket med, opp- 
levde det som unødvendig, men også praktisk krevende å gå ofte til legen. 
Samtidig innvendte lærerne gjerne at elevene var stresset unødig, og at 
det var lov å være syk uten dokumentasjon. De pekte på at det var poenget 
med å sette grensen på 10 prosent. Men elevene opplevde tilsynelatende 

ikke situasjonen slik. Om vi setter oss inn i deres sted, er det trolig heller 
ikke overraskende at mange var bekymret på høsten. 


Vi må alltid være i forkant. Jeg vet ikke om jeg blir masse syk neste halvår. (Elev) 


I tillegg til å hele tiden ta høyde for eventuell sykdom framover, må elevene 
følge med på hvordan de ligger an - og ikke minst om lærerne fører fra- 
været riktig. Som vi allerede har omtalt i kapitlet, har flere av våre infor- 
manter opplevd feilføring. Og som med mange forhold i samfunnet vet vi 
at det å gå i rette med autoriteter ikke er jevnt fordelt i samfunnet, trolig 
heller ikke blant elevene. Det er følgelig grunn til å anta at de elevene som 
både følger best med, og som går i rette med lærer og skole, er blant de mest 
ressurssterke. Denne bekymringen er ikke unik for debatten om fraværs- 
grensen. Men gitt at fraværsgrensen har som mål å få flere igjennom sko- 
len, kan man hevde at bekymringen er særlig relevant i den sammenheng. 


For en del er det også økonomiske bekymringer som er en kilde til stress. Dette 
dreier seg først og fremst om kostnader knyttet til legebesøk. Jeg bor helt alene. 
Det er ikke mamma og pappa som betaler når jeg skal til legen. Og det koster 
gjerne 350-400 kroner bare å få en bekreftelse. (Elev) 


I den grad det er et stort antall som må betale for legebesøk selv, er det 
ikke overraskende at dette er en kilde til bekymring, særlig for de som må 
gå til legen flere ganger. For dem er det også fristende med de generelle 
legeerklæringene som vi omtalte tidligere. 

Et neste spørsmål knyttet til stress dreier seg om betydningen av å få 
IV i et fag. På den ene siden vil det være elever som tolker det som et 
symptom på at man ikke egner seg for skolen, at man ikke evner, orker 
eller vil være til stede i tilstrekkelig grad eller i vurderingssituasjonene. 
På den andre siden kan man spørre om det er så farlig å få IV bortsett fra 
i avgangsfagene. I samtalene kom det fram at IV var en evig bekymring, 
om ikke for om man får vitnemål eller førstegangsvitnemål, så for om 
man kommer inn på andre eller tredje året. 


Tror kanskje ikke det har så stor betydning med hensyn til endelig karakter. 
Men det kan jo ha noe å si når man skal søke seg inn til andre klasse. (Elev) 


Den siste typen av konsekvenser dreier seg om polarisering og om hvor- 
vidt fraværsgrensen fører til økt differensiering mellom elevene. 

Oppsummering 


I kapitlet har vi sett på elevenes mestringsstrategier og konsekvenser av 
fraværsgrensen. Funnene i kapitlet er basert på kvalitative intervjuer med 
elever. Når det gjelder mestringsstrategiene, har vi pekt på følgende: Elev- 
ene erkjenner at fraværet er redusert for flertallet av elevene. «Småskul- 
kerne» er den gruppen som i særlig grad har økt sin tilstedeværelse på 
skolen. Flere av elevene gir uttrykk for at de opplever fraværsgrensen som 
uttrykk for mangel på tillit til dem. De ser på seg selv som mer selvsten- 
dige enn før, men erfarer at skolen gjør dem mindre selvstendige. Elever 
lærer seg hvilke lærere som er strenge i fraværsføringen, og hvem som 
bruker mer skjønn. Fraværsgrensen fungerer disiplinerende, men den 
er samtidig et klippekort til udokumentert fravær. Elever sparer opp fri- 
dager som de kan ta senere, og for en del er målet å legge seg på 10 prosent. 
Det er i visse tilfeller mulig å få legeerklæringer som både går langt til- 
bake og langt fram i tid. Å få denne typen carte blanche-legeerklæringer 
er attraktivt, men fungerer urettferdig fordi en del elever ikke får samme 
mulighet. 

Når det gjelder konsekvenser av fraværsgrensen, avdekket intervjuene 
med elevene noen viktige forhold: Elever hadde selv, eller gikk i klasse 
med, elever som hadde gått syke på skolen og i en del tilfeller smittet andre 
elever og lærere. Læringsmiljøet ble i noen grad påvirket av at elever som 
i utgangspunktet var svært lite motivert for å delta, nå var mer til stede i 
undervisningen. For mange var det svært dyrt å gå til lege. For borteboere 
var det også krevende fordi de ofte hadde fastlegen på hjemstedet. 

«Ikke vurderingsgrunnlag» 


En av hovedproblemstillingene i denne boka er å forstå hvordan elever 
har opplevd fraværsgrensen. Hittil i boka har vi vist hvordan fraværs- 
grensen bidrar til en betydelig reduksjon av elevers fravær, samtidig som 
vi har vist hvordan noen elever også klarer å bruke regelverket til sin for- 
del. Dette gjelder imidlertid for «gjennomsnittseleven». Slike mestrings- 
strategier krever ressurser ikke alle elever har. I dette kapitlet skal vi se 
på hvordan elever som har fått en eller flere IV (ikke vurderingsgrunnlag) 
som følge av fraværsgrensen, har opplevd regelverket. 

Selv om denne gruppen ikke er mange i antall, oppleves konsekvensene 
av regelverket som alvorlige for dem. Disse elevene vil kunne gå glipp av 
en rekke positive effekter det å gå på skole har. Ikke bare er fullføring av 
videregående skole viktig for senere sysselsetting, deltagelse i skole sees 
også på som et av de viktigste kriminalitetsforebyggende tiltakene som 
finnes (Åslund et al., 2018). Å ha en videregående skole å gå til, til tross 
for svake prestasjoner, vil derfor være positivt både på samfunnsnivå og 
for individet. Fordi de negative konsekvensene av å ikke fullføre skole er 
potensielt alvorlige, har vi valgt å vie et eget kapittel til den gruppen fra- 
værsgrensen har negative konsekvenser for. 

Et hovedfunn i kapitlet er at elevene som får IV i ett eller flere fag på 
grunn av fraværsgrensen opplever at deres fravær er legitimt, men at det 
likevel forblir «udokumenterbart». De opplever det som legitimt fordi de 
ser på fraværet sitt som noe de ikke kan noe for. De plagene eller proble- 
mene de har, som gjør at de ikke møter opp på skolen, kan ikke doku- 
menteres gjennom en legeerklæring eller annen dokumentasjon. Dette 
gjør at de opplever fraværsgrensen som for streng og som en direkte årsak 
til at de enten har falt fra skolen eller ikke har vurderingsgrunnlag i ett 
eller flere fag. 

Legitimt, men udokumentert fravær? 


Som vi har beskrevet tidligere i boka, er et gjennomgående funn at fra- 
værsgrensen ser ut til å fungere etter sin hensikt. Fraværet er betydelig 
redusert, og i forrige kapittel viste vi at flere av elevene også opplever den 
som en god regel. Selv om konsekvensene er mer alvorlige for gruppen vi 
ser på i dette kapitlet, er det også flere av disse som mener at fraværsgren- 
sen er en god regel. De ser at flere elever kommer mer på skolen, og det er 
vanskeligere å skulke. Typiske sitater fra disse informantene er: «den er jo 
bra på en måte, for ungdommene skulker jo ikke», eller «den får jo folk til 
å møte opp mer, det er bra». 

Samtidig har vi også vist at fraværsgrensen har ført til at elever som 
allerede er i en risiko for å få IV, får dette utfallet i flere fag enn de ellers 
ville fått. Innføringen av fraværsgrensen innebærer at en elev kan miste 
halvårsvurdering med karakter eller standpunktkarakter i et fag, selv om 
læreren har vurderingsgrunnlag. Ved overskridelse av fraværsgrensen 
skal ikke eleven få halvårsvurdering med karakter eller standpunkt- 
karakter, noe som innebærer at eleven får IV på kompetansebeviset i 
faget. Å ikke få vurdering i et fag (uavhengig om det skyldes overskredet 
fraværsgrense eller har andre årsaker) i ett eller flere fag regner vi som 
å være i en frafallsrisiko, fordi dette i ytterste konsekvens kan føre til at 
elever slutter og faller fra skolegang. I kapittel 2 ble sammenhengen mel- 
lom IV og manglende progresjon tallfestet, og vi viste at det å ha tre IV er 
verre enn det å ha én IV. Dette betyr altså at fraværsgrensen har forskjel- 
lige direkte konsekvenser for ulike grupper av elever, og at regelverket kan 
gjøre vondt verre for elever som allerede sliter. 

I våre intervjuer finner vi at elevene som har fått IV som en konsekvens 
av at de har mer fravær enn fraværsgrensen tillater, opplever regelverket 
som for strengt og i noen tilfeller som for rigid. En viktig grunn til det er 
at grunnen til at de ikke klarer å møte opp «nok» på skolen ikke handler 
om at de heller ønsker å skulke eller å slappe av. Så selv om fraværsgren- 
sen er god til å få folk til å slutte å skulke, klarer den ikke nødvendigvis å 
hjelpe de elevene som opplever at fraværet deres er begrunnet i mer kom- 
plekse årsaker. Deres ønske er å fullføre og bestå videregående opplæring, 
men de opplever at det har blitt noe vanskeligere etter innføringen av en 
«så streng» (elev) fraværsgrense. En elev vi intervjuet uttrykte seg slik: 

Det er kjipt fordi man kan ikke noe for det. Personlige problemer gjorde at jeg 
ikke kom på skolen. Det var noen lærere som spurte meg, men jeg har aldri 
klart å forholde meg til dem. De forstår meg ikke. (Elev) 


Denne eleven peker på et gjennomgående tema med disse informantene. 
«Man kan ikke noe for» fraværet sitt. Det er ikke fordi man ikke har lyst 
til å gå på skolen, men fordi man har «personlige problemer». Flere opp- 
lever at «personlige problemer» er nærmest umulig å dokumentere. Selv 
om de prøver så godt de kan å møte opp nok på skolen, klarer de ikke all- 
tid å være nok på skolen til 4 ikke overskride fraværsgrensen på 10 - eller 
i noen tilfeller — 15 prosent. Eleven sitert over fikk til slutt så mye fravær at 
rådgiverne sa at hun ikke kom til å få vurdering i noen fag. Da hun spurte 
dem om hun kunne få lov til å begynne i andre klasse etter sommerferien 
hvis hun skjerpet seg skikkelig, var svaret deres nei. Hun opplevde der- 
for at hun ikke hadde annet valg enn å slutte på skolen. Da vi intervjuet 
henne, hadde hun tatt det hun selv omtalte som «et friår» fra skolen. Selv 
mener hun at dersom fraværsgrensen hadde vært mindre rigid, og lærere 
på skolen hadde fulgt henne litt tettere opp - så ville hun fortsatt vært pa 
skolen på det tidspunktet vi intervjuet henne. Under gjennomgår vi de 
mest uttalte grunnene til at elever ikke møtte opp på skolen. 


Kostnader og fravær som ikke kan dokumenteres 


I forrige kapittel viste vi at flere elever opplever det som dyrt å gå til legen. 
En viktig årsak til høyt udokumentert fravær er sykdom der eleven ikke 
har oppsøkt lege, og dermed ikke fått legeerklæring. De fleste av elevene 
vi har intervjuet som datagrunnlag til dette kapitlet, har foreldre med 
lav sosioøkonomisk status, og for dem var kostnadene ved fastlegebesøk 
et betydelig problem. Fordi det blir en økonomisk prioritering, mener 
mange at en heller enn å bruke penger på legen går på skolen syk. En elev 
vi intervjuet, fortalte: 


Elev: Noen ganger så bare føler du deg bare sliten. For eksempel forri- 
ge uke var jeg ganske syk, så jeg gadd virkelig ikke skole. Men jeg 
måtte møte opp uansett fordi fraværsgrensa — kan ikke ha fravær. 
Men samtidig så satt jeg i timen og hadde vondt i hodet, og det er 
ikke hvilerom her. Og så sitter jeg og sovner i timen — da kan jeg 
heller være hjemme og hvile og bli frisk. Så bare går jeg på skolen 


53 


KAPITTEL 4 


hver dag og er fortsatt syk, ikke sant, for jeg får ikke slappet av. Så 
det er det jeg syns er dårlig med fraværsgrensa. Og 10 prosent er 
ganske lite — bare én gymtime hadde tatt fraværet. 

Intervjuer: For du kunne ikke gått til legen, da? 

Elev: Ja, men da føler jeg går for ofte til legen og liksom... skal jeg 
spørre om 400 kr hver gang jeg skal til legen? Og jeg er ganske 
avhengig av pappa. 


At det er for kostbart å gå til legen innebærer for noen, slik vi omtalte 
i forrige kapittel, at de møter på skolen selv om de er syke. For andre 
elever betyr det at de ikke oppsøker lege, men heller blir hjemme. Da blir 
fraværet deres registrert som «udokumenterbart», selv om det egentlig 
kunne blitt «dokumentert». I tillegg til at de hadde dårlig råd, opplevde 
de at problemene de slet med var problemer en lege ikke kunne hjelpe 
med — uansett om de hadde penger til å betale for timen eller ikke. Utfor- 
dringene de slet med handlet blant annet om mobbing, om foreldre med 
utfordringer, om at de hadde omsorg for småsøsken eller at de hadde van- 
skelige hjemmesituasjoner og derfor var slitne. Ingen vi intervjuet tenkte 
at dette var ting legen kunne skrive ut legeerklæring på. Dette gjorde at 
informantene opplevde at de havnet mellom to stoler. Årsaken til fravæ- 
ret var ikke skulk, slik de tenkte det var for «gjennomsnittseleven», men 
det var heller ikke feber, influensa eller omgangssyke - slik man kan få 
dokumentert hos legen. Hvordan regelverket skal håndtere fravær grun- 
net i årsaker som er mer sammensatte og ikke nødvendigvis handler om 
sykdom, visste ikke disse elevene. I mange situasjoner så de det derfor 
som umulig å gjøre noe annet enn å bli hjemme og få registrert udoku- 
mentert fravær fra timene de ikke møtte til. Deres «udokumenterte fra- 
vær» handlet ikke om at de ikke ønsket å gå på skolen, at de var late eller 
bare ville ha litt fri. Det handlet ofte om at de enten følte seg utrygge på 
skolen, eller at de følte seg utrygge hjemme og trengte hvile. 

Mobbing var en årsak til at noen elever ikke følte at de klarte å gå på 
skolen.” En elev vi intervjuet hadde opplevd å bli mobbet gjennom hele 
videregående. Hun mente selv at hun hadde utviklet angst for å gå på sko- 
len som følge av disse opplevelsene. I tillegg til at elevene hadde mobbet 


18 Mobbing kan føre til psykiske utfordringer som kan dokumenteres av lege. Poenget her er at 
elevene selv opplevde det som umulig å gå til legen for å få dokumentasjon på at de enten ble 
mobbet eller at familien de bodde i hadde ulike problemer. 

henne, hadde hun opplevd særlig en lærer som ydmykende og krenkende. 
Hun fortalte: 
Fraværsgrensen er lite tilrettelagt for de som sliter. Jeg har jo spurt om jeg kan 


få det fraværet fjernet fordi jeg ble skjelt ut av læreren foran klassen, og da dro 
jeg hjem, og da sier de ja, gå og få en legeerklæring. (Elev) 


Denne eleven klarte ikke alltid komme tilbake til skolen etter at hun 
hadde opplevd hendelser hun tenkte på som mobbing eller krenking. 
Hun ville gjerne på skolen, men klarte det ikke. Lærerne som hadde sagt 
«gå å få en legeerklæring» opplevde hun som ydmykende, for det er ingen 
som tenker at mobbing er en sykdom som kan dokumenteres med lege- 
erklæring. Hennes erfaring er altså at det er utfordrende å få dokumentert 
fravær for elever som sliter med andre ting enn konkret fysisk sykdom. 
Konsekvensen for denne eleven ble et veldig høyt udokumentert fravær 
og IV i flere fag. Selv mener hun at hun ikke har skulket, og opplever til 
og med at hun «nesten alltid» er på skolen. 


Forsentkomming 


Som vi skal se senere i boka er det også litt ulikt fra skole til skole hvordan 
forsentkomming dokumenteres.” En av elevene vi intervjuet sluttet på 
skolen et år tidligere, og mente at hans utfordringer med å komme tids- 
nok til timen var det som hadde ført til et for høyt udokumentert fravær. 
Han forteller: 


Intervjuer: Kan du fortelle hva som gjorde at du sluttet på skolen? 

Elev: Det var mange problemer og mange grunner. Jeg likte skolen, 
men jeg hadde problemer med fraværsgrensen. Jeg kom alltid de 
fem-ti minuttene for sent. Det ødela veldig for meg. Jeg fikk alltid 
bra karakterer på oppgavene jeg gav, men fraværsgrensen ødela 
alt for meg. Jeg kom alltid fem-ti minutter for sent, til sammen 
ble det for mye. Og før kunne du komme fem-ti minutter for sent 
og likevel bestå, da. Nå kan jeg ikke bestå med det. Det er liksom 
bare det. 


19 «Fylkeskommunen, eventuelt skolen, bør regulere i ordensreglementet når fravær i deler av en 
time skal regnes som forsentkomming, og når fravær skal føres for en hel time. Hvis eleven kom- 
mer litt for sent, for eksempel fem minutter, bør det spille inn på orden- eller atferdskarakteren» 
(Utdanningsdirektoratet, 2019). 

I likhet med de andre informantene mener han at fraværet hans ikke skyl- 
des skulking eller annet såkalt illegitimt fravær. Han slet med å komme 
tidsnok til timen og opplevde derfor fraværsgrensen som altfor streng. 
Selv om han har prøvd å endre seg, så klarer han ikke å redusere forsent- 
kommingene i tilstrekkelig grad. Til slutt hadde han fått beskjed om at 
han måtte ta året på nytt igjen, noe som for han virket overveldende. Han 
forteller: 

Jeg hadde fått vite at jeg måtte gå et ekstra år på grunn av fraværsgrensa. Men da 

skjønte jeg at innen det året så kommer jeg til å gjøre samme feil en gang til, og 


da kommer det jo aldri til å stoppe. Så jeg kommer jo aldri til å komme gjennom 
hvis fraværsgrensen er der. (Elev) 


For han virker det å bestå skolen som et umulig prosjekt så lenge fraværs- 
grensen praktiseres slik den gjør i dag. 


Det kan hende jeg tar opp skolen igjen en gang. Men jeg er ikke klar for det. 
Jeg føler jeg kommer til å feile igjen. Men egentlig er det bare på grunn av fra- 
værsgrensen. Det er bare fordi jeg vet jeg kommer til å komme for sent i løpet 
av året. I hvert fall ti ganger, det er jeg sikker på. I hvert fall fem minutter. Og 
det holder. (Elev) 


Han opplevde at fraværsgrensen gjorde at han kunne komme for sent et 
visst antall ganger, men hvis han overskred det fikk han IV. Og å komme 
tidsnok så ofte opplevdes som umulig for han. Denne tidligere eleven 
hadde heller ingen voksenpersoner som hjalp han til å møte opp i tide, 
hverken hjemme eller på skolen. Likevel mener han at fraværsgrensen på 
mange måter er en god ordning, men at når grensen for å komme for sent 
er så lav, vil det ramme mange elever med problemer på en veldig uheldig 
måte. 


Vanskelig regelverk og slitne elever 

Dårlig råd, mobbing, krevende livssituasjoner og diffuse plager oppleves 
som vanskelig å omsette i legeerklæringer. Men liv som preges av nettopp 
dette, gjør at mange av ungdommene er mye slitne. De har lite krefter og 
synes skolen var vanskelig - både faglig og sosialt. De snakker om at de 
ikke har kapasitet til å tenke på skole, og også at de ofte er trøtte. I en sånn 
situasjon kan det virke legitimt og lurt å bli hjemme en dag for å sove ut 

og samle krefter. Likevel var det ingen som mente at å være «sliten» var 
god nok grunn til å gå til legen. En vi intervjuet, som hadde fått IV i matte 
og varsel om IV i to andre fag, fortalte dette: 


Noen ganger var jeg så sliten. Jeg hadde en tøff periode før jul. Jeg sliter også 
veldig mye med matte, og jeg var bare så sliten. Jeg orket ikke være på skolen. 
(Elev) 


Denne eleven hadde hatt mange utfordringer i livet sitt, en «tøff periode», 
og opplevde at han var så sliten at han ikke klarte å konsentrere seg. Utfor- 
dringene i livet ellers ble mer prekære enn å stille opp på skolen. Tidli- 
gere forskning, ofte kvalitativ, har funnet at flere av elever som slutter eller 
ikke klarer å fullføre videregående opplæring, faktisk opplever at skolen 
er det enkleste å velge vekk av alle tingene de sliter med i livet. For de 
som har flere og sammensatte problemer, ofte på hjemmebane, eller sliter 
med psykiske problemer eller rus - så oppleves ikke det å slutte på skolen 
nødvendigvis som så dramatisk (Follesø et al., 2011; Hyggen, 2015; Thrana, 
2016). Gjennom fagfornyelsen, og dens fokus på blant annet livsmestring, 
har det blitt fornyet oppmerksomhet på viktigheten av sosiale og emosjo- 
nelle ferdigheter. Nyere forskning har vist hvordan sosiale og emosjonelle 
ferdigheter henger sammen med kognitive ferdigheter. Det eleven i sitatet 
over peker på, er nettopp at når en sliter med ikke-skolerelaterte ting, er 
det vanskelig å følge med på skolen og det faglige blir ekstra krevende. Selv 
om eleven vet at «sliten» ikke er noe en får legeerklæring for, følte han at 
det var meningsløst å gå på skolen. Årsakene til at han var sliten handlet 
også om faktorer som han ikke kunne rå over, som problemer med for- 
eldre og søsken. Han opplevde derfor ikke fraværet som «illegitimt». 

Videre i intervjuet peker denne eleven på en annen viktig ting. Og det 
er at selve regelverket kan være vanskelig å forstå. Kanskje er dette sær- 
lig en utfordring for de elevene som har mange ekstra-belastninger. Han 
forteller: 


Dessuten er fraværsgrensen så komplisert, det er så irriterende. Det er så styrete 
å få dokumentert fravær, jeg forstår ikke hvordan det skal gjøres. Å få en lege- 
erklæring er tid og stress og penger, bare for litt feber liksom. (Elev) 


Det er vanskelig å forstå hva slags fravær som kan unntas og hvordan 
dette skal dokumenteres. Selv om en har litt feber, kan en ikke gå til legen, 

mente eleven i sitatet. At fraværet da likevel teller med i fraværsprosenten, 
oppleves som vanskelig å forstå. Kan en gå til helsesøster og snakke? Hva 
med rådgiver? Ikke alle skoler har gitt elevene sine like god innføring 
i akkurat hva slags fravær som kan unntas fraværsgrensen, og hvordan 
dette fraværet kan dokumenteres. Å få dokumentert fravær omtalte hun 
som å «å kjøpe seg legeerklæring», noe som er forbeholdt elever med for- 
eldre som har god råd. 

For ungdommene vi har intervjuet med IV oppleves fraværsgrensen i 
mange tilfeller som «for streng» og urettferdig. Det er vanskelig å forstå 
for elever med ulike utfordringer at deres fravær skal bli «straffet» mer, 
bare fordi det ikke alltid er så lett å dokumentere det. 


Likebehandling eller skjønn? 


Til nå har vi sett at elevene vi har intervjuet, opplever en del av fraværet 
sitt som legitimt, samtidig som de opplever det som udokumenterbart. 
En måte å imøtegå elever som har utfordringer med å overholde fraværs- 
reglene, er tettere oppfølging. Som vi så over er det flere som opplever 
at det er vanskelig å forstå alle reglene for fravær og hva konsekvensene 
blir. Flere vi har intervjuet, mener derfor at ansikt-til-ansikt-møter med 
lærere eller andre voksenpersoner er avgjørende for å forstå intensjo- 
nen og formålet med fraværsgrensen. Et regelverk som praktiseres uten 
at noen voksne hjelper deg til å navigere gjennom det, kan lett oppleves 
umotiverende. En elev med IV i et fag fortalte: 


Jeg er en person som tror mye mer på samtaler ansikt til ansikt. Læreren må 
finne ut av problemet, hva det er. Ikke bare sende et varsel om at du får IV, på et 
brev. Å få IV hjelper deg jo ingenting. Jeg trenger en å snakke med. En som kan 
fortelle deg hvorfor det er viktig å møte opp, det er mye bedre. Og det er også 
viktig at det er lærerne som når ut til deg. Vi har en miljøarbeider på skolen, og 
han sier han er tilgjengelig for folk. Men jeg syns i alle fall at det er vanskelig å 
ta kontakt selv. Det er derfor mye bedre når læreren selv oppsøker eleven. (Elev) 


Denne eleven hadde fått et brev i posten da hun hadde nådd grensen for 
IV, og da hadde hun og foreldrene blitt kalt inn på møte med læreren i 
faget og kontaktlærer. Hun skjønte ikke hvorfor et slikt møte ikke kunne 
kommet før. I neste kapittel skal vi se at det varierer fra skole til skole når 

dette varselet sendes ut. Om denne eleven ikke har fått med seg et slikt 
varsel, eller om det faktisk ikke har kommet et varsel, vet vi ikke. Selv 
hadde hun ikke opplevd fraværet sitt som veldig høyt. På møtet følte hun 
at hun ble behandlet med respekt; at lærerne virkelig ville hjelpe henne til 
å bestå faget til sommeren. Nå hadde hun blitt tilbudt ekstrakurs i matte 
og merket en positiv forskjell allerede. Det at hun mestret faget og følte 
at lærerne prøvde å hjelpe henne, gjorde henne motivert til å gå videre 
på skolen. Hun skulle imidlertid ønske at et slikt møte var blitt initiert 
tidligere. 

Hvorvidt lærere og andre ansatte i skolen er enige i elevenes vurde- 
ring av at fraværet deres er «legitimt», men ikke «dokumenterbart», er 
et empirisk spørsmål. Som vi skriver om i kapittel 8, opplever flere av 
skolens ansatte (laget rundt eleven) at et viktig redskap for å forhindre 
at noen sårbare elever blir dyttet ut av skolen tidligere enn nødvendig er 
å håndtere fraværsgrensen som regelverk litt forskjellig for ulike typer 
elever. For eksempel har vi intervjuet noen lærere som tolererer flere 
minutter forsentkomming for elever som synes det er utfordrende å møte 
presis til skolen. 

Selv om disse strategiene kan være gode og velbegrunnete, reiser det 
likevel noen utfordrende dilemmaer knyttet til forholdet mellom like- 
behandling og skjønn. En elev vi intervjuet, peker nettopp på dette. Han 
sier: 

Du kan ikke tvinge noen til å gjøre noe de ikke klarer. Selv om noen klarer å 


gjøre en ting, betyr det ikke at alle andre klarer det samme. Alle mennesker er 
ikke like, så du kan ikke sette dem til å gjøre den samme oppgaven. (Elev) 


Denne eleven mener at en regel som skal gjelde alle kan i praksis fungere 
urettferdig. For én elev kan strenge regler fungere motiverende, for en 
annen kan det fungere ekskluderende. I sitatet er det nettopp dette eleven 
viser til. Erkjennelsen om at fraværsgrensen har potensielle negative kon- 
sekvenser for en liten elevgruppe kunne ført til en debatt om hvorvidt 
nivået på fraværsgrensen skulle justeres, eller til en debatt om fraværs- 
grensens legitimitet og oppslutning i det hele tatt. En indirekte konse- 
kvens er nettopp en debatt om fraværsgrensens legitimitet (Ulstein, 2019). 

Heller enn å diskutere hva fraværsgrensens absolutte grense bør være, 
mener vi basert på funnene gjennom tre år at det er mer relevant å peke 

på at fraværsgrensens åpenbare suksess ikke må skygge over at vi trenger 
flere og kompenserende tiltak for noen elevgrupper. Et typisk kompen- 
serende tiltak vil være å gjøre lokale tilpasninger, slik vi viste over. Det 
kan være å ikke føre fravær dersom elever med behov trenger å snakke 
med miljøarbeider, helsesykepleier eller andre på skolen helt spontant 
og uten avtale. Eller det kan være å ikke føre fravær dersom elever som 
har utfordringer med å møte opp på skolen, kommer et kvarter for sent. 
Slike justeringer er imidlertid vanskelige å regelfeste. Behovet for å iva- 
reta elever som er i en vanskelig livssituasjon, er bakgrunnen for at rektor 
kan bestemme at en elev som har gått over grensen på 10 prosent og ikke 
har tilstrekkelig dokumentasjon, likevel skal kunne få halvårsvurdering 
med karakter eller standpunktkarakter. Elever er ulike, og trenger derfor 
forskjellige tilpasninger. Selv om lokale justeringer er en utfordring for 
likebehandling, kan det tenkes at det er den beste måten å kompensere 
for at noen få elever ser ut til å tape på innføringen av fraværsgrensen. 

Å justere fraværsgrensen og å gjøre lokale tilpasninger vil likevel ikke 
nødvendigvis gjøre noe med de bakenforliggende årsakene til at disse 
elevene sliter. Å finne ut hvorfor de har utfordringer med å møte på sko- 
len, vil være viktigere enn å justere grensene noe. Hvis en elev er på sko- 
len uten å oppleve mestring eller progresjon i fagene, eller uten å ha et 
vitnemål i sikte, kan en også risikere å knekke elevens selvtillit gjennom 
disse tre årene. Derfor må det også settes inn tiltak som prøver å gjøre noe 
med de underliggende årsakene til fraværet, og ikke bare fraværet i seg 
selv. Fraværsgrensen kan gjøre det lettere å få øye på hvem disse elevene 
er. Heller enn å tenke på fraværsgrensen som et regelverk som tar fra sår- 
bare elever retten til vurdering i et fag, kan den tenkes som et verktøy som 
tidligst mulig skal fange opp elevene som sliter med å komme på skolen, 
for å gi dem best mulig hjelp. 


Oppsummering 


En av hovedproblemstillingene i denne boka er å analysere hvordan elev- 
ene har opplevd fraværsgrensen. I de foregående kapitlene har vi har vist 
at for de fleste elever påvirker fraværsgrensen dem direkte på en måte 
som gjør at de er mer til stede på skolen. De skulker mindre og gjør det 

også bedre i noen fag ettersom tilstedeværelsen øker. For en liten gruppe 
elever som allerede hadde IV i ett eller flere fag, fungerer fraværsgrensen 
på en måte som gjør at de får IV i flere fag enn tidligere. Dette kan ha 
konsekvenser for deres progresjon, slik vi så i kapittel 3. 

I dette kapitlet har vi sett at elever som har fått IV på grunn av over- 
skredet fraværsgrense selv opplever at årsakene til fraværet er legitimt, 
men udokumenterbart. De mener at årsakene til at de er borte, handler 
om ting de selv ikke kan noe for. Mobbing, sosial angst eller utfordrende 
hjemmesituasjoner er grunner som ofte blir gitt for at en ikke klarer å 
møte opp nok på skolen. Selv opplever elevene at disse grunnene ikke er 
gode nok for å gå til legen og få dokumentert fraværet sitt. Flere som sliter 
med å komme tidsnok på skolen har også dårlig råd. For dem er det å gå 
til legen i tillegg en økonomisk belastning, som de ofte ikke kan priori- 
tere. Mange sliter også med å komme for sent og synes at å få fravær for 
en hel time når en bare har kommet litt for sent, er feil. Til sammen gjør 
opplevelsen av at fraværet deres er legitimt, men ikke dokumenterbart, at 
de ser på fraværsgrensen som urettferdig og i noen tilfeller for streng. For 
disse elevene er fraværsgrenen en bestemmelse som kan være til besvær. 

Spørsmålet er selvsagt hva en fra politisk hold skal gjøre med denne 
kunnskapen. Det som virker sikkert, er at det ikke er en enkelt grunn 
til at elever ikke møter på skolen - årsakene er mange og varierte. Det 
betyr også at det ikke finnes en enkel løsning på hvordan elever som sliter 
å møte opp nok på skolen skal få hjelp, og fraværsgrensen virker ikke å 
være et godt virkemiddel for de mest sårbare elevene som sliter med å 
fullføre og bestå videregående opplæring. 

Det normative spørsmålet er hvordan dette funnet skal vektes opp mot 
de andre og positive konsekvensene av fraværsgrensen. Kanskje viser 
våre funn at vi må kunne ha to tanker i hodet samtidig. Selv om fraværs- 
grensen er en suksess, må vi ikke glemme at det også er grupper som har 
fått det vanskeligere etter at den ble innført. Det betyr imidlertid ikke at 
det er en kritikk av hele fraværsgrensen i seg selv. Mer relevant er det å 
peke på at noen grupper kanskje trenger kompenserende tiltak. I dette 
kapitlet har vi diskutert om ulik bruk av praksis vil være med på å kom- 
pensere for noen av de uheldige konsekvensene fraværsgrensen kan ha, 
selv om det utfordrer likebehandlingsprinsippet. Fordi elever har ulike 

utfordringer, og fordi årsakene til fraværet er sammensatte og varierte, 
kan det hende at et av de viktigste kompenserende tiltakene ville være å 
åpne opp for muligheten til å vurdere hvor strengt fraværsgrensen skal 
praktiseres i møte med den enkelte elev. Dette vil være viktig i de tilfel- 
lene der fraværsgrensen ikke ser ut til å forebygge frafall, men snarere 
dytte elever lenger inn i en fraværsrisiko. I kapittel 6 vil kompenserende 
tiltak diskuteres ut fra rektorers synsvinkel. 

Fra politisk beslutning til lokal praksis 


En nasjonal fraværsgrense aktualiserer en tanke om likebehandling. 
Uansett hvilken videregående skole i landet en går på, eller hvilken lærer 
en har, så er reglene for hvor mye eleven kan være borte og hvilke kon- 
sekvenser det får for eleven, like. Slik er i det minste idealet. Selv om en 
nasjonal bestemmelse gjøres virksom i hele landet, vil en utfordring være 
om regelverket i praksis blir forstått og praktisert likt. Hvordan skolene 
praktiserer fraværsgrensen er dermed avgjørende. Mens rektor på sin 
side er øverste ansvarlige for lik praktisering, er det i stor grad lærerne 
som utøver denne grensen i praksis. Det er de som fører fravær, og som 
først og fremst må håndtere responser fra elever i skolehverdagen. Mens 
tilpasninger og implementeringer av regelverket ble mye omtalt det første 
skoleåret fraværsgrensen var gjeldene, vil vi i dette kapitlet vise hvordan 
lærerne kontinuerlig har jobbet med å møte og tilpasse seg etter respon- 
ser fra elever. Elevene er i søkelyset, og dette kapitlet omhandler neste 
ledd i styringskjeden, nemlig lærernes håndteringer av ulike elevstrate- 
gier. I neste kapittel skal vi flytte oss til rektors kontor og se utsikter der- 
fra, og samlet vil disse to kapitlene kunne leses som skolenes praktisering 
av fraværsgrensen. 

I de foregående kapitlene har vi vist hvordan elevens skolehverdag ble 
endret som følge av fraværsgrensen, men også lærernes arbeidshverdag 
har blitt endret. De indirekte konsekvensene for lærerne som vi skal dis- 
kutere i dette kapitlet er ulike former for merarbeid knyttet til oppfølging 
av fravær, hvilke ulike typer av tilpasninger av skoledagen som er gjort, 
og hvordan lærere håndterer elevens stress rundt fravær, basert på inter- 
vjuer med lærere. Dette viser samlet hvilke utfordringer lærere har når de 
møter de ulike mestringsstrategiene fra elevene, og hvilke konsekvenser 
lærernes håndtering kan få. 

Indirekte konsekvenser: Lokal variasjon i 
praktiseringen 


En indirekte konsekvens av innføringen av fraværsgrensen er lokal vari- 
asjon i praktiseringen av fraværsgrensen. Dette kan føre til forskjells- 
behandling av elever, noe som igjen kan svekke fraværsgrensens legitimitet 
og oppslutning. Lærerne representerer førstelinjen, som møter elevene 
hver dag. Et velkjent perspektiv for å forstå implementeringsprosesser er 
basert på Lipskys (1980) begrep om «bakkebyråkratene», slik det også ble 
presentert i innledningskapitlet. Begrepet reflekterer at menneskene som 
fyller rollene nært brukerne, ofte må tilpasse og fortolke beslutninger fat- 
tet sentralt på måter som gjør at beslutningene oppleves som adekvate for 
å gjennomføre oppgavene. Disse tilpasningene er ofte nyttige, men det 
betyr også at lokale justeringer kan ha som konsekvens at tiltak prakti- 
seres ulikt. Ut fra dette perspektivet blir lærernes forståelse, lojalitet og 
oversetting tematisert. Det betyr at ikke bare hvilken skole en elev går på 
vil ha betydning for hvordan eleven må tilpasse seg implementeringen av 
regelverket, men også at det kan ha betydning hvilken lærer eleven har. 

Lipskys antagelse er at politikken som brukes på «bakkeplan» ofte er 
forskjellig fra de politiske vedtakene, noe han antar vil ramme de sva- 
kere stilte gruppene. Hvordan lærerne praktiserer regelverket, vil kunne 
få store konsekvenser for eleven. Trolig vil konsekvensene være ulike for 
ulike elevgrupper, og særlig ramme elever i særlig sårbare situasjoner. 

I våre analyser har vi tatt utgangspunkt den vertikale styringslinjen for 
å få fram forhold som følger av at fraværsregelen er vedtatt politisk, men 
skal praktiseres lokalt. Fraværsgrensen synliggjør en politisk styrings- 
ambisjon for skolen som også har konsekvenser for arbeidet i fylkeskom- 
munene, som skoleeier, men også for skolelederne eller rektorene ved de 
ulike skolene, samt lærere og elever. Styringslinjen og de mange aktørene 
som er involvert, gjør det viktig å studere hvordan fraværsregelen har 
blitt implementert og praktisert ved landets videregående skoler. Vi vur- 
derer det som sentralt å forstå ulike former for lokal variasjon for å kunne 
si noe om fraværsgrensen og idealer om likebehandling. Vi skiller mel- 
lom lokale tilpasninger til og tilpasninger av regelverket. Med tilpasnin- 
ger fil regelverket mener vi lokale presiseringer i implementeringen av en 

praksis tilpasset fraværsgrensen, med sikte på å sikre likebehandling. Det 
overordnede bildet er at de lokale tilpasningene bidrar til å optimalisere 
implementeringen av fraværsgrensen. Vår undersøkelse viser samtidig 
eksempler på skoler som utformer egne tilpasninger av regelverket, noe 
som kan være problematisk med tanke på likebehandling av alle elever. 


Merarbeid med føring av fravær og lærernes 
håndtering av dette 


Med fraværsgrensen fulgte flere administrative oppgaver. Det ble ster- 
kere vektlegging av korrekt fraværsføring, og mange lærere opplevde for 
første gang at både elevene og foreldrene nå fulgte nøye med på dette. Da 
fraværsgrensen ble innført erfarte vi at det var svært ulikt om skolene 
hadde fraværsføringsprogrammer, og eventuelt hvilke de benyttet seg av. 
Dermed var skolene ulikt rustet til å følge opp fraværet på den måten 
fraværsgrensen fordrer. Det var også ulikt hvem denne eventuelle ekstra 
byrden falt på. Lærere tar opprop i timene og fører dette inn i en digital 
oversikt, og som regel er det også de som har ansvaret for å følge med på 
sine elever og sende ut varsler når elevene overstiger en viss prosent. På en 
av caseskolene var disse oppgavene lagt til administrasjonen, som åpner 
muligheten for at det ekstra arbeidet forbundet med grensen ikke faller 
på lærere og rektor på alle skoler. Uansett hvem som løser disse nye opp- 
gavene, var det klart at det kom flere administrative oppgaver da grensen 
ble innført. De skolene som allerede hadde et fraværsføringsprogram som 
elevene hadde tilgang til, og som viste fraværsprosenten, var godt rustet 
til dette. De som også hadde inne automatiske varslingssystemer ved en 
viss fraværsprosent, var enda bedre rustet. For disse skolene lå merarbei- 
det i å sørge for at lærere førte fraværet de var pålagt å føre, selv om dette 
ikke var noe nytt som kom med fraværsgrensen. Likevel førte økt vekt- 
legging av fraværet også til merarbeid for lærere i den grad de nå måtte 
bruke mer tid på henvendelser fra elever og oppfølging fra skoleledelsen. 

I Skole-Norge finnes flere ulike fraværsføringsprogrammer. På en skole 
vi besøkte, regnes fraværsprosenten i et fag ut etter hvor mange under- 
visningstimer eleven har hatt. De brukte mye tid på å forklare elevene at 
en fraværstime i begynnelsen av skoleåret utgjorde en større andel, og 

at andelen derfor vil bli lavere etter hvert som de deltar i flere undervis- 
ningstimer. Andre programmer viser ikke automatisk fraværet i prosent, 
mens andre igjen forteller at lærere ofte ikke fører fraværet regelmessig. 
Dersom lærere kun fører inn fraværet i programmet etter en lang peri- 
ode, fortalte elever at de plutselig fikk fravær for eksempel for en dag to 
uker tilbake i tid og dermed måtte begynne å nøste opp i og kanskje kon- 
takte lege for å få dette dokumentert dersom de nå lå over 10 prosent. 
Hvilke programmer skolen bruker, vil derfor i praksis føre til at elevene 
opplever å bli møtt ulikt i oppfølgingen av fravær. 

Hvordan lærere håndterer merarbeidet knyttet til grensen, hvor mye 
eller lite det måtte være, vil også føre til at fraværsgrensen blir praktisert 
ulikt. Og ikke minst vil hvorvidt lærere fører det fraværet de er pålagt å 
følge, føre til svært ulik praksis og gi store konsekvenser for den enkelte 
elev. 


Jeg vet at lærere på skolen ikke fører det fraværet de er pålagt å føre. (Lærer) 


I sitatet ovenfor kommer det fram at en lærer vet om at fraværet ikke føres 
slik det er pålagt. Dette vitner om en motstand mot grensen, og muligens 
også et forsøk på å ta igjen kontrollen over konsekvensene for egne elever. 
Studier av skoleutvikling og endring i skolen har pekt på at det ofte er tid- 
krevende fordi det fordrer merarbeid å gå fra status quo til en ny form for 
struktur, kultur eller praksis. Av den grunn vil forslag om endring ofte 
møte motstand fra de involverte (Skogen, 2004). I de senere årene har vi 
sett en gradvis forskyving i styringslinjen, der staten i mindre grad sty- 
rer skolehverdagen direkte, men at skolene i større grad er ansvarliggjort 
(Baek et al., 2017). Dette innebærer flere krav og rapporteringsrutiner for 
ansatte på skolene. Lærere vi har intervjuet i dette prosjektet pekte på at 
slike økte krav, som fraværsgrensen er et eksempel på, kan oppfattes som 
at autonomien og tilliten til dem som profesjonelle aktører er erstattet. 
Det oppfattes for mange ikke som særlig attraktivt, der det eksempelvis 
ble pekt på at den pedagogiske utviklingen må bøte for dette. Merarbeid 
tar tid i en allerede hektisk skolehverdag, og dermed er det mindre tid til 
alle de andre oppgavene en lærer her, herunder forberedelse til og gjen- 
nomføring av undervisningen. Samtidig som fraværsgrensen aktualise- 
rer diskusjonen rundt skillelinjer mellom sentralt og lokalt, åpner sitatet 

over også opp for at lærere forsøker å forebygge for den opplevde skaden 
innført sentralt. Å ikke føre fravær på elever som står i fare for konse- 
kvensene av fraværsgrensen, kan være læreres måte å beskytte sine elever 
i en sårbar situasjon på. 

Dersom en elev skal står i fare for å ikke få halvårsvurdering med 
karakter eller standpunktkarakter på grunn av fravær, skal hun eller han 
få et varsel om dette (Utdanningsdirektoratet, 2020b). Varselet skal da 
gis i forkant av en eventuell overskridelse av grensen, slik at eleven skal 
ha mulighet til å forbedre seg og unngå dette. På skolene vi har besøkt, 
framstår det som at det ikke er noen likhet i når et varsel blir sendt ut, 
eller praksisen rundt dette. Noen fraværsprogrammer sender ut varsel 
automatisk uten at lærerne er involvert i dette, mens andre forteller at de 
nærmest må sende ut varsel dersom en elev er borte én gang uten doku- 
mentasjon. Det framstår også som ulikt når varsel skal sendes ut. Noen 
forteller at dette skal skje ved 5 prosent udokumentert fravær, andre ved 
7 eller 10 prosent, mens mange er usikre. En lærer forteller at kontakt- 
lærere har oversikt over hvilke elever som er mye borte, og hvem som 
ikke er det. Tidligere var dette godt nok, men nå må de også til enhver tid 
vite akkurat hvor mange prosent fravær hver elev har. Dette tar tid å følge 
med på, og det tar tid å sende ut varsler manuelt. 


Forsker: Men mellom 10 og 15 prosent kan rektor gå inn og vurdere? 

Lærer: Ja, der svikter systemet. Ofte at de ikke får varsel, at elever ikke får 
varsel før de har nådd 15 prosent, og så skal du jo ha varsel, og da 
skal du ha 5 prosent å gå på. Det er ulne regler og lokalt reglement 
som ikke er helt tydelig kommunisert. 


Sitatet over illustrerer hvordan varsler kan fungere i praksis. Det illus- 
trerer også hvordan skjønnsbestemmelsen kan fungere, der rektor kan 
vurdere hvorvidt det er klart urimelig at fraværsgrensen på 10 prosent 
skal gjelde, i tilfeller der eleven har mellom 10 og 15 prosent udokumen- 
tert fravær. Denne samtalen mellom rektor og elev kan i mange tilfeller 
fungere etter hensikten, men for noen vil ikke dette oppfattes som et opp- 
følgingstiltak, forteller en lærer oss. Der eleven aldri har hatt noen kon- 
takt med rektor tidligere, kan det både virke fryktinngytende for eleven 
å skulle fortelle fortrolige ting til en ny person, og det kan være svært 
vanskelig for en rektor å skulle vurdere dette. En lærer er ofte den som 

kjenner eleven sin best, og vi har også erfart at i mange tilfeller vil det i 
praksis fortsatt være læreren som utøver skjønnsbestemmelsen. En lærer 
kan sørge for at elever ikke får ført opp mer enn 10 eller 15 prosent udoku- 
mentert fravær i fraværsføringsprogrammet dersom læreren vurderer at 
det er urimelig, eller læreren rådfører rektor i disse tilfellene. Eksempelvis 
forteller noen lærere at de noen ganger unngår å føre fravær selv om en 
elev er mer enn 15 minutter for sen til timen, noe som ordensreglementet 
ved skolen fastslår skal telle som fravær. 


I stedet for en samtale med rektor om tiltak, så sett inn ressurser på et opp- 
følgingsteam. Som tar praten, følger med på livet til eleven og stiller de spørs- 
målene jeg som faglærer kanskje ikke bør stille om hvordan det går hjemme, 
hvordan den psykiske helsa er. Jeg skal jo være en omsorgsperson som kon- 
taktlærer, men det går en grense på hvor mye det er komfortabelt for eleven å 
snakke med meg om. (Lærer) 


Denne læreren viser et eksempel på mulige supplerende tiltak som kan 
være hensiktsmessige for elever i en sårbar situasjon. Et oppfølgingsteam 
med ressurspersoner som hverken inneholder kontaktlærer eller rektor 
kan være bedre rustet til å prate med eleven om hvordan de faktisk har 
det. I kapittel 7 vil vi diskutere «laget rundt» eleven mer inngående. 


Tilpasninger av skoledagen 


Fraværsgrensen vil i ytterste konsekvens avgjøre om du får vitnemål/ 
førstegangsvitnemål fra videregående skole eller ikke, og derfor vil også 
skolens tilpasninger spille inn for denne konsekvensen. Intervjuene vi 
har gjort med lærere viser at de gjør både tilpasninger av regelverket og 
tilpasninger til regelverket for å legge til rette for at skolehverdagen til 
deres elever blir best mulig. Både elever og lærere er ulike, og mens noen 
lærere mener grensen fungerer godt som den er, mener andre den ikke 
fungerer i det hele tatt, eller ikke fungerer over alt eller i alle fag. Derfor er 
det gjort tilpasninger av skoledagen. Noen av disse tilpasningene er gjort 
for å demme opp for skaden noen mener denne grensen har, og på denne 
måten omgå noen av konsekvensene den kan ha for elever. 

En lærer vi intervjuet, spurte oss når på dagen vi trodde fraværet var 
størst. Vedkommende mente å se et tydelig mønster fra sin skole, der 

fraværet var størst i de første timene på dagen. Elever slet med å komme 
seg opp om morgenen og kom gjerne et par timer for sent, men hvis en 
elev først kom på skolen, ble de der til skoledagen var over. En løsning 
denne læreren sammen med andre hadde funnet, var å legge såkalte 
«store fag», med mange undervisningstimer i året, først på timeplanen. 
På denne måten var det mulig for elever å forsove seg, uten at dette fort 
førte dem over den magiske grensen på 10 prosent udokumentert fravær. 


Vi har alltid de store fagene på morgenen, så fraværsgrensen har gjort at vi or- 
ganiserer oss annerledes. Da forsover de seg i hvert fall ikke til de små fagene. 
Det aller meste fraværet er mellom klokka 9 og 11 på morgenen. På slutten av 
dagen, der tror jeg kanskje fraværsgrensen har gjort at de blir på skolen. (Lærer) 


En effekt av fraværsgrensen på denne skolen var dermed at skolen orga- 
niserte skoledagen annerledes. En annen effekt denne læreren mente å se, 
var at når elevene først var kommet seg på skolen, ble de der helt til sko- 
leslutt. På andre skoler har de ikke fortalt om omorganisering av skole- 
dagen, og i praksis vil det være ulikt hvor mye hver skole tilrettelegger 
rundt fraværsgrensen. 

Såkalte «småfag» med få undervisningstimer i uken ble tidlig et tema 
i fraværsgrensedebatten, som vist i de foregående kapitlene. Dette var 
også et tema i de kvalitative intervjuene med lærere og ledelse på sko- 
lene. Mange opplevde at elevene var spesielt opptatt av fraværet i disse 
fagene, fordi de raskere kan nå grensen på 10 prosent udokumentert fra- 
vær her enn i fagene med mange undervisningstimer. Selv om analyser 
fra kapittel 2 viser at det ikke er mer fravær i disse fagene enn i fag med 
flere undervisningstimer, ser vi fra forrige kapittel at det for eksempel ble 
fremmet forslag om høyere fraværsgrense i småfagene. Dette viser om 
ikke annet at det er mye stress og usikkerhet rundt fravær i disse fagene, 
noe skolene igjen håndterer ulikt. En skole fortalte at de hadde valgt å 
splitte et fag med kun to undervisningstimer i uken på to ulike skole- 
dager. Normalt ville disse fagene vært en dobbelttime, men dette gjorde 
faget sårbart for høyt fravær. Ved å splitte faget på to dager kunne elevene 
være syke og borte fra skolen for eksempel to onsdager, uten at man nød- 
vendigvis fikk høyt fravær i et lite fag som tidligere hadde dobbelttimer 
på onsdager. Som sitatet under illustrerer, mente lærerne at dette muli- 
gens ble svært korte økter, men at det var bedre enn faren for høyt fravær. 

Vi deler opp norsk på yrkesfag over to dager, men da blir det kortere økter. 
Likevel er det bedre enn at elever risikerer å få høyt fravær dersom de er borte 
en dag. (Lærer) 


Andre skoler anerkjente stresset elevene følte overfor de små fagene, men 
hadde ikke gjort grep på samme måte. Skoledager rundt om i landet bør 
være til dels ulike, fordi hverdagen bør tilpasses lokale forhold og elev- 
gruppen akkurat den spesielle skolen har. Det vi ser fra intervjuene, er 
likevel at hvordan skolene håndterer endringer etter fraværsgrensen i 
praksis, kan få svært store konsekvenser for elevene. Derfor er det et vik- 
tig funn hvorvidt det gjøres spesielle tilpasninger av skoledagen, og de 
mulige konsekvensene av ulik håndtering. 

En lærer forteller at de var for lojale mot fraværsgrensen det første året, 
noe vedkommende ikke tror var så utbredt: 


Ja, jeg har hatt elever som jeg hadde klart å redde dersom det ikke var for fra- 
værsgrensen. Flere elever. Problemet var at vi var veldig lojale mot den i fjor, og 
det tror jeg kanskje ikke var så utbredt. (Lærer) 


Mens noen lærere har praktisert fraværsgrensen som en absolutt grense 
siden dag én, har andre, slik læreren i sitatet over indikerer, ikke vært 
like rigide. På skolen denne læreren jobbet hadde de før grensen gjort 
tilpasninger slik at også elever med høyt fravær kom seg igjennom sko- 
len og fikk kompetansebevis. Disse tilpasningene kunne de ikke lenger 
gjøre — fordi de var lojale mot fraværsgrensen. En annen lærer forteller 
hvordan de har blitt «frarøvet muligheten» med å få flere elever gjennom 
videregående skole: 

Vi har jo ofte hatt mange elever med høyt fravær, men vi har alltid vært veldig 

gode på å få dem igjennom likevel. Vi har klart å få dem til å være på skolen 

så mye at vi får de opp på et kompetansenivå så de faktisk består, da, og veldig 

mange av dem fungerer veldig godt når de faktisk kommer seg ut i jobb etterpå, 


selv om de er drittlei skolen. Og jeg føler vi har blitt frarøvet den muligheten til 
å få de gjennom, og få de ut i arbeidslivet, som vi var gode på. (Lærer) 


Skolene skal gi alle elever tilpasset opplæring og tilrettelegge slik at alle 
får best mulig utbytte av opplæringen uavhengig av forutsetningene 
deres (Kunnskapsdepartementet, 2017, s. 16). Skolen har plikt til å tilpasse 
opplæringen, men det er ingen individuell rett for den enkelte elev, og 
skal skje gjennom variasjon og tilpasninger til mangfoldet i elevgruppen 

innenfor fellesskapet. Slike tilpasninger var dermed en del av hverda- 
gen til mange elever og lærere før fraværsgrensen ble innført. Det flere 
lærere vi intervjuer forteller, som de to sitert ovenfor, er at de ikke lenger 
har mulighet til å gjøre de tilpasningene er tidligere gjorde innenfor fra- 
værsgrensens bestemmelser. Vi ser at noen lærere gjør tilpasninger for 
å gjøre det lettest mulig å komme seg under fraværsgrensens tak, men 
samtidig at også dette taket ikke muliggjør de tilpasningene som tidli- 
gere ble gjort for å få flest mulig elever gjennom skolen og ut i arbeids- 
livet. Lærere vi intervjuet trakk fram at det handlingsrommet de tidligere 
opererte innenfor oppleves innskrenket, og at dette har skapt misnøye. 
Mange lærere mener rommet de tidligere hadde innen tilpasset opplæ- 
ring var nødvendig for å gi et best mulig tilbud til sine elever, men at fra- 
værsgrensen har innskrenket dette rommet slik at noen av deres elever 
ikke lenger får det tilpassede tilbudet de tidligere hadde mulighet til, og 
krav på, å få. 


Krevende å håndtere «generasjon prestasjon» 


Vi har sett at også elever som ikke står i fare for å falle fra, har opplevd 
økt stress etter innføringen av fraværsgrensen. Da vi intervjuet lærere 
kom temaet legeerklæringer fort opp, og det var mye oppgitthet å spore. 
Det er tydelig at det å skaffe legeerklæring fører til mye stress for mange 
elever, nesten uavhengig av hvor mye eller lite fravær de har. Ansatte ved 
skolene forteller om elever som åpenbart er syke, men som ikke vil dra 
hjem hvis dette betyr at de får fravær oppført som ikke dokumentert der- 
som de ikke oppsøker en lege, slik også elevene fortalte i forrige kapittel. 
Da hjelper det ikke at læreren, eller rektor for det saks skyld, kan se at en 
elev er syk. Vedkommende må skaffe rett dokumentasjon for at dette ikke 
skal bli udokumentert fravær. Lærere forteller at de gang på gang forsøker 
å forklare elever at det går fint an å være borte noen dager dersom man er 
forkjøla eller har omgangssyke, og at dette ikke trenger å dokumenteres 
av lege. Likevel er konsekvensene av å overskride fraværsgrensen stor, og 
når du ikke er helt sikker på hvordan fraværet ditt vil utvikle seg fram- 
over i skoleåret, er mange elever svært skeptiske til å være syke og borte 
fra skolen uten å få dette dokumentert. 

Elevene er så «generasjon prestasjon» at de ikke skal ha noe udokumentert fra- 
vær. (Lærer) 


For elever som jevnt over har lite fravær, vil det ofte oppleves som ubeha- 
gelig om de av en eller annen grunn er mye borte. Ut fra hva de fortalte 
i intervjuene, er det nærliggende å anta at dette er elever som i særlig 
grad vil være tilbøyelige til å oppsøke lege for å dokumentere alt fravær.** 
Mange ansatte ved skolene sliter med å se poenget med at en elev som helt 
tydelig er syk, må dra til legen for å skaffe dokumentasjon, heller enn å 
dra rett hjem og bli friskere. Disse elevene må gjerne de ansatte bruke en 
del tid på for å forsøke å forklare hvordan reglementet fungerer, noe som 
skaper frustrasjon. Mange i «generasjon prestasjon» vil gjerne at alt fra- 
været skal være dokumentert, og selv om dette er elever som aldri er borte 
fra skolen, bortsett fra et par sykdomsdager, må lærere og rektor bruke tid 
på henvendelser fra de som passer på å få o prosent udokumentert fravær. 
Dette er tid de tar fra en allerede hektisk hverdag, der tid brukt på noe går 
på bekostning av tiden de har igjen til å bruke på andre saker. Disse hadde 
sannsynligvis hatt lite fravær både med og uten fraværsgrense og fyller 
nå opp legekontorer og læreres innbokser med henvendelser om ufarlige 
sykdomsdager, som er inntrykket etter flere lærerintervjuer. Dette viser 
hvordan lærerne ikke bare håndtere elever med høyt fravær, men også de 
med mindre fravær enn hva grensen tilsier er innenfor. 


Oppsummering 


I dette kapitlet har vi undersøkt lærernes praktisering og håndteringer av 
elevenes responser. Mens vi i kapittel 3 pekte på ulike mestringsstrategier 
og konsekvenser fra elevenes side, ser vi i dette kapitlet nærmere på hvor- 
dan skolen håndterer disse strategiene, og hvilke konsekvenser dette får 
i siste instans. Vi skiller mellom lokale tilpasninger til og tilpasninger av 
regelverket. Med tilpasninger til regelverket mener vi lokale presiserin- 
ger i implementeringen av en praksis tilpasset fraværsgrensen, med sikte 


20 Hvilket fravær som skal føres på vitnemålet, følger av forskrift til opplæringsloven $ 3-47. Alt 
fravær i enkelttimer skal føres på vitnemålet. Det er kun fravær i hele dager i inntil ti dager som 
kan strykes fra vitnemålet dersom eleven kan dokumentere at fraværet skyldes en av grunnene i 
$ 3-47. Reglene om føring av fravær eksisterte også før innføringen av fraværsgrensen. 

på å sikre likebehandling. Det overordnede bildet er at de lokale tilpas- 
ningene bidrar til å optimalisere implementeringen av fraværsgrensen. 
Vår undersøkelse viser samtidig eksempler på skoler som utformer egne 
tilpasninger av regelverket, noe som kan være problematisk med tanke 
på likebehandling av alle elever. Samtidig tyder mye på at slike tilpasnin- 
ger i størst grad ble gjort rett etter at fraværsgrensen ble implementert, 
og at etter hvert som usikkerhetsmomentene knyttet til den praktiske 
gjennomføringen er redusert, har det foregått en normalisering av prak- 
tiseringen. Til tross for denne normaliseringen tyder våre funn på at det 
fortsatt foregår lokal tilpasning av regelverket når ulike lærere praktiserer 
denne. 

Det å følge opp fraværet på riktig måte gir noe merarbeid, og dette 
arbeidet gjøres ulikt. Eksempelvis blir varslingsrutiner gjennomført 
svært forskjellig. Mens noen skoler gjør tilpasninger av skoledagen for 
at elever enklere skal kunne manøvrere seg rundt fraværsgrensen, gjør 
andre skoler det ikke. Eksempler vi har sett på tilpasninger, er å legge 
store fag på morgenen, samt å dele små fag over to skoledager. Empirien 
tilsier at ulikhetene både er mellom skoler og mellom lærere innad på 
samme skole. Ulike tilpasninger og håndteringer fra skolene kan i ytter- 
ste instans føre til at konsekvensene for elevene avhenger av hvilken lærer 
du har eller hvilken skole du går på, heller enn det faktiske udokumen- 
terte fraværet. Mens det innledningsvis ble trukket fram fraværsgrensens 
suksess målt i redusert fravær, har vi i dette kapitlet også sett eksempler 
på besværet grensen fører med seg sett fra lærernes ståsted. Vi viser også 
hvordan lokal variasjon i praktisering er en indirekte effekt av fraværs- 
grensen som kan få konsekvenser for elevene. 

Utsikt fra rektors kontor 


I dette kapitlet skal vi bevege oss et hakk opp i styringskjeden fra lærerne, 
og se utsiktene fra rektors kontor. I forrige kapittel tematiserte vi hvor- 
dan fraværsgrensen ble praktisert ulikt av ulike lærere. Et hovedfunn 
fra forrige kapittel var at lokale tilpasninger kan være nødvendig for å 
gjøre implementeringen best mulig, samtidig som det representerer en 
utfordring for likebehandlingsprinsippet at skoler utformer egne tilpas- 
ninger av regelverket. En indirekte konsekvens av fraværsgrensen kan 
være at legitimiteten til ordningen kan falle, enten fordi lokale tilpasnin- 
ger kan oppleves som urettferdig, eller fordi ordningen har ulike direkte 
konsekvenser for ulike grupper av elever. Søkelyset er i dette kapitlet på 
skolene som enhet, og hvordan rektorene som skoleledere følger opp fra- 
værsgrensen og lærernes praktiseringer. Rektorene har det overordnede 
ansvaret på skolene. Vi skal undersøke om også rektorenes praktisering 
av fraværsgrensen er ulik fra skole til skole, og hvordan dette vil påvirke 
legitimiteten. Samlet med forrige kapitlet vil dette svare på vår andre 
problemstilling, nemlig hvordan fraværsgrensen praktiseres av lærere og 
rektorer. 

I dette kapitlet benytter vi oss av data fra rektorsurvey fra tre år samt 
intervjuer med rektorer. Vi setter også søkelyset på ulike praksiser, de 
mye omtalte legeerklæringene og mulige kompenserende tiltak. I kapit- 
tel 2 så vi at det er en gruppe elever som ser ut til å få høyere sannsyn- 
lighet for IV i flere fag enn før innføringen av fraværsgrensen, nettopp 
fordi de ikke klarer å redusere fraværet sitt nok. I dette kapitlet viser 
vi at denne utfordringen virker å være godt kjent blant ansatte på sko- 
ler. Selv om denne elevgruppen er liten, er det mange ansatte på skolen 
som er opptatt av disse elevene og av å hjelpe dem med kompenserende 
tiltak. 

Ulike praksiser 


I forrige kapittel så vi at lærere opplevde at fraværsgrensen førte til flere 
administrative oppgaver. Foreldre ble mer ivrige på å følge opp sine barns 
fravær, ulike skoler hadde ulike fraværsføringsprogram, og elevene fulgte 
nøye med på føringene og ønsket tilbakemeldinger jevnlig. Det var imid- 
lertid ulikt hvordan dette ekstra ansvaret ble fordelt. For noen var det slik 
at det var læreren i faget som hadde ansvaret, for andre var oppgaven med 
føring av fravær lagt til administrasjonen. 

Fordi dataene fra rektorsurveyen er begrenset både i svarprosent og 
i antall svar, har vi ikke mulighet til å skille på ulike skoletyper i ana- 
lysene. Eksempelvis hadde det vært interessant å undersøke hvorvidt vi 
fant regionale forskjeller i materialet, eller om det var forskjeller på store 
og små skoler eller linjer. I dette kapitlet har vi heller valgt å analysere alle 
svarene under etter, for å få mest mulig ut av datamaterialet. 

I figur 6.1 ser vi at andelen rektorer som har svart at de er helt eller del- 
vis uenig på påstanden om at lærerne synes det er mye ekstra arbeid med 
å føre fravær, har økt gradvis i løpet av de tre årene. Dette underbygger 
det andre hovedfunnet om skoleutvikling, som vi skisserte innlednings- 
vis: veien fra implementering til normalisering er ikke nødvendigvis så 
lang. At det er flere som er helt eller delvis uenige med påstanden om at 
lærerne synes det er ekstra arbeid med å føre fravær, er ikke så veldig 
overraskende. At et nytt tiltak tar tid og ofte skaper mer arbeid og utfor- 
dringer, er velkjent i implementeringslitteraturen (Skogen, 2004, se også 
Bjørnset et al., 2020). Jo bedre kjent lærerne blir med regelverket, desto 
lettere vil det være å håndtere det uten masse ekstraarbeid. 

Samtidig ser vi også at det fortsatt er mange av de spurte rektorene 
som mener at regelverket fører med seg mye ekstra arbeid. Selv om til- 
taket fører til mindre utfordringer og derfor mindre arbeidsbelastning 
med årene, betyr ikke det at tiltaket ikke skaper mer arbeid i seg selv. Før 
kunne lærere og andre ansatte ved skolene føle seg mer fram til hvor- 
dan de førte fravær, hva som måtte dokumenteres, og ikke minst når de 
skulle sende ut varsler om bekymringsfullt høyt fravær. Nå foreligger det 
et regelverk, og dermed er det flere ting som er påkrevd. Det er således 
mer arbeid og også en endring av varig karakter selv om bestemmelsen 
blir kjent og normalisert. 

2016/2017 68 % 20% 


2017/2018 57% 24% 


2018/2019 54% 28% 


E Helt eller delvis enig IM Hverken enig eller uenig Helt eller delvis uenig 


Figur 6.1. Rektorers svar på påstanden om at lærerne synes det er mye ekstra arbeid med å føre 
fravær. 2016/2017 (N=310), 2017/2018 (N = 130) og 2018/2019 (N= 176) 


Likevel har vi sett også fra foregående kapitler at skolene i noen grad 
praktiserer regelverket ulikt. Noen ganger handlet det om brudd på 
regelverket, men i de fleste tilfeller handlet ulik praktisering snarere 
om tilpasninger til regelverket med sikte på å gjennomføre det. En type 
praksis som varierer mellom skolene, er rektors bruk av skjønnsbe- 
stemmelsen. Vi ser av figur 6.2 at flest rektorer oppgir at de har benyt- 
tet seg av denne én-tre ganger inneværende skoleår, men at over 20 
prosent oppgir at de har brukt unntaksbestemmelsen mer enn ti gan- 
ger. Det skal presiseres at dette spørsmålet kun ble gitt til de rektorene 
som svarte at de hadde utøvd skjønnsbestemmelsen, og at 14 prosent 
av rektorene svarte at de ikke hadde benyttet seg av denne i det hele 
tatt. På den ene siden er det ikke overraskende at rektorer benytter seg 
av skjønnsbestemmelsen flere ganger i året, da skolene rundt om i lan- 
det er svært ulike. Elevgrunnlaget er ulikt, utfordringene til elevene er 
ulike, betingelsene elevene vokser opp under er ulike og antallet elever 
er ulikt fra sted til sted og skole til skole. At et nasjonalt regelverk til en 
viss grad må tilpasses lokalt, sier seg derfor nærmest selv og kan oppfat- 
tes som positivt. På den andre siden er dette samtidig problematisk der- 
som skoler lager egne fortolkninger av bestemmelsen, altså tilpasning 
av fraversgrensen og ikke til fraværsgrensen. Om det er lav eller høy 
grad av lokal tilpasning som utgjør et problem, er imidlertid vanskelig 

å si. For stor grad av lokal tilpasning kan være et brudd på regelverket, 
samtidig vil for lav grad av lokal tilpasning kunne representere en for- 
telling om mangel på bevissthet omkring fraværsgrensen. og dermed 
liten grad av eierskap. 


Mer enn 10 ganger 21% 


7-10 ganger 11% 


4-6 ganger 26% 


1-3 ganger 37% 


Figur 6.2. Hvor mange ganger har du brukt skjønn for elever med inntil 15 prosent udokumentert 
fravær i inneværende skoleår (2018/2019)? N = 154 


I kapittel 5 så vi at forståelsen, og dermed praktiseringen, av regelverket 
varierer innad på den enkelte skole, fra lærer til lærer. Halvparten av 
rektorene sier seg helt eller delvis enig i påstanden om at det har vært 
mye diskusjon rundt hvordan ulike typer fravær skal kodes (ikke vist i 
figur). I figur 6.3 ser vi svarfordelingen på påstanden «Lærerne praktise- 
rer fraværsgrensen på ulike måter». Her svarer tre av ti rektorer at de er 
helt eller delvis enig i påstanden, og selv om denne andelen har sunket i 
løpet av tre år med fraværsgrensen, er dette en betydelig andel. Dersom 
det ved tre av ti skoler er lærere som praktiserer grensen ulikt, vil dette 
i praksis innebære at mange elever opplever ulike skolehverdager med 
fraværsgrensen. 

Samtidig ser vi at det er ti prosentpoeng flere som svarer at de er helt 
eller delvis uenige i denne påstanden det siste året, enn året grensen ble 
innført. Dette kan indikere at fraværsgrensen både møter mindre mot- 
stand og blir noe mer strømlinjeformet etter som tiden går. Ettersom 

formuleringen på spørsmålet egentlig indikerer at svaret «enig» inne- 
bærer at lærere ikke følger opp regelverket slik de skal, og at rektorene 
ikke passer på at egne ansatte følger regelverket, er det nærliggende å tro 
at det er en underrapportering her. Det betyr i så fall at det kan tenkes at 
det er flere som mener at lærerne praktiserer regelverket på ulike måter, 
enn dem som har svart «helt enig» eller «delvis enig» på det. Samtidig er 
tendensen at det er færre som mener dette i skoleåret 2018/2019. Det kan 
tenkes at jo bedre kjent lærerne blir med regelverket, jo mindre forskjeller 
ser det ut til å bli i praktiseringen av det også. Det betyr ikke at alle rek- 
torer opplever at lærerne praktiserer regelverket likt, men at flere enn da 
tiltaket ble innført, mener de gjør det. 


2016/2017 35% 44% 
2017/2018 42% 43% 


2018/2019 30 % 54% 


E Helt eller delvis enig MH Hverken enig eller uenig M Helt eller delvis uenig 


Figur 6.3. Rektorers svar på påstanden om at lærerne praktiserer fraværsgrensen på ulike måter, 
2016/2017 (N=310), 2017/2018 (N = 130) og 2018/2019 (N= 176) 


Legeerklæringer 


Det er flere typer fravær som kan være dokumentert fravær, og en mye 
diskutert type er dokumentasjon på sykdom gitt av fastleger eller andre 
sakkyndige, ofte omtalt som legeerklæringer. Dette momentet var det 
mye engasjement rundt på alle skolene vi har besøkt, både blant elever, 
lærere og skoleledelse. Det var tydelig at dette er noe det ble brukt mye tid 
på å diskutere og håndtere på skolene. En måte regelverket kan praktise- 
res ulikt på, er når det gjelder nettopp denne typen dokumentert fravær. 
Kapittel 3 viste mange av disse momentene som deler av elevenes mest- 
ringsstrategier, mens dette kapitlet viser hvordan rektorer håndterer disse 
strategiene. Vi så at elever har ulike mestringsstrategier, og mens noen 

elever bruker fraværsgrensen som «klippekort», er hovedpunktene i dette 
avsnittet hvordan mange elever tilstreber null udokumentert fravær, at 
elever skaffer seg lite konkrete og ofte langvarige legeerklæringer, mis- 
tanke om forfalskninger av legeerklæringer og kostnadene ved legebesøk. 
Videre vises at skolene håndterer dette på ulike måter. 


Lite konkrete legeerklæringer 


Bare 4 prosent av rektorene som svarte på spørreundersøkelsen, sier seg 
«helt enig» i at dokumentasjonen som gis fra legene som regel er konkret 
og utfyllende, mens 24 prosent sier seg helt eller delvis enig, vist i figur 6.4. 
Mange lærere vi har intervjuet forteller at de har fått legeerklæringer 
som ofte er så åpne at de faktisk ikke skjønner om eleven har vært syk 
eller ikke. Flere informanter fortalte at det var svært ulikt hvordan 
fastlegene møtte videregåendeelever med behov for å dokumentere 
fravær. Mens noen ikke ville ta imot elever før de var nær grensen på 
10 prosent udokumentert fravær, skrev andre ut legeerklæring etter sam- 
tale over telefon. Da er det kanskje heller ikke så rart at legeerklæringene 
er svært ulike. Hvordan skolene reagerer på en lite konkret legeerklæring, 
er også svært ulikt. En lærer forteller at de tar imot det de får, og at det 
er bedre å godkjenne dokumentasjon som er løst formulert enn at eleven 
får fravær. På andre skoler fortelles det om at de har gått tilbake til eleven 
for å få tydeligere dokumentasjon, eller at de har vært i kontakt med fast- 
legene. En lærer uttalte at det ikke er så viktig for dem å vite hvilken 
sykdom eleven hadde da vedkommende var borte fra skolen — noe skolen 
heller ikke har rett til å vite - men at det sentrale aspektet her er hvorvidt 
legeerklæringen gir en tilstrekkelig dokumentasjon på sykdom. 

I figur 6.4 ser vi også at hele 94 prosent av rektorene sier seg helt eller 
delvis enig i påstanden om at elever ved deres skole har dokumentasjon 
fra legen på langvarig sykdom, som kan vises til ved framtidige syk- 
domsdager. Vi har ingen grunner til å tro at ikke majoriteten av disse 
er legitime og dokumenterer en faktisk sykdom, men mange lærere vi 
har snakket med, opplever at flere elever har illegitim dokumentasjon på 
vedvarende sykdom. 


Noen elever har «carte blanche»-legeerklæringer. (Rektor) 

60 % 


Dokumentasjonen som gis fra legene er som 
regel konkret og utfyllende 


: 3% 
Noen elever ved min skole har 


dokumentasjon fra legen sin pa langvarig 
sykdom som kan vises til ved fremtidige 
sykdomsdager 


3% 


94% 


E Helt eller delvis enig Ml Hverken enig eller uenig Mf Helt eller delvis uenig 


Figur 6.4. Rektorers svar på påstander om legeerklæringer. 2018/2019 (N = 176) 


Disse legeerklæringene oppleves som «carte blanche», da flere mistenker 
at disse brukes til andre formål enn å dokumentere faktisk sykdom. Noen 
elever som har denne typen legeerklæringer, kan nærmest være borte 
fra skolen når de vil, og vise til dokumentasjonen og dermed få fravæ- 
ret dokumentert, som også vises i kapittel 3. Dokumentasjonen av denne 
typen sykdom er selvfølgelig ofte reell. Denne diskusjonen omhandler 
elever som kan sies å utnytte systemet med å skaffe seg langvarig doku- 
mentasjon uten å trenge det, og dette var et tema som gikk igjen i flere 
intervjuer, og en utfordring flere synes å ha. 


Mistanke om forfalskninger av legeerklæringer 


I tillegg til mistanke om dokumentasjon gitt på illegitimt grunnlag mis- 
tenker flere lærere og rektorer at elever leverer forfalskede legeerklæringer. 
I figur 6.5 ser vi at 40 prosent av rektorene som svarte på undersøkelsen, 
sier seg helt enig i påstanden om at de ved minst én anledning har mis- 
tenkt dette, og dette var også et tema som til stadighet kom opp i sam- 
taler med lærere og rektorer ute på caseskolene. Vi ser også en betydelig 
økning i andelen som er helt eller delvis enig i denne påstanden fra sko- 
leåret 2017/2018 til 2018/2019, noe som kan indikere et økende problem, 
eller en økende bevissthet rundt dette på skolene. 

2018/2019 49% 40% 


0% 10% 20% 30% 40% 50% 60% 70% 80% 90% 100% 


E Helt eller delvis uenig Mi Hverken enig eller uenig | Helt eller delvis enig 


Figur 6.5. Rektorers svar på påstanden om at de ved minst én anledning har mistenkt en elev for 
å levere en forfalsket legeerklæring. 2017/2018 (N = 130) og 2018/2019 (N= 176) 


En lærer uttalte: 


Elever forfalsker legeerklæringer, det finnes egne apper for bestilling av doku- 
mentasjon av fravær. (Lærer) 


Hvordan skolene har håndtert mistanke om forfalskning, har vi grunn til å 
tro er veldig ulik. En rektor forteller at de kontaktet fastlegen de mistenkte 
hadde fått underskriften sin forfalsket, og ønsket at legen eller legekontoret 
skulle anmelde forholdet. Andre velger å «se gjennom fingrene» med det, 
fordi de tenker det er bedre enn at elever skal få for høyt fravær til at de kan 
gi dem karakter. Sitatet under viser et utsagn fra en lærer, som illustrerer 
hvilke konsekvenser forfalskninger og illegitime legeerklæringer kan ha: 


Det er langt flere som vet å utnytte systemet enn de som faktisk trenger dette. 
(Lærer) 


Dersom elever som egentlig skulker, enten skaffer seg legeerklæringer 
på annet vis eller forfalsker en, vil denne gruppen i praksis få skul- 
ket sitt omgjort til dokumentert fravær. Læreren med dette sitatet 
mente denne gruppen i praksis også er større enn gruppen som har fått 
redusert skulket sitt. Selv om mange har hatt slike mistanker, vil det i 
praksis bli slått veldig ulikt ned på. For noen elever kan dette få store 
konsekvenser, som å bli anmeldt for identitetstyveri, mens det for andre 

ikke får noen konsekvenser, der læreren eller rektor velger å se bort ifra 
mistanken sin. 


Kostnader ved legeerklæringer 

92 prosent av rektorene sier seg helt eller delvis enig i påstanden om at de 
aller fleste elever som er syke, skaffer seg nødvendig dokumentasjon fra 
en lege, vist i figur 6.6. Likevel viser de kvalitative intervjuene med lærere 
og rektorer at noen elever ikke gjør dette, slik det også ble vist i kapittel 4. 


Koster 250 kr å gå til legen, jeg har ikke råd til å dra dit hver gang. Jeg lever på 
stipend. (Elev) 


På skoler der flere elever er såkalte borteboere, ser mange av lærerne at 
elevene i stor grad lever av stipendet de får, og derfor ikke prioriterer å dra 
til lege kun for å få dokumentasjon på en sykdom de regner med går over 
av seg selv i løpet av noen dager. 


E Helt eller delvis uenig MM Hverken enig eller uenig M Helt eller delvis enig 


Figur 6.6. Rektorers svar på påstanden om at de aller fleste elever som er syke, skaffer seg 
nødvendig dokumentasjon fra lege. 2018/2019 (N= 176) 


I figur 6,7 ser vi at flertallet av rektorer er helt eller delvis enig påstanden om 
at flere elever møter syke på skolen for ikke å få fravær. Det er imidlertid 
forskjeller i svarfordelingen fra de ulike skoleårene, og vi ser at utviklingen 
har vært fra at omtrent 70 prosent av rektorene var helt eller delvis enig i 
påstanden de to første årene etter fraværsgrensen innføring, har dette tal- 
let sunket til 60 prosent det tredje året fraværsgrensen var gjeldene. Dette 
indikerer at det fortsatt er mange elever som møter syke på skolen, men at 
det har blitt noe færre etter to skoleår med fraværsgrense og påpekninger 
om at det er greit å være syk. Samtidig mener fortsatt flertallet av rekto- 
rer at syke elever møter på skolen. Dette kan handle om flere ting, men 
som eleven i sitatet over uttaler, kan det også handle om kostnaden ved å 

gå til legen. Like fullt som at dette koster 250 kroner for den enkelte elev 
per konsultasjon, koster det fastlegene tid og samfunnet som helhet mye 
mer, for noe som mange ikke ser nytten av. Skolene håndterer dette ulikt. 


Mange bruker mye tid på å sørge for at de elevene som ikke har skaffet 
dokumentasjon, gjør det, og andre ikke har kapasitet til å følge opp dette. 


2016/2017 14% 


2017/2018 MER 


2018/2019 18% 


E Helt eller delvis uenig Mi Hverken enig eller uenig | Helt eller delvis enig 


Figur 6.7. Rektorers svar på påstanden om at flere elever møter syke på skolen for ikke å få 
fravær. 2016/2017 (N=310), 2017/2018 (N = 130) og 2018/2019 (N = 176) 


Samlet viser rektorenes svar på de ulike påstandene om legeerklæringer 
at denne ordningen for dokumentert fravær ikke nødvendigvis alltid fun- 
gerer etter planen. Flere rektorer mener at dokumentasjonen fra legene 
ofte ikke er konkret og utfyllende nok, at mange elever har legeerklæring 
de kan vise til ved framtidig sykdom, de mistenker forfalskninger av lege- 
erklæringer og mener elever møter syke på skolen for å ikke få fravær. I 
tillegg ser vi at skolene håndterer denne ordningen ulikt, som i praksis vil 
si at legeerklæringer fungerer ulikt ved ulike skoler. 


Kompenserende tiltak 


Den største direkte konsekvensen av fraværsgrensen er at fraværet har 
blitt drastisk redusert, i tillegg til at standpunktkarakteren i norsk og på 
skriftlig eksamen i norsk har gått opp. Samtidig betyr ikke det at vi må 

glemme at fraværsgrensen faktisk har ulike konsekvenser for ulike elev- 
grupper. Selv om de er få, så vii kapittel 2 at for noen elever betyr fraværs- 
grensen en forhøyet sannsynlighet for å få IV i flere fag enn før regelverket 
var implementert. Denne erkjennelsen kunne ført til en debatt om hvor- 
vidt nivået på fraværsgrensen skulle justeres, eller til en debatt om fra- 
værsgrensens legitimitet og oppslutning i det hele tatt (Ulstein. 2019). 

Heller enn å diskutere hva fraværsgrensens absolutte grense bør være, 
mener vi basert på funnene gjennom tre år at det er mer relevant å peke 
på at fraværsgrensens åpenbare suksess ikke må skygge over at vi trenger 
flere og kompenserende tiltak for noen elevgrupper. Et typisk kompen- 
serende tiltak vil være å gjøre lokale tilpasninger, slik vi viste over. Det 
kan være å ikke føre fravær dersom elever med behov trenger å snakke 
med miljøarbeider, helsesykepleier eller andre på skolen helt spontant og 
uten avtale, å ikke føre fravær dersom elever som har utfordringer med 
å møte opp på skolen eller om de kommer et kvarter for sent. I kapittel 5 
så vi at noen skoler skjøv på småfagene til senere på dagen, nettopp for 
at elever som slet med å komme tidsnok på skolen ikke skulle risikere å 
få ikke vurderingsgrunnlag i disse fagene. Slike justeringer er imidlertid 
vanskelige å regelfeste. Behovet for å ivareta elever som er i en vanskelig 
livssituasjon er bakgrunnen for at rektor kan bestemme at en elev som 
har gått over grensen på 10 prosent, og ikke har tilstrekkelig dokumen- 
tasjon, likevel skal kunne få halvårsvurdering med karakter eller stand- 
punktkarakter. Elever er ulike og trenger derfor forskjellige tilpasninger. 
Selv om lokale justeringer er en utfordring for likebehandling, kan det 
tenkes at det er den beste måten å kompensere for at noen få elever ser ut 
til å tape på innføringen av fraværsgrensen. 

Samtidig er det noen av informantene som mener at slike kompense- 
rende tiltak ikke nødvendigvis vil hjelpe de unge som sliter. De begrun- 
ner dette med at det innebærer at elever på samme skole ikke vil bli møtt 
med den samme praktiseringen av regelverket, noe som gjør at en ikke 
alltid når ut til dem som trenger det. For det andre vil det avhenge av 
hvilken skole elever med utfordringer går på, hvorvidt den eleven får til- 
pasningen som trengs, og dette kan oppleves som urettferdig. Heller enn 
å lokalt tilpasse et regelverk kan en tenke annerledes om hele skolen som 
institusjon, er det noen som mener (se for eksempel rektorsitat under). 

Som vi skal se i kapittel 7, er et viktig anliggende hos ansatte på skolen 
å se «hele eleven». Elevene som sliter med å overholde fraværsgrensen, sli- 
ter ofte også med andre ting. Det kan være utfordringer på hjemmebane, 
helseproblemer eller at de er svake faglig (Frostad et al., 2014; Markussen 
& Seland, 2012). Selv om en hadde unngått å føre opp noe av fraværet til 
elevene som slet mest med å overholde fraværsgrensen, vil det ikke gjøre 
noe med de bakenforliggende årsakene til at disse elevene sliter. Å finne 
ut hvorfor de har utfordringer med å møte på skolen, vil være mye vikti- 
gere enn å justere grensene noe. Hvis en elev er på skolen uten å oppleve 
mestring eller progresjon i fagene, eller uten et vitnemål i sikte, kan en 
også risikere å knekke elevens selvtillit gjennom disse tre årene. Det kan 
dessuten bli en sovepute for skoleledere. 

En rektor vi intervjuet, mente at ungdom som sliter med sammensatte 
utfordringer må få lov til å oppleve å ikke mestre skolen og livet, samtidig 
som de har noen som støtter dem i det. Han forteller: 


Retten til videregående skole er også retten til å ikke oppleve mestring, retten 
til å gå på trynet mens voksne står og heier på deg. Det er en superbra rettighet. 
Det er samme nar jeg ikke far til jobben min over lang tid — de gangene jeg står 
imot, så må jeg lufte ut, banne litt, snakke med kona og snakke med sjefen — 
Ventilere. Jeg har masse gode folk rundt meg, mange sterke som kan hjelpe 
meg med den ventileringen jeg trenger. Men hvis du ikke har det heller, og du 
ikke mestrer noen ting, at de i det hele tatt går her i tre år når de vet at de ikke 
får vitnemål en gang? At de ikke får brukt det til noen ting, det er verre, altså. 
Ingenting annet å gå til. Ellers så hadde de gått til noe annet. Fordi jeg kan søke 
meg annen jobb og bare gjøre noe annet. (Rektor) 


Problemer, mener denne rektoren, oppstår når eleven ikke har noen som 
passer på deg når du opplever manglende mestring. Målet bør derfor ikke 
være å lage en skole der alle elever skal mestre et fastlagt krav, men heller 
at skolen har nok av gode voksne som er på elevens side og tar elevens 
parti når det går dårlig. For å likevel stå sterkere rustet til å klare videre- 
gående skole bedre uten å bli utslitt, mener rektoren at mange hadde hatt 
nytte av en type forkurs, for eksempel et ellevte grunnskolear.” 


21 Det har allerede vært reist en debatt om et ellevte skoleår, blant annet i Stoltenberg-utvalget 
(NOU 2019: 3). I Norge prøves dette også ut, blant annet i Drammen gjennom tiltaket Ung 11 (se 
https://www.drammen.kommune.no/tjenester/skole/ung-11/). 

Jeg tror at okei, du kommer i tiende trinn, man ser du har ikke karakter i norsk 
eller matematikk, du har masse fravær, masse problemer. Rådgiveren: «Du skal 
søke på skole, du kommer inn, du må gå på en av disse skolene du kommer inn, 
det må du jo», og så kommer de der, trapper opp, og så begynner det å komme 
noen vurderinger, og så kommer toeren, og så begynner det å riste litt i høyre- 
foten, riste litt i venstrefoten, men de har ingenting å gå til. Ungdom som sitter 
hjemme, det er jo helt krise. Så jeg tenker nå at hvis de allerede vet at de skal 
gå på vgs, må de faktisk klare å ha et forkurs et ellevte år. Kan godt legge det til 
videregående, vi kan godt ha de her. (Rektor) 


Denne rektoren mener altså at heller enn å endre fraværsgrensen, eller 
å justere den litt her og der, så bør en tenke nytt om skolen som insti- 
tusjon for elever som sliter. De som sliter med å komme på skolen, har 
ofte svake karakterer fra ungdomsskolen (Markussen et al., 2020). Han 
mener at en type ellevte skoleår kunne vært en måte å forberede dem på 
videregående på. 

Innføringen av fraværsgrensen reiste en del spørsmål av normativ 
karakter. Hvordan skal det for eksempel vektes at fraværsgrensen ser ut 
til å fungere fint for de fleste, samtidig som den er negativ for en mindre 
gruppe? Poenget her er ikke å gi noen svar på disse normative spørsmå- 
lene, snarere å vise til at de finnes. Om skolen som institusjon skal endres 
i tråd med denne rektorens ønsker for å ivareta en liten gruppe, kan ikke 
vi si noe om. At det finnes flere meninger og praksiser knyttet til hvordan 
skoler forholder seg til og i noen tilfeller justerer fraværsgrensens negative 
konsekvenser for en liten gruppe, er tydelig. 

En viktig innsikt hos ansatte på skolen er at fravær handler om noe 
annet enn at elevene ikke gidder å gå på skolen. Dette stemmer over- 
ens med funnene i kapittel 2. Derfor må det også settes inn tiltak som 
prøver å gjøre noe med de underliggende årsakene til fraværet, og ikke 
bare fraværet i seg selv. Fraværsgrensen kan gjøre det lettere å få øye på 
hvem disse elevene er. Samtidig så vi at skolene har ulike rutiner både 
for hvordan de fører fravær og for når det gis varsel til elevene om at 
de har høyt fravær i et fag. Ved noen skoler fikk elever varsel når de 
hadde nådd 5 prosent fravær i et fag, ved andre skoler fikk de varsel når 
de hadde nådd 7 prosent, og ved noen fikk de varsel først rett før de 
hadde nådd 10 prosent fravær i et fag. Det betyr altså at det avhenger 
av hvilken skole en går på, hvor mye fravær en kan ha før en får varsel. 

Videre vil det også variere når skolene oppdager elever i risikogruppen 
for å få IV. 

Vi har ikke grunnlag for å gi anbefalinger om hvilke typer av kompen- 
serende tiltak som bør settes inn, men vi kan peke på at det er ulike nivåer 
av tiltak. Det ene er å se på regelverket knyttet til selve fraværsgrensen, 
og det andre er å tenke helt nytt om skolen som sted for noen elevgrupper 
som sliter på skolen. Det er viktig å huske at selv om en åpenbar konse- 
kvens av fraværsgrensen er at den får elever til å være mer på skolen, så 
kan den i tillegg brukes som et kartleggingsverktøy for å fange opp elever 
som trenger ekstra oppfølging. 

Selv om de vi har intervjuet, er opptatt av dette, finner vi ikke en enig- 
het om hvordan disse elevene skal få best mulig oppfølging. Ved enkelte 
skoler er det elever som har sammensatte utfordringer. Blant dem er det 
noen som trolig har fått det bedre etter innføringen av fraværsgrensen, 
selv om bestemmelsen også øker sannsynligheten for å få IV i ett eller flere 
fag. Problemet var at sånn er det ikke på alle skoler. Våre analyser viser at 
det er få felles rutiner på tvers av skolene for hvordan elevgruppen som sli- 
ter litt ekstra etter innføringen av fraværsgrensen skal kompenseres. Noen 
informanter mener at det nå er vanskeligere å få disse elevene gjennom 
videregående skole, og at dette er synd. Andre informanter mener at de nå 
gjør mer for denne gruppen elever enn før, og at dette er positivt. Utfor- 
dringen for elevgruppen som sliter mer etter innføringen av fraværsgren- 
sen, er ikke nødvendigvis at regelverket praktiseres ulikt. Snarere handler 
det om at skoler og ansatte ved skoler har ulike meninger, og praksiser, om 
hva som skal være kompenserende tiltak for disse elevene. 


Oppsummering 


Et gjennomgående funn er at skolene har varierende praksiser til hvordan 
fravær føres, hvordan de praktiserer regelverket i møte med ulike elever 
og hvordan de følger opp elever som risikerer å overskride fraværsgrensen 
i ett eller flere fag. Dette truer fraværsgrensens legitimitet, samtidig som 
vi ser tendenser til en normalisering som kan føre til likere praktisering. 

I dette kapitlet har vi sett at legeerklæringer ikke alltid fungerer etter 
hensikten. For mange av elevene med lite fravær kan det å tilstrebe 

o prosent udokumentert fravær bli et ekstra stressmoment. Mange drar 
til legen for å få dokumentert fravær selv om de ligger langt under en 
fraværsgrense på 10 prosent eller har behov for legetilsyn. Vi så også at 
flere rektorer mistenker at dokumentasjon på vedvarende sykdom blir 
gitt på illegitimt grunnlag, og som mistenker at elevene forfalsker lege- 
erklæringer. Skolene håndterer dette ulikt, mens det ene ytterpunktet er 
å «se gjennom fingrene» med dette, er anmeldelse av eleven det andre 
ytterpunktet. Dette fører til at ordningen fungerer ulikt for elevene. 

At skolene ikke virker å ha en felles praktisering av fraværsgrensen, 
særlig for elever som nå har større sannsynlighet for å få IV i flere fag, kan 
bety at elever i sårbare situasjoner får ulik oppfølging avhengig av hvilken 
skole de går på. Slik oppfølging kan også praktiseres ulikt innad på sko- 
lene, mellom ulike lærere. Vårt budskap i denne boka er ikke å formidle 
at fraværsgrensens indirekte konsekvens er at den fører til et legitimitets- 
problem fordi den har noen potensielle direkte negative konsekvenser for 
noen elevgrupper. Viktigere er det å påpeke at fraværsgrensen kan brukes 
som et verktøy for å kartlegge elever i risikosituasjoner samt for å gi dem 
kompenserende tiltak. Det betyr imidlertid ikke at dette alltid gjøres. 
Våre funn viser at det er behov for mer vekt på kompenserende tiltak for 
elevgrupper som sliter med å redusere fraværet sitt nok. 

Laget rundt elevene 


I de foregående kapitlene har vi tematisert hvordan fraværsgrensen har 
blitt håndtert og praktisert av elever, lærere og rektorer, som har til fel- 
les at de inngår i den vertikale styringslinjen, fra klasserom til departe- 
ment. På skolene og i lokalsamfunnet rundt er det imidlertid også andre 
aktører som blir påvirket av fraværsgrensen. Blant dem er miljøarbei- 
dere, helsesykepleiere, rådgivere, pedagogisk-psykologisk tjeneste (PPT), 
minoritetsrådgivere, læringsassistenter, oppfølgingstjenesten (OT) m.m. 
Sammensetningen kan variere noe mellom skolene, men dette er ressurs- 
personer som har til felles at de inngår i det som gjerne refereres til som 
«laget rundt eleven». 

Spørsmålene vi reiser i dette kapitlet, er for det første hvilken betyd- 
ning disse andre yrkesgruppene har for hvordan fraværsgrensen prakti- 
seres og håndteres. For det andre spør vi hvordan arbeidshverdagen til 
disse gruppene har blitt endret som følge av fraværsgrensen. Dette kapit- 
let bygger på intervjuer med rådgivere og helsesykepleiere, samt inter- 
vjuer med ansatte i PPT og OT og data om fastlegene. 


Hvem er på laget? 

På en skole er det mange oppgaver som skal løses, noe som fordrer kom- 
petanse ut over å organisere eller gjennomføre undervisning. I tillegg til 
rektorer, assisterende rektorer, avdelingsledere og lærere finner en følge- 
lig yrkesgrupper som enten er ansatt på skolene eller ansatt av skoleeier. 
Dette er grupper som potensielt både blir berørt av og har innvirkning 
på hvordan fraværsgrensen praktiseres og oppleves. En refererer gjerne 
til dem som «laget rundt eleven». På dette laget kan en skille mellom dem 
som er ansatt på den enkelte skole, og som dermed er direkte underlagt 

skoleleder eller rektor, og dem som er ansatt av skoleeier, der samme per- 
son kan ha oppgaver på flere skoler. 

Blant de sentrale oppgavene er rådgivertjenesten. I dag har alle elever 
rett til rådgiving, men organisering og innretting av denne tjenesten 
kan variere fra skole til skole. Ofte er rådgivingstjenesten todelt, hvor 
én person svarer på spørsmål om utdanning og videre yrkesvalg, mens 
en annen kan svare på spørsmål av mer sosialpedagogisk karakter. Det 
sistnevnte handler først og fremst om hjelp til den enkelte med sikte på 
å finne seg best mulig til rette. Rådgiverne kan være ansatt på skolen på 
fulltid, eller de kan være lærere som har delt arbeidsdagen mellom råd- 
giving og undervisning. Den delen av rådgivingen som tematiserer per- 
sonlige og relasjonelle forhold, knytter an til skolehelsetjenesten, som er 
underlagt fylkeskommunen. Alle skoler er pålagt å ha en helsetjeneste. 
Oppgaven til helsesykepleierne er å hjelpe elevene med alt fra personlige 
utfordringer og psykiske lidelser til andre helserelaterte ytelser. De er til- 
gjengelige på skolene slik at elevene lett kan oppsøke dem. Skolene kan 
også trekke helsesykepleierne inn i undervisning når det er aktuelt. 

Når det gjelder skolenes håndtering av fraværsgrensen, er rådgivere og 
helsesykepleiere en samtalepartner for elevene. De har ikke myndighet til 
å skrive ut dokumentasjon på at fravær skyldes helsemessige forhold, og 
de kan således ikke gi en elev dokumentasjon på fravær. Men avtalt besøk 
med for eksempel helsesykepleier er ikke fravær. 

Med på «laget rundt eleven» er det også to andre yrkesgrupper som er 
viktige for ungdom med høyt fravær eller som har sluttet på skolen. Det 
er pedagogisk-psykologisk tjeneste (PPT) og oppfølgingstjenesten (OT), 
som er ansatt av skoleeier, altså fylkeskommunen. Begge gruppene jobber 
med ungdom som møter utfordringer med å gjennomføre skolehverda- 
gen. Grovt sett arbeider PPT inne på skolene — blant annet med å foreslå 
vedtak for enkeltelever med særskilte utfordringer, mens OT er et verktøy 
for å møte elever som frivillig eller ufrivillig har sluttet å møte opp på 
skolen. Kort sagt jobber PPT med å få unge til å forbli elever, mens OT 
arbeider med å få dem som har sluttet på skolen, til å vende tilbake. 

Fra den raske gjennomgangen over ser vi at «laget rundt eleven» er 
ganske bredt sammensatt. Det foreligger forskning som synliggjør 
betydningen av flerfaglig kompetanse på skolen. I rapporten Et lag rundt 

læreren - kunnskapsoversikt peker forfatterne (Borg et al., 2014) på at fler- 
faglig kompetanse kan bidra positivt, men de understreker at det er visse 
forutsetninger knyttet til systematikk, opplæring og veiledning som må 
være til stede. Særlig framheves skoleledelsens involvering. Det interes- 
sante er påpekningen av at et godt utfall ikke er avhengig av ressurser 
alene, det er snarere betinget av hvordan aktører i ulike posisjoner evner 
å samarbeide og handle koordinert. Når det gjelder fravær, konkluderer 
forskerne med at det generelt sett synes å være en positiv sammenheng 
mellom omfanget av skolehelsetjenesten og elevens fravær. 

Det er videre grunn til å understreke at det ikke er noen enkel opp- 
skrift på hvordan laget skal og bør jobbe for å sikre at flest mulig elever 
får et best mulig læringsmiljø. I rapporten Hva lærerne ikke kan! Et 
kunnskapsgrunnlag for satsning på bruk av flerfaglig kompetanse i sko- 
len (Borg et al., 2015) presenteres fem modeller (pedagogisk-psykologisk 
tjeneste (PPT)-modellen; helsesøstermodellen; lærerassistentmodellen; 
den sosialfaglige modellen; ledelse- og organisasjonsutviklingsmodellen) 
som forskerne mener at kan/bør testes ut i framtidige effektstudier. Dette 
er modeller som impliserer ansatte og opplegg på ganske ulikt nivå, og de 
er således ikke gjensidig utelukkende. 

Den relevante lærdommen for vår analyse av fraværsgrensen er det 
implisitte budskapet om at det er mange mulige modeller, og at suksess 
ikke krever at skolene følger en fast mal. Situasjonen er snarere at systemet 
må være tilstrekkelig fleksibelt, slik at skolene kan gis en viss autonomi. 
At «laget rundt eleven» ikke er fast definert, gjør det interessant å trekke 
inn ulike stemmer for å se hvordan forskjellige aktører blir påvirket av 
fraværsgrensen. 

I tillegg til gruppene over har vi inkludert fastlegene, selv om de vanlig- 
vis ikke regnes som en del av «laget» rundt elevene. I denne sammenheng 
mener vi det er relevant å inkludere dem, ettersom dette er yrkesgruppe 
elevene har kontakt med når det skal håndtere fraværsgrensen. 


Oppfølging av elever med høyt fravær 


I Bjørnset et al. (2018) ble det pekt på forståelsen fra rådgivere og 
helsesykepleiere i diskusjonen av hvorvidt fraværsgrensen resulterer 

i økte forskjeller mellom elevene, slik at det i ytterste konsekvens 
fører til økt polarisering. Målet var å forklare hvordan det kunne bli 
større forskjeller til tross for at alle elevgrupper har økt nærværet på 
skolen etter innføringen av fraværsgrensen. Forklaringen er at redu- 
sert fravær ikke nødvendigvis resulterer i at en elev får fullført og 
bestått i et fag. Det avgjørende er ikke hvor mye fraværet reduseres, 
men at en ikke overstiger 10 prosent i hvert enkelt fag (eventuelt 15 
prosent dersom rektor skjønnsmessig bestemmer at en elev som har 
gått over grensen på 10 prosent, og ikke har tilstrekkelig dokumenta- 
sjon, likevel skal kunne få halvårsvurdering med karakter eller stand- 
punktkarakter). En kan følgelig tenke at en elev som har halvert eget 
fravær fra 25 til 12,5 prosent, får IV, mens en som reduserer fraværet 
fra 11 prosent til 9,5 prosent, vil få halvårsvurdering med karakter og 
standpunktkarakter. 

Spørsmålet er hvordan aktører som utgjør «laget rundt eleven» vur- 
derer og forstår fraværsgrensen og den innvirkningen den har på de 
elevene de har befatning med. I denne sammenhengen er det sistnevnte 
avgjørende. Bortsett fra rådgivingstjenesten blir «laget rundt eleven» 
først og fremst mobilisert for de mest utsatte barn og unge. I figur 7.1 
ser vi at rektorer i stor grad samarbeider med andre instanser om 
fraværsoppfølging. 


Skolen samarbeider ikke med noen andre 


O; 
instanser 2% 


Andre 


18 % 


Sosialpedagog/rådgiver 81% 


Helsesøster 88 % 


PP-tjenesten 71% 


Oppfølgingstjenesten (OT) 69 % 


Figur 7.1. Hvilke instanser samarbeider skolen med om fraværsoppfølging? Flere kryss mulig 
Rektorer (N = 176) 

Forskjells-Norge har blitt enda tydeligere! Det er stor forskjell på de elevene som 
har et hjem med foreldre til stede, og de som ikke har så mye støtte hjemmefra. 
Det kan dreie seg om enkle ting som å klare å få legeattest. Har du ressurssterke 
foreldre, så ringer de til lege og de kjører deg dit. Disse andre elevene har ingen 
foreldre til å følge dem opp slik. (Helsesykepleier) 


Vi intervjuet også en rådgiver, som jo er nærmere elevene ved en enkelt 
skole, men som pekte i samme retning som helsesykepleieren vi refererte 
over. 


Det er de aller, aller svakeste jeg er bekymret for. Vi vet ikke hva vi skal gjøre. De 
har jo mye fravær fra før av. De har sikkert mye fra ungdomsskolen og kanskje 
fra barneskolen også. (Rådgiver) 


En gjennomgående dimensjon, bortsett fra at en måtte sette søkelys på 
de elevene som hadde mye fravær fra tidligere, er at dette ofte er elever 
som sliter med flere forhold samtidig. Flere av informantene tok til orde 
for at deres oppgave handler om å se hele eleven. Kompleksiteten i mange 
elevers bakgrunnshistorie, hvor forhold som krevende familieforhold, 
opplevd utenforskap og lærevansker ofte går sammen, stiller store krav 
til «laget rundt eleven». En helsesykepleier sa det slik: 


Vi må snakke med de — hva gjør at de ikke er på skolen? Er det faglig, eller er det 
familie? Sosialt? Er det noe i livet? Eller kanskje det er helse, psykisk helse? Det 
å finne ut av dette er viktig. Har de ikke fått det til etter tolv års skolegang, så ja, 
da har de det nok tøft. Det er nesten alltid noe i livet deres. (Helsesykepleier) 


Skillet mellom by og land synes imidlertid ikke å gi noen substansiell 
forskjell i måten «laget rundt eleven» arbeidet på. Mer interessant enn 
betydningen av stedet der skolen ligger, er det at vi heller ikke finner 
forskjeller betinget av størrelsen på skolen. Intuitivt kunne en anta at 
små skoler hadde større nærhet mellom elever og de ansatte på skolen, 
noe som kunne styrke disse elevenes tilhørighet. På bakgrunn av seks 
skoler kan vi selvsagt ikke konkludere med hensyn til betydningen av 
sted og skolestørrelse. Men vi kan slå fast at det ikke er noen entydige 
og gjennomgående dimensjoner som har betydning for praktisering av 
fraværsgrensen. En nærliggende forklaring er at dette uansett gjelder 
få elever, og at de store skolene har økt andel ansatte, slik at dette står 
i forhold til antall elever. Én forskjell kom likevel fram. Den handlet 
ikke om antall aktører, men bredden i antall saker. På de store skolene 

var det et langt større spekter i de problemene elevene tok med seg inn 
i skolen. 

Det er også en serie andre forhold som virker inn på hva ansatte i «laget 
rundt eleven» forklarte oss i intervjuer. Det første punktet for å se hele 
eleven er å forstå fravær og nærvær ut fra de familieforholdene han eller 
hun kommer fra. 


Betydningen av sosioøkonomisk bakgrunn 


Helsesykepleieren vi har sitert over, peker på eksistensen og betydningen 
av at elevgruppen kommer fra svært forskjellige typer av familier når det 
gjelder sosioøkonomisk bakgrunn. Vi kunne legge til at sosioøkonomisk 
bakgrunn også henger sammen med forhold som verdier, kultur, etnisitet 
og bosted. Dette er forhold som samlet og hver for seg innebærer at grup- 
per av elever har systematisk ulike forutsetninger for å fullføre og bestå 
videregående opplæring (Bakken, 2009). Innenfor rammene av denne 
studien har vi ikke gått inn og fulgt forhandlingene om fravær, slik dette 
utspiller seg over kjøkkenbordet i de mange hjemmene i Norge. Men sko- 
lene hvor vi har gjort intervjuer, er plassert i forskjellige lokalsamfunn, 
som har familier med ulik sosial bakgrunn: 


Ved denne skolen er det jo mange unge som har foreldre som enten har utfordrin- 
ger knyttet til rus og psykiatri selv. I mange tilfeller er det de unge som må være de 
voksne. Ta seg av småsøsken. Da blir liksom skolen litt underordnet. (Rådgiver) 


Den samme informanten framhever at det er en annen skole et par kilo- 
meter unna, hvor den sosioøkonomiske profilen er en annen. Der kan 
en komme i dialog med foreldrene dersom det er problemer med fravær 
og annet, hevder informanten videre. En helsesykepleier tematiserer også 
hvordan foreldrenes utdanning er viktig for de unges helse. 


All forskning viser jo at foreldrenes utdanning har mye å si for barnas presta- 
sjoner. Men det jeg ser, er at det også har mye å si for fraværet. Det handler om 
hvem som synes det er greit at man er borte, og hvem som har ressurser til å 
følge opp de unge som er i risikoen for å falle fra. (Helsesykepleier) 


Ambisjonen i denne boka er ikke å gjennomføre en inngående analyse 
av sammenhengen mellom klasse og helse. Det er et eget felt innenfor 

samfunnsforskningen, som vi ikke har data til å si noe mer om her. Men 
det er interessant å peke på forskning som viser at holdninger til skole og 
sykdom er sosialt betinget (Godøy & Dale-Olsen, 2018). Forskerne har 
vist at den sosiale smitteeffekten er større enn smitteeffekt ved sykdom. 

I den sammenheng er det relevant å trekke inn arbeider av Jens Grøgaard 
(1997). I sin doktorgradsavhandling så han blant annet på hvordan konse- 
kvensene av å stryke i ett fag på videregående skole var betinget av sosio- 
økonomisk bakgrunn. I tråd med mye annen utdanningsforskning viser 
Grøgaard at det er forskjeller i hvem som stryker i et fag, betinget av forel- 
drenes utdanningsnivå. Hans interesse strakk seg videre. Grøgaard ønsket 
å avdekke hvorvidt elevene som strøk, hadde ulike mestringsstrategier 
for hva de gjorde etter avsluttet skole. Resultatene viste at barn med høyt 
utdannede foreldre hadde en tendens til ta opp fag, mens barn med lavere 
utdannede foreldre i større grad valgte å slutte på skolen. Kort sagt fikk 
samme hendelse systematisk forskjellige konsekvenser for elevene, betin- 
get av deres sosioøkonomiske bakgrunn. Dette funnet er interessant for å 
belyse viktige utfordringer ved konsekvenser av fraværsgrensen. 

Med utgangspunkt i Grøgaards funn er det nærliggende å anta at det 
er forskjeller når det gjelder hvilke grupper som har størst risiko for å få 
IV i et fag, og at det — blant dem som får IV - er forskjeller i hvilke konse- 
kvenser dette får for tilbøyeligheten til å droppe ut av skolen. I kapittel 2 
så vi at tilbøyeligheten til å få IV er korrelert med elevenes etniske bak- 
grunn, som igjen er korrelert med sosioøkonomisk bakgrunn. Vi bruker 
«frafallsrisiko» for å synliggjøre den potensielle betydningen av å få IV i 
ett eller flere fag. I framtiden kan og bør vi se om funnene fra Grøgaard 
er en mekanisme som også er relevant for å belyse om IV på grunn av 
fravær faktisk får ulike implikasjoner for elevenes videre utdanningsvalg 
betinget av sosial bakgrunn. 

Før frafall aktualiseres, er det spørsmål om håndtering av fraværsgren- 
sen. Det er de underliggende mekanismene vi er opptatt av. Og en av de 
sentrale mekanismene er nettopp betydningen av familien og den sosio- 
økonomiske bakgrunnen. Spørsmålet som vi er opptatt av når vi tema- 
tiserer «laget rundt eleven», er hvordan man kan møte, støtte og hjelpe 
elever som ikke får den støtten de trenger, hjemme. Dette handler grunn- 
leggende sett om skole-hjem-samarbeidet. I boka Hjem-skole-samarbeid 

(Bæck, 2019) diskuteres betydningen av familien for barnas læring, men 
også for deres trivsel på skolen. Det sistnevnte handler i stor grad om 
hvordan familiens verdier legger føringer på hva barna opplever som 
givende og meningsfylt. I en familie hvor skolegang framstilles som et 
pålagt onde, vil det være andre utfordringer for skolen i arbeidet med å 
støtte elever som har høyt fravær. 

Denne utfordringen synes svært relevant i flere av intervjuene vi gjen- 
nomførte. Der kom det fram at rådgivere var fortvilte fordi de opplevde 
at det var vanskelig å samarbeide med mange familier. 

Vi skal være et lag rundt eleven. Men den aller viktigste spilleren på dette laget 

er familiene. Ofte får vi ikke dem med. Altså vi trekker ikke i samme retning. 

Enten sliter de med egne utfordringer, eller de snakker ned skolen. I begge til- 


feller er det utfordrende for oss å komme i god dialog med den enkelte ung- 
dommen. (Rådgiver) 


Det er ikke vanskelig å se at dette skaper en utfordring for både denne og 
andre rådgivere. De står klemt mellom idealer om enhetsskolen på den 
ene siden og elever med svært ulike individuelle og familiære forutset- 
ninger på den andre. I intervjuene ser vi også at det nettopp er dette som 
er deres bekymring. Og fraværsgrensen aktualiserer og kan, ifølge våre 
informanter, i noen tilfeller forsterke disse forskjellene mellom elevene. 


Ett eller flere lag? 


I intervjuene gikk det fram at når elever sliter med forhold utenfor 
skolearbeidet, fordrer det ofte at flere enn rådgivere og helsesykepleiere 
inkluderes. Deriblant PPT, som gjerne trekkes inn for å hjelpe elever som 
strever med ulike typer utfordringer, deriblant fravær. OT er en fylkes- 
kommunal tjeneste som skal følge opp ungdom som har rett til utdan- 
ning, men som hverken er i opplæring eller i arbeid. 


Min oppgave er jo å gi ekstra støtte til elever som sliter med ulike forhold på 
skolen eller på hjemmebane. Spesialpedagogiske enkeltvedtak er viktig, og vi 
ser at dette trengs for en del av elevene som sliter med høyt fravær. (PPT) 


Dette reiser et viktig spørsmål om hvorvidt «laget rundt eleven» evner 
å jobbe som ett lag. I hvilken grad er deres innsats koordinert, og har de 

virkemidlene som trengs? Det er ikke tvil om at det er mange aktører 
involvert, med delvis overlappende ansvarsområder. Innledningsvis 
redegjorde vi for hovedlinjen — fra lærere, rådgivere, helsesykepleiere 
og videre til PPT og OT. Mens noen oppgaver er pålagt, er det andre 
som skolene kan velge å prioritere eller ikke. Valg og prioriteringer er 
beslutninger for den enkelte skoleleder ut fra kjennskap til situasjonen 
på skolen. For eksempel er det minoritetsrådgivere på en rekke skoler 
i Oslo med særlig høy andel elever med minoritetsbakgrunn (Bredal 
et al., 2015). 

På spørsmål om hvor koordinert innsatsen er rettet mot elever med 
høyt fravær, får vi litt ulike svar. Et mønster som synes å gå igjen, er at 
nærhet til og kommunikasjon med elevene er avgjørende. En informant 
fra OT sa det slik: 


Vi kommer jo inn først når elevene har sluttet på skolen. Da er vår jobb å hjelpe 
dem tilbake. Det er mange grunner til at det ikke er så enkelt. Vi vet ikke så mye 
om elevene, og de vet lite om oss. Vi har også få virkemidler når det kommer 
til stykket. (OT) 


Denne informanten peker på flere forhold som kan være utfordrende i 
denne sammenhengen. Det første er at han kommer inn svært sent, men 
viktigere er det trolig at det skjer lite informasjonsoverføring. Konse- 
kvensen er at han ikke har inngående kjennskap til den enkelte ungdom 
og hans eller hennes historie, noe som kan oppleves som krevende av 
de unge, fordi de må gi inngående beskrivelser av private forhold. I for- 
lengelse av sitatet over er det viktig å presisere at OT er organisert ulikt 
i forskjellige deler av landet, noe som ikke minst handler om graden av 
nærhet til ungdommene. 

Gjennomgående er nok likevel situasjonen litt annerledes når det gjel- 
der rådgivere og helsesykepleiere, som er lokalisert på skolene. I tillegg til 
å være fysisk plassert nær elevene er dette aktører elevene har rett til å få 
hjelp av. Men det forutsetter at eleven selv tar initiativ. De må altså ønske 
å ta kontakt, og de må faktisk gjøre det. 

Jeg er jo der. Elevene vet det. Kunne egentlig ønske at flere oppsøkte meg, fordi 

jeg tror mange trenger en prat. De er ofte stresset, vet du. Men det som frustre- 


rer meg, er egentlig at jeg ikke får vite mer om den enkelte elev før det smeller. 
Jeg skulle jo ønske at vi kunne være proaktive. Men å se hvem som trenger hjelp, 

kanskje før de ser det selv, det krever helt andre tidsressurser enn det jeg har. 
(Helsesykepleier) 


Knapphet på tid var et tema som ble tatt opp i flere sammenhenger. 
Blant elevene og lærerne vi intervjuet, fortalte flere oss om vaktmeste- 
rens betydning. Én ting var vedlikehold av materiell, noe annet var 
«vedlikehold av mennesker». Det sistnevnte refererte til at da vakt- 
mesteren var på skolen, gjerne med et eget rom, var dette et sted 
hvor elever som slet med å finne sin plass i skolemiljøet, kunne få en 
timeout. De kunne «henge med» vaktmesteren, kanskje hjelpe til litt, 
men uten at de skulle prestere og/eller vurderes. På mange måter sitter 
vi igjen med et inntrykk av at vaktmesteren har blitt et navn på en 
funksjon som handler om å smøre systemet, slik at alt glir litt lettere. 
Når ikke rådgivere, PPT eller OT spiller en slik rolle, kan det trolig 
forklares med at de er på skolen ut fra en bestemt hensikt — å hjelpe 
elevene med å fullføre og bestå videregående opplæring, helst på nor- 
mert tid. Elevenes gjennomstrømning avgjør hvor gode de er i jobben. 
Da var det annerledes med vaktmesteren. I likhet med den etablerte 
vaktmesterrollen finner en også dagens helsesykepleiere, som ikke har 
gjennomføring som en del av stillingsbeskrivelsen. I intervjuene med 
dem kom det også fram at de så at deres viktigste rolle var å lytte og 
å være på elevens parti, noe som innebærer å ta utgangspunkt i deres 
situasjon og behov. 

I arbeidet med elever og fraværsgrensen, påpekte helsesykepleierne at 
mange elever er stresset over skolearbeidet og en gjennomgående opp- 
levelse av at man må prestere godt på alle livets arenaer. Det er en slags 
prestasjonstrekant, som består av skolen, hvor elevene skal prestere på 
dagtid, fritid hvor de skal prestere på ettermiddagen, før de drar hjem og 
skal prestere på sosiale medier. Som en helsesykepleier sa: 

Jeg syns ikke det er så rart at en del trenger å avreagere litt. Jeg tolker en 

del av fraværet som behov for noe kontroll. Lufte litt på trykket. Men det 

når jeg jo ikke akkurat fram med når jeg sier det til lærere og rektor her 


på skolen. Dessuten, hva kan de gjøre. De skal jo bare følge regelverket. 
(Helsesykepleier) 


I det sistnevnte ligger det en interessant og relevant innsikt i diskusjonen 
om hvorvidt det er ett eller flere lag. Skoleeier og rektor er pålagt å følge 

fraværsgrensen. Tidligere i boka har vi vist at rektorene praktiserer det 
samme regelverket noe ulikt. 

Det avgjørende spørsmålet er imidlertid om mangelen på koordine- 
ring av «laget rundt eleven» burde vært korrigert, og i tilfelle svaret er ja 
på det spørsmålet, hva som kunne vært gjort. I våre intervjuer er det flere 
som etterlyste en mer tilstedeværende skoleeier, som tok klarere grep for å 
koordinere bedre. Når det gjelder fraværsgrensen, ble vi forklart, er skole- 
eier bare opptatt av å følge regelverket. En mer omfattende oppfølging 
av de elevene som sliter med høyt fravær, og eventuelt andre grep, over- 
lates i mange tilfeller til PPT og OT. Som vi allerede har påpekt, varierer 
organisering og innretning av PPT og OT, men de vi har intervjuet, har 
til felles at de har påfallende få konkrete virkemidler. 


Folkene i PPT og OT blir forholdsvis fjerne fra hovedvirkeligheten. På OT sitter 
de på et kontor, bak en skjerm. Det er ikke akkurat en måte å komme elever i 
møte. Og særlig ikke de som sliter med å møte opp. (Rådgiver) 


Eller som en helsesykepleier sa: 


Dette er elever man må oppsøke, og bli en del av deres hverdagsliv som om man 
var en i familien. Det er en stor bestilling, og om det er riktig, kan man spørre 
om det er mulig å gjøre det innenfor dagens system. 


Dette er elever du må ringe opp, dra hjem til dem. Være en reservefamilie. Fra- 
værsgrensen fungerer ikke for dem. Og egentlig ikke det vi i dag har tilgjengelig. 
De trenger noe annet. Noe mer. (Helsesykepleier) 


Samtidig er det variasjon både med hensyn til elevene og hvilke utfor- 
dringer de har. Når det gjelder lærere og rådgivere, så kan de gi råd og 
veiledning. Deres nytte synes først og fremst å være avhengig av hvorvidt 
de evner å vinne en elevs tillit. Helsesykepleierne har en potensielt svært 
viktig rolle. Dels arbeider de med konkrete utfordringer for den enkelte 
elev, dels kan de sende elever med helserelaterte utfordringer videre til 
spesialister utenfor skolen. Et typisk eksempel er stressmestring, dersom 
det er på et nivå som krever hjelp av en psykolog. PPT og OT har til felles 
at de skal hjelpe elevene, men dette er grupper med påfallende få direkte 
virkemidler. Elevene vi har intervjuet, forteller også at de først og fremst 
opplever at dette er to grupper som representerer systemet, mer enn en 
gruppe som møter dem på deres premisser. 

Ikke motstand mot fraværsgrensen 


At et regelverk tar tid å implementere, og at det kan oppleves som mer 
arbeidskrevende å praktisere regelverket i en startfase, er ikke overras- 
kende. Også i de kvalitative intervjuene med ansatte på skolen var et 
gjennomgående funn at regelverket opplevdes som en naturlig del av 
hverdagen, som en regel de kjente godt til. Det var få som klaget over 
endringene eksplisitt. En slik normalisering betyr imidlertid ikke at ikke 
regelverket praktiseres noe ulikt. Selv om spørreskjemaet indikerer at 
regelverket praktiseres mer likt enn i begynnelsen, opplevde vi at mange 
tok individuelle hensyn der de mente det var nødvendig. Selv om det å ta 
individuelle hensyn ikke opplevdes som at de brøt reglene, betyr det at 
bestemmelsen praktiseres ulikt. De hadde lært seg innholdet i bestem- 
melsen, og de hadde erfart selv hvilke ulike konsekvenser regelen kunne 
ha for ulike elevgrupper. Dermed opplevde de også at de forsto bedre 
hvordan de skulle tilpasse seg regelverket for å ta hensyn til særlig de elev- 
ene som hadde utfordringer med å møte nok opp på skolen. Ofte handler 
tilpasningene om å beskytte elever som de opplever som sårbare, for kon- 
sekvensene av regelverket. Mange snakker om skolen som et «fristed» for 
barn og unge som kommer fra familier med sammensatte utfordringer, 
og noen er redde for at fraværsgrensen skal dytte disse unge lenger unna 
skolen. Å få lov til å være på skolen, selv om en ikke tør å møte opp i 
timen, var det flere som snakket om som viktig. 

En annen ting de var opptatt av, var at lærere ikke burde være så strenge 
på føring av fravær for forsentkomming. En miljøarbeider vi intervjuet, 
forteller at på skolen han jobber på, legger de vekt på å få elever til å full- 
føre og bestå videregående skole. Som miljøarbeider møter han mange 
elever med sammensatte utfordringer, og fraværsgrensen kan for flere av 
dem være krevende å følge opp. Han forteller: 


Det er veldig mye arbeid rundt at elevene ikke skal falle fra. Det er veldig mye 
oppfølging, altså vi gjør jo alt. Det begynner med fraværsgrensa, at vi skyver 
på den med å gi elevene attester. Så man får litt mer tid enn 10 prosent. Vi gjør 
virkelig alt for at de skal klare å komme seg gjennom. (Miljøarbeider) 


Han forteller at å skyve på fraværsgrensen er et av de viktigste tiltakene 
de har for å sørge for at elever i sårbare posisjoner ikke blir skjøvet ut av 

skolen. Flere vi har intervjuet, snakker nettopp om dette med å «skyve 
på fraværsgrensen» som et innarbeidet tiltak mot å forhindre frafall. 
I utgangspunktet er det bare rektorene som kan ta i bruk unntaksbestem- 
melsen. På noen skoler opplevde vi imidlertid at måten rektorene 
håndhevet unntaksbestemmelsen på, var gjennom å gi ansatte som sto 
nærere elevene mulighet til å bestemme selv om eleven kunne få 15 prosent 
udokumentert fravær før eleven mistet halvårsvurdering med karakter 
eller standpunktkarakter. 

Miljøarbeideren vi intervjuet, var veldig opptatt av å være en som elev- 
ene hadde tillit til, og som de kunne komme til hvis de hadde vanskelig- 
heter. For å opprettholde denne praksisen, som han mente var viktigere 
enn at elevene var på plass nok timer for å holde seg under fraværsgren- 
sen, gjorde skolen egne justeringer. Denne miljøarbeideren hadde fått 
«grønt lys» av sin rektor til å selv praktisere unntaksbestemmelsen etter 
beste evne, da han kjente elevene mye bedre enn rektoren selv. 


Ja, det er mange ganger eleven kommer til oss for å prate på mitt kontor og 
bli der en hel time. Og for å ikke få fravær så blir jeg med tilbake i klassen og 
sier at vi hadde bare en liten prat, er det greit - «ja». Da får de ikke fravær. 
(Miljøarbeider) 


For denne miljøarbeideren var det viktig at elever kunne komme og 
snakke med han uformelt når de ville, og at det aldri skulle føre til fravær, 
fordi det var av stor betydning at elevene opplevde at de kunne komme 
til han uansett. 

En åpenbar innvending mot slike lokale justeringer eller tilpasninger 
er, som vi har skrevet om tidligere, at det går imot tanken om likebehand- 
ling. Derfor kan en innvende at hvilken skole eleven møter, eller til og 
med hvilken lærer eleven møter, vil ha stor betydning for elevens risiko 
for ikke å få halvårsvurdering med karakter eller standpunktkarakter. 
Siden dette ikke er noe eleven selv kan gjøre noe med, kan det oppfattes 
som urettferdig. Samtidig kan en innvende at fraværsgrensen også funge- 
rer urettferdig, der noen elevgrupper ser ut til å tape mer på innføringen 
av regelverket enn andre. Dette gjorde at vi løftet en mer generell debatt 
om hva en kan forvente at et regelverk myntet på alle skal gjøre for alle. At 
noen ser ut til å tape på konsekvensene av regelverket, betyr ikke nødven- 
digvis at hele regelverket oppleves av lærere og andre ansatte på skolene 

som illegitimt. Å tilpasse regelverket, slik miljøarbeideren over gjør, kan 
sees på som en måte å bøte på de negative konsekvensene fraværsgrensen 
faktisk har for noen grupper med elever. 


Fravær, mobbing og krenkelser 


Skolen er mer enn et sted å lære. Elevene bruker mye av sin tid der, noe 
som aktualiserer betydningen av trivsel og at læringsmiljøet oppleves 
som godt av alle elevene. Dette er således et poeng vi pekte på i kapitlets 
innledning, om behovet for å se hele eleven. 

Inkluderende barnehage- og skolemiljø er blant regjeringens sen- 
trale mål for å sikre barn og unge et godt læringsmiljø. Antagelsen er at 
mobbing og krenkelser reduserer trivselen og læringen, noe som i neste 
omgang kan få langsiktige utfall i form av frafall i skolen (NOU 2015: 2). 
Kapittel 9 A i opplæringsloven skal bidra til at elevene har det trygt og 
godt på skolen, slik at elevene trives og kan lære best mulig. Reglene gir 
eleven en individuell rett og inneholder en framgangsmåte for hvordan 
skolen og fylkesmannen skal behandle sakene på best mulig måte. I våre 
intervjuer var det flere som pekte på betydningen av et godt læringsmiljø 
for å redusere fraværet. Dette ble gjerne begrunnet med at de fleste men- 
nesker ønsker å føle tilhørighet til et fellesskap. Gitt at dette er riktig, kan 
en forstå fravær som ikke er relatert til fysisk sykdom som et symptom 
på at skolen og læringsmiljøet ikke fungerer tilstrekkelig inkluderende 
for alle. 

At fravær henger sammen med opplevelse av mobbing og krenkelser, 
er ikke overraskende (Andersen & Dehlen, 2017). Elever som opplever 
utenforskap vil først og fremst ha en faglig tilknytning til skolen, mens 
den sosiale tilknytningen vil være skjørere eller fraværende. Det er også 
rimelig å anta at det sosiale elementet spiller inn på den faglige mestrin- 
gen. En rådgiver sa det slik: 


En elev som sitter og gruer seg til friminuttet, får ikke med seg mye av det som 
skjer i undervisningen. (Rådgiver) 


Også andre enn rådgiveren over la vekt på de psykososiale aspektene ved 
elevenes skolesituasjon. Et gjennomgående tema var at voksensamfunnet 


104 


LAGET RUNDT ELEVENE 


tidvis overser hvor viktig det sosiale miljøet er for elevene, og at det er en 
del elever som ikke nødvendigvis føler seg så ønsket på skolen. En påpek- 
ning var at det ikke bare er andre elever som bidrar til at enkelte elever 
føler seg utenfor, også læreren kan mobbe eller unnlate å ta grep der det 
er behov. 


Vi har elever her som aldri egentlig har opplevd seg innenfor. De har ingen 
venner, de sitter hjemme, men der er det kanskje også svært krevende forhold. 
Og om vi skal være helt ærlige, så syns nok de andre elevene, men også lærerne, 
at det er deilig når [...] ikke er her. (Helsesykepleier) 


Sitatet over kan tolkes dithen at informantene ikke opplever at «laget 
rundt eleven» og lærerne alltid trekker i samme retning. I noen grad 
skyldes trolig det at profesjonene har noe ulike innfallsvinkler og 
metoder som de bruker i sitt arbeid. Dette kan representere en styrke i 
situasjoner hvor aktørene utfyller hverandre, men i situasjoner hvor de 
ikke arbeider ut fra samme mål, er situasjonen en annen. Blant annet 
kom det fram at det var elever som opplevde at de ble holdt utenfor 
av egen lærer. Dette var gjerne elever som ble omtalt som uromomen- 
ter. «Det blir i hvert fall roligere dager for læreren når de ikke er til 
stede» (PPT). 

Å aktivt arbeide for inkludering og motvirke opplevelsen av mobbing 
og krenkelser er, som nevnt over, noe skolene er lovpålagt å gjøre. I prak- 
sis er det ikke så enkelt. Vi blir forklart at det i mange tilfeller ikke gagner 
elevene at det blir foretatt enkeltvedtak. Det er langt fra gitt at dette resul- 
terer i at de føler seg mer velkomne. Ofte kan det være motsatt, blir det 
sagt. Dette er elever som assosieres med konflikter, og de er tidkrevende 
fordi de trenger ekstra tilrettelegging. 


Det hjelper jo ikke på situasjonen at dette ofte er elever som sliter faglig og 
sosialt. Når alt som trekker til skolen, er borte, er det ganske tungt få gjort noe. 
Mange har egentlig valgt feil. Man må jo da spørre om det i det hele tatt er riktig 
at alle skal gå på videregående skole. (OT) 


Dette sitatet kan forstås i lys av skolepolitikken som føres i Norge, og 
hvilke konsekvenser den har for enkelte av elevene i videregående skole. 
Når nær alle, 98 prosent, av elevene i ungdomsskolen går over i videre- 
gående skole, kan en spørre hvor frivillig valget om å gå videre fra 

grunnskolen oppleves å være. For mange er systemet en type konformitets- 
press som både handler om at en må ta videregående utdanning, og at 
en skal fullføre og bestå på normert tid. Når frafallsraten har vært nær 
konstant i 25 år, er det grunn til å spørre om fenomenet best blir forstått 
som symptom på noe mer omfattende. Om dette dreier seg om helse- 
situasjonen for unge, eller om det snarere handler om at en del vil trenge 
noe mer tid (jf. Vogt, 2017), skal ikke vi konkludere med her. Det avgjørende 
å peke på, er at det sannsynligvis skyldes både forhold ved den enkelte og 
forhold utenfor individet. En del av dette er trolig av en type forhold som 
vanskelig kan hjelpes eller kompenseres for ved hjelp av virkemidler på 
skolen. 

I boka De frafalne. Om frafall i videregående opplæring (Reegård & 
Rogstad, 2016) omtales ulike former for frafall. En variant som presente- 
res, er frafall som skyldes at en del elever på videregående har valgt feil, 
og at begrunnelsen for valg av studieprogram først og fremst er knyt- 
tet til det forfatterne refererer til som negative valg. Det innebærer at en 
ikke velger det en vil, men først og fremst ut fra hva en ikke vil. For en 
del elever er det de ikke vil, å fortsette på skolen slik de kjenner den fra 
grunnskolen. For disse elevene blir rådgiverne sentrale. Hvilke råd som 
gis, vil kunne få stor betydning, særlig så lenge faget utdanningsvalg ikke 
gir full innsikt i de mulighetene som finnes. Med andre ord er det ikke 
underlig at en del føler at de har valgt feil. Det er heller ikke overraskende, 
som en rådgiver fortalte oss, at: 


De elevene som opplever at de er på feil sted, de begynner på veien mot drop- 
out med å skulke skolen. (Rådgiver) 


I denne uttalelsen ligger det implisitt en forståelse av frafall som en pro- 
sess. Mer enn en beslutning om at «nå dropper jeg ut av skolen», så starter 
det med fravær som trolig over tid vil redusere tilknytningen til skolen 
både faglig og sosialt. En slik mekanisme er ikke overraskende, og den 
kan underbygges med forskning om en lytter til de utsatte elevene. Et 
eksempel er en studie av Thrana (2016), hvor hun viser at for ungdom hun 
har intervjuet, som har droppet ut av skolen, så var et gjennomgående 
fenomen at de hadde det vanskeligst i tiden før de sluttet på skolen. Da 
var alt krevende, og de strevet etter å mestre hverdagen og finne ut hvilke 

valg de skulle og kunne ta. Etter at de valgte å slutte, var derimot situa- 
sjonen en annen. Da opplevde de snarere lettelse og at eget liv hadde fått 
en klarere retning. 


Arbeidssituasjonen etter innføring av 
fraværsgrensen 


Foruten å trekke inn hvilke erfaringer «laget rundt eleven» hadde når 
det gjaldt konsekvenser av fraværsgrensen, er det relevant å spørre om 
fraværsgrensen har hatt implikasjoner på de involverte gruppene i deres 
arbeidshverdag. Særlig er det interessant hvorvidt det er andre viktige 
temaer som de mener de burde arbeide med, men som har måttet vike 
plassen på grunn av håndtering av fraværsgrensen. 

I det følgende vi vi derfor konsentrere oss om de andre yrkesgruppene, 
laget rundt som hverken er lærere eller rektorer. Bildet er ikke entydig, 
noe som blant annet henger sammen med at det utelukkende er legene 
som kan skrive ut dokumentasjon til elevene. «Laget rundt eleven» kom- 
mer først og fremst indirekte i berøring med bestemmelsen. 

I intervjuene med personer i «laget rundt eleven» er alle opptatt av at 
fraværsgrensen opptar elevene, i det minste blant de elevene som oppsø- 
ker dem. 


Jeg kan trygt si at fraværsgrensen er noe mange av de som kommer hit, er 
opptatt av. Det tar derfor mye tid, men så er det jo viktig for mange også. 
(Rådgiver) 


En helsesykepleier sa dette: 


Fraværsgrensen bidrar til å skape mer stress blant elevene. Mange er bekymret - 
unødvendig. De er redde for at de kommer til å bli syke framover osv. Jeg må 
altså bruke en del tid på helt friske elever til å roe dem ned for noe som neppe 
kommer til å skje. (Helsesykepleier) 


Samtidig ble det understreket at fraværsgrensen ikke er så komplisert, 
men at bestemmelsen innebar mye nytt som måtte læres da den kom. 
Ett aspekt, som ble framhevet av en rådgiver i PPT, er at fraværsgren- 
sen har blitt brukt som en slags universalforklaring på problemer blant 

sårbare ungdom: «Hadde det ikke vært fraværsgrensen, så hadde det 
vært noe annet ved systemet som var problemet.» Dette perspektivet 
er interessant og relevant. For mange unge som sliter med motivasjon 
og mestring, er det trolig mer nærliggende å forstå situasjonen ut fra 
trekk i systemet enn ut fra forhold ved dem selv. Andre la vekt på at 
fraværsgrensen må forstås som et ledd i en kjede av forventninger, kon- 
troll og press rettet mot dagens unge. Dette speiles i uttalelsen fra en 
helsesykepleier om at elevene skal være gode på alle felter samtidig, og 
at de får lite frirom. På spørsmål om arbeidsoppgavene var endret etter 
fraværsgrensen, fikk vi vite at endringene ikke så mye dreide seg om 
arbeidssituasjonen, men om hva slags temaer som ble tatt opp i møte 
med de unge. Blant annet la hun vekt på at ungdom er mer stresset i dag 
enn de var tidligere. Denne økningen er vist i flere undersøkelser basert 
på Ungdata (Bakken et al., 2018). Samtidig viser tallene i undersøkelsen 
at stress først og fremst har rammet jenter, men dette er ikke tilfelle med 
fraværsgrensen. Det kan likevel tenkes at jentene i større grad oppsøker 
helsesykepleierne og forteller om stress forbundet med fravær og frykt 
for framtidig fravær. 

I det foregående refererte vi det våre informanter sa om endringer i 
arbeidssituasjonen etter innføringen av fraværsgrensen. Det er vanskelig 
å trekke klare slutninger basert på kvalitative data. Det kan imidlertid 
ikke utelukkes at forskjellene mellom små og store skoler ikke er så avgjø- 
rende i denne sammenhengen. En mulig forklaring kan være at skolene 
dimensjonerer laget ut fra antall elever. Rådgiving og en skolehelsetje- 
neste er et eksempel på et tilbud skolene ikke kan velge bort, ettersom 
elever har rett til å få råd og bistand. Hvordan det faktisk oppleves av 
elevene, er imidlertid noe vi eventuelt må intervjue elevene om. Det flere 
av helsesykepleierne vektla, var at de trolig hadde fått mye mer å gjøre 
dersom de skulle håndtere og behandle elevenes behov for å dokumentere 
fraværet. Så lenge den oppgaven er lagt til fastlegene, er det også de som 
får mye av denne ekstra belastningen. 

I intervjuene kom det likevel fram en forskjell mellom små og store 
skoler. Dette er en forskjell som ikke er knyttet til belastningen i form 
av antall elever i forhold til det tilbudet som finnes på den enkelte 
skole, men til mangfoldet og antall saker. Store skoler har elever som i 

sum har langt flere typer og mer sammensatte problemer. Dette krever 
at laget har flerfaglig kompetanse som kan møte elevene ut fra deres 
ståsted. 


Fastlegene 


Da fraværsgrensen ble innført, var en av de antatte konsekvensene for 
helsevesenet at fastlegene ville oppleve en økt etterspørsel etter lege- 
tjenester. Siden elevene måtte oppsøke fastlege dersom fraværet deres 
oversteg 10 prosent i et enkelt fag, og gjerne før, var det sannsynlig at flere 
ville ha bruk for fastlegetjenester. Bakken (2017, s. 70) finner en økning i 
etterspørselen av primærhelsetjenester blant elevene i videregående opp- 
læring og finner også at bruken av reseptbelagte medisiner økte i denne 
gruppen sammenlignet med bruken blant ungdomsskoleelever (2017, 
s. 77). I denne delen undersøker vi hvordan innføringen av fraværsgren- 
sen påvirker fastlegebruken. Vi starter med å vise deskriptiv statistikk 
for bruk av fastlegetjenester blant elevene. Så ser vi nærmere på effekten 
på bruk av fastlegetjenester, og dette estimerer vi også for undergrupper 
av elever. Videre ser vi på effekter i ulike diagnosegrupper. Til slutt opp- 
summerer vi hvordan arbeidssituasjonen for fastlegene endret seg etter 


innføringen av fraværsgrensen. 


Endringer i fastlegebesøk 


Figur 7.2 viser gjennomsnittlig antall månedlige besøk hos fastlegen i 
gruppene av videregåendeelever og elever på 10. trinn på ungdomssko- 
len. Det er store variasjoner gjennom året, og vi legger særlig merke til 
at det er et stort fall i juli hvert år, i tråd med hva vi kan anta dersom 
elevene oppsøker fastlegen for å få dokumentasjon på sykdom. Det ser 
ut til å være en generell svak positiv utvikling gjennom årene, men det 
kommer klart fram at det er en betydelig økning i etterspørselen etter 
fastlegetjenester blant elever i videregående opplæring fra august 2016. 
Det er ikke tegn til lignende økning blant ungdomsskoleelevene, i tråd 
med hva vi kan forvente hvis mønsteret er forårsaket av introduksjonen 
av fraværsgrensen. 

Figur 7.2. Besøk hos fastlegen på tvers av ulike elevgrupper 
Kilde: Registerdata fra SSB 


I figur 73 rapporterer vi månedlig variasjon i fastlegebesøk for elever i 
videregående opplæring. Det er betydelige svingninger gjennom året i 
alle år, og her blir det enda tydeligere at besøk hos fastlegen er på sitt 
laveste nivå i juli når skoler (og mange fastlegekontorer) er stengt for 
sommerferien. I desember er skolene stengt i nesten to uker, og dette 
gjenspeiles også i fastlegebesøk. Det er imidlertid klart at det er en stor 
økning i månedlige fastlegebesøk etter at fraværsgrensen ble innført, 
som det framgår av den blå stolpen som representerer besøk fra august til 
desember 2016, og den grønne linjen som representerer 2017. 

Figur 7.3. Fastlegebesøk per måned for elever i videregående skole 
Kilde: Registerdata fra SSB 

Vi har estimert effekten av fraværsgrensen på en rekke utfall i helsetje- 
nesten, og starter med å se på månedlige besøk hos helsepersonell.” Vi 
finner at økningen i konsultasjoner hos fastlegen øker med 2,24 prosent- 
poeng i gruppen av elever i videregående opplæring sammenlignet med 
elevene på 10. trinn i grunnskolen, en økning på 18,4 prosent fra et gjen- 
nomsnittlig nivå på 0,122 besøk per måned i 2015. 

Gjennomsnittseffekter kan skjule store forskjeller mellom grupper av 
elever. For eksempel betaler elever over 16 år, altså de fleste elever i videre- 
gående, for et fastlegebesøk. For elever som går på videregående skole, kan 
egenandelen oppleves som substansiell. Videre kan en tenke seg at elever 
fra familier med høyt utdannede foreldre får hjelp til å navigere systemet 
i større grad og kommer seg til fastlegen for å få legeerklæring i større 
grad. For innvandrere kan det motsatte være tilfelle, dersom foreldrene i 
mindre grad kjenner systemet og språket. For elever som er avhengige av 
økonomisk hjelp fra foreldre for å kunne betale egenandelen eller trenger 
hjelp til å bestille time, kan en tenke seg at elever fra mindre ressurssterke 
familier vil ha en høyere terskel for å oppsøke fastlegen. Dette har vi sett 
nærmere på. 

Vi finner ikke noen klare tegn på slike heterogene effekter. Effekten 
av fraværsgrensen på sannsynligheten for å oppsøke fastlegen er like 
på tvers av gruppene elever fra familier der mor har høyere utdanning, 
sammenlignet med der mor ikke har høyere utdanning. Når vi analy- 
ser dette separat for unge med innvandrerbakgrunn, finner vi at elever 
som er født i Norge, av mor og far som har innvandret, hadde noe lavere 
månedlig sannsynlighet for å oppsøke fastlegen før introduksjonen av 
fraværsgrensen (det rapporterte gjennomsnittet er fra 2015). Effekten 
av fraværsgrensen på legebesøk er svært lik for norskfødte med og uten 
innvandrerbakgrunn, men den er høyere for elevene som selv er innvan- 
drere. Økningen i fastlegebesøk tilsvarer 28 prosent blant innvandrerne, 
mot 18 og 20 prosent for henholdsvis elever uten innvandrerbakgrunn og 
norskfødte med innvandrerbakgrunn. Etter kjønn finner vi at den pro- 
sentvise økningen er større blant jenter, der det er en økning på 22 prosent 
i fastlegebesøk, mens gutter har omtrent 15 prosent høyere sannsynlighet 


22 Resultatene er rapportert i sin helhet i Baker et al. (2021). 

for å besøke fastlegen sin sammenlignet med i 2015, før fraværsgrensen 
ble innført. 

Det kan virke overraskende at gruppene påvirkes så likt, gitt at fra- 
værsmønstrene er såpass forskjellige: For eksempel har elever som selv 
er innvandrere, før innføringen av fraværsgrensen i gjennomsnitt 89,9 
timer fravær. Til sammenligning var dette timetallet 76,4 for norskfødte 
elever med innvandrerbakgrunn og 65,9 timer for elever uten innvan- 
drerbakgrunn. Dersom det høye fraværet reflekterer underliggende helse- 
problemer, kan denne gruppen ha et større behov for fastlegetjenester i 
utgangspunktet. Dette reflekteres imidlertid ikke i andelen som oppsøker 
lege før reformen, der vi så at andelen som oppsøker legen i en typisk 
måned er ganske lik for elever med og uten innvandrerbakgrunn. Vi har 
ikke noe godt mål på gruppenes faktiske helsetilstand. Vi kan derfor ikke 
utelukke at elever med innvandrerbakgrunn, som oftere tilhører lavinn- 
tektsfamilier, oppsøker legen i mindre grad enn det helsetilstanden deres 
tilsier, fordi de er i en vanskelig økonomisk situasjon eller har vanskelig- 
heter med å finne fram i det norske systemet. Etter reformen vil det være 
enda viktigere for elever med høyt fravær å besøke fastlegen sin siden det 
er mer sannsynlig at de når fraværsgrensen, men også etter innføringen 
kan familiens ressurser sette begrensninger for legebesøk. Et lignende 
mønster kan ligge bak mangelen på heterogene effekter etter mors utdan- 
ning, dersom det er underliggende helseforskjeller mellom gruppene. 
Også etter mors utdanning finner vi et stort avvik i totalt fravær: 60,7 
timer blant elevene fra hjem der mor har høyere utdanning, og 73,8 timer 
blant elevene fra hjem der mor ikke har slik utdanning.» 

Vi har også sett på effekten på andelen elever som oppsøker helsevese- 
net minst én gang i løpet av en måned. Dette forteller oss om økningen i 
fastlegebesøk kommer av at elever som allerede går til fastlegen, oppsø- 
ker denne oftere, eller om flere elever besøker fastlegen sin i løpet av en 
måned etter at fraværsgrensen ble innført. Funnene våre viser at øknin- 
gen i elever som oppsøker fastlegen i løpet av en måned er på 1,81 pro- 
sentpoeng, noe som utgjør en økning på 17,4 prosent. Dette innebærer at 


23 Vihar også sett på undergrupper av elever fra hjem med høy versus lav inntekt, og heller ikke for 
disse gruppene finner vi store forskjeller i økningen i legebesøk. 

økningen i etterspørselen etter fastleger ikke utelukkende kan forklares 
med at de som allerede går til legen, går flere ganger, men at det også er en 
økning i andelen elever som oppsøker fastlegen. Dersom fraværsgrensen 
kun førte til flere konsultasjoner for dem som allerede besøker legen jevn- 
lig, ville utslagene vært mindre for sannsynligheten for å oppsøke fastlege 
i løpet av en måned. 

Innføringen av fraværsgrensen økte etterspørselen etter fastlegebesøk 
blant elever i videregående opplæring. Vi har også undersøkt årsaken til 
at elevene oppsøker fastlegen. Etter hvert besøk tildeler fastlegen én eller 
flere diagnosekoder som er ment å fange opp pasientens tilstand. Vi har 
sett på fire kategorier av konsultasjoner: generelle klager og symptomer, 
akutte infeksjoner og skader, kroniske sykdommer og tilstander og psy- 
kiske sykdommer, og finner en økning for alle diagnosegrupper. Den 
store økningen i diagnosegruppen vi kaller akutt, som innebærer tilstan- 
der som forkjølelse, akutte infeksjoner, og skader, skiller seg imidlertid 
ut. Økningen i pasienter i videregående skole som får en diagnose i denne 
gruppen, utgjør omtrent 50 prosent. Det er denne diagnosegruppen vi vil 
forvente å se en økning i dersom elevene kommer til fastlegen med feber 
og forkjølelse. 

Analysene peker på økt etterspørsel etter fastlegetjenester blant elever 
på videregående skole etter at fraværsgrensen ble innført. Videre ser vi på 
om det er vanskeligere for andre pasienter å komme seg til fastlegen etter 
fraværsgrensen. Som beskrevet i metodekapitlet estimerer vi dette ved å 
sammenligne fastlegebesøk blant pasienter i alle aldre bortsett fra dem i 
videregående skole, med etterspørselen hos barn 0-4 år, som vi antar ikke 
er påvirket av den økte etterspørselen blant elever i videregående opplæ- 
ring. Vi ser kun på de fastlegene som har en høy andel videregåendeelever 
på listene sine, samt har fulle pasientlister. 

Vi finner ikke dekning for at innføringen av fraværsgrensen har bidratt 
til at det blir færre andre pasientkonsultasjoner hos de fastlegene som har 
en stor andel pasienter i videregående opplæring. Vi understreker at det 
er usikkerhet knyttet til disse estimatene, fordi de hviler på forutsetnin- 
gen om at etterspørselen blant de yngste barna er upåvirket. 

Resultatene tyder på at økningen i legebesøk blant elever i videregå- 
ende skole ikke har gått på bekostning av andre pasientgrupper, noe som 

er positivt. Endring i etterspørsel og bruk av fastlegetjenester for elever 
i videregående skole er en utilsiktet konsekvens av fraværsgrensen, men 
resultatene tyder ikke på at det er utilsiktede konsekvenser for andre per- 
soner med behov for helsetjenester. 


Oppsummering 


I dette kapitlet spør vi for det første hvilken betydning «laget rundt 
eleven» har for hvordan fraværsgrensen praktiseres og håndteres, og 
hvorvidt «laget» opplever å ha fått oppfølging av skoleeier. For det andre 
spør vi om hvilke konsekvenser fraværsgrensen har for yrkesgruppene 
som inngår i «laget rundt eleven». 

Vi startet kapitlet med å skissere hvem som inngår i «laget rundt 
eleven», noe som er relevant for å synliggjøre at laget er ganske stort, at 
de ulike som inngår har forskjellige oppgaver og at de dels er ansatt på 
skolene, dels av skoleeier. Majoriteten av elevene har lite befatning med 
dette laget, bortsett fra skolens rådgiver og i noen grad helsesykepleier. 
De andre vi har intervjuet, ansatte i pedagogisk-psykologisk tjeneste 
(PPT) og oppfølgingstjenesten (OT), mobiliseres først og fremst for elever 
som av ulike grunner sliter og står i fare for varig å inngå som en del av 
frafallsstatistikken. 

Det viktigste funnet i intervjuene med ansatte i «laget rundt eleven» 
er hvordan de framhever at elever er «hele personer». I dette ligger det at 
de ikke bare er opptatt av hva som skjer på skolen, hvor de er elever, men 
hvordan de aktuelle ungdommene har det i livet mer generelt. Av denne 
tilnærmingen følger det også at dette er informanter som ikke først og 
fremst er opptatt av nivået på fraværet, men snarere spør hvorfor noen 
elever har særlig høyt fravær. I forklaringene de lanserer, pekes det gjerne 
på at høyt fravær ofte skyldes sammensatte og varige problemer. Særlig 
framhevet informantene betydningen av familie og de unges sosioøkono- 
miske tilhørighet. Mer konkret dreide det seg om betydningen av å vokse 
opp i belastede hjem, preget av dårlig økonomi og i noen tilfeller rus og 
omsorgssvikt. 

En utfordring som meldte seg, var hvor godt aktørene på «laget rundt 
eleven» evner å samarbeide om å finne de beste løsningene, samt hvilke 

virkemidler de har til rådighet. Et hovedfunn er at fraværsgrensen i seg 
selv neppe er problemet eller løsningen for elevene vi her diskuterer. 
Utfordringene bunner i langt mer omfattende problemer, noe som 
synliggjør og underbygger behovet for å supplere fraværsgrensen med 
flere typer løsninger. 

Fastlegebesøkene blant elever i videregående skole øker som følge av 
fraværsgrensen for skoleåret 2016/2017 og høsten 2017, som er så langt vi 
har data. Også annen kontakt med helsevesenet øker noe. Det ser ut til at 
endringen i fastlegebesøk ikke bare skyldes at elever som allerede hyppig 
går til legen, øker sin frekvens, men at elever som sjelden går til legen, 
også øker sine fastlegebesøk. Når vi sammenligner effektstørrelsene mel- 
lom undergrupper, er det kun små forskjeller - noe som er overraskende 
gitt betydelige forskjeller i fravær, særlig mellom elever med innvandrer- 
bakgrunn og uten. For å unngå å overskride fraværsgrensen, har elever 
med høyt fravær et større behov for fastlegekonsultasjoner enn elevene 
med lavere fravær. Et viktig element er om økningen i etterspørselen 
blant elever i videregående skole påvirker andre gruppers mulighet til å 
komme til legen. Det ser ikke ut til at økningen i elevenes fastlegekonsul- 
tasjoner dytter andre ut av helsekøen. 

Avslutning 


Fraværsgrensen skaket Skole-Norge da den ble innført. Mye av kraften 
i debatten om fraværsgrensen synes å handle om tillit - eller mer kon- 
kret, opplevelsen av manglende tillit mellom elevene på den ene siden 
og skolene og myndighetene på den andre. Da regjeringen innførte fra- 
værsgrensen i videregående skole i 2016, var det ut fra både kortsiktige 
og langsiktige ambisjoner. På kort sikt var målet å øke elevenes tilstede- 
værelse på skolen, mens den langsiktige ambisjonen var å følge opp elever 
bedre, og dermed redusere frafallet fra skolen. 

I denne boka har vi analysert hvordan fraværsgrensen har blitt hånd- 
tert og praktisert blant elever, lærere, rektor og laget rundt eleven. Disse 
har til felles at de er påvirket av fraværsgrensen, men konsekvensene er 
ulike. I dette avsluttende kapitlet vil vi samle trådene og se på det helhet- 
lige bildet. Vi vil oppsummere konsekvensene av reformen og komme 
med noen anbefalinger til kompenserende tiltak. 


Hva er problemet? 


Vi startet boka med å sette søkelys på elevene. Spørsmålet var hvorvidt 
fraværsgrensen har bidratt til å øke elevenes tilstedeværelse. Et neste 
tema var om endringene varierte mellom elevgrupper og mellom elever 
på ulike fag. I tillegg har vi sett på om fraværsgrensen har hatt betyd- 
ning for frafall fra videregående opplæring. Det sistnevnte gjøres gjen- 
nom analyser av hvem som ikke får halvårsvurdering med karakter eller 
standpunktkarakter i ett eller flere fag, og hvordan fraværsgrensen virker 
inn på muligheten til å fullføre og bestå videregående opplæring. 

Den andre gruppen vi har studert, er ansatte på skolene: lærere og 
rektor. Vi var særlig opptatt av hvordan fraværet ble ført, og om det var 

varierende praksis når det gjaldt registrering av fravær både mellom 
skoler og innad på skoler, altså mellom ulike lærere. Et annet tema på 
skolenivå er hvordan de arbeider med å følge opp elever med høyt fra- 
vær, og hvordan det å praktisere fraværsgrensen virker inn på lærernes 
arbeidshverdag. 

Den tredje gruppen handler om andre yrkesgrupper som inngår i 
«laget rundt eleven». Hvordan samarbeider de ulike institusjonene, og 
hvordan følger de opp utsatte elever? Et spørsmål er videre hvordan fra- 
værsgrensen påvirker disse arbeidsgruppenes hverdag. Også fastlegene 
har vi definert inn i dette laget, som i utgangspunktet er en yrkesgruppe 
som er utenfor skolene, men som gjennom fraværsgrensen har blir truk- 
ket nærmere og på mange måter har blitt en del av skolehverdagen i kraft 
av at elever må ha legeerklæring for å dokumentere fravær av helsemes- 
sige årsaker. Spørsmålet er hvordan bruken av fastlegene har utviklet 
seg over tid. Hvilken effekt har elevens økte bruk av leger på legenes 
arbeidssituasjon? 

Tre funn peker seg ut som særlig sentrale: Det første er bestemmelsens 
suksess med hensyn til å øke nærværet på videregående skole. Tallenes 
tale er overbevisende. Fraværet er redusert for alle grupper av elever. Det 
andre funnet dreier seg om implementeringen av en ny bestemmelse i 
skolen, noe som setter endringsvilligheten på prøve. På bakgrunn av å 
ha fulgt implementeringen av fraværsgrensen i tre år er det nærliggende 
å konkludere med at skolen har vært endringsvillig. Rektorer, lærere og 
over tid også elever har sluttet opp om fraværsgrensen. Det har følgelig 
skjedd en type normalisering. For elevene kan dette i noen grad forklares 
med at de som var de sterkeste motstanderne av fraværsgrensen, utgjør 
en relativt sett stadig mindre andel av elevgruppen fordi det årlig begyn- 
ner nye kull av elever. For dem er fraværsgrensen en del av et allerede 
etablert system. Det tredje hovedfunnet handler om fraværsgrensens 
besvær: for lærere som må bruke mye tid på å føre fravær og sende ut 
varsler til elevene, for fastleger som får besøk av friske elever som opptar 
verdifull tid, og for elever som blir stresset, og som bruker tid og penger 
på å skaffe dokumentasjon. 

I de empiriske delene har vi underbygget og synliggjort hvordan de 
tre funnene er relevante og utspiller seg samtidig. Dette leder til et mer 

normativt orientert spørsmål om hvordan en bør vekte ulike hensyn. 
I denne sammenhengen gjelder dette hvorvidt ordningen skal vurderes 
som suksess når den fungerer veldig bra for de aller fleste, men virker 
negativt for et mindretall. I de empiriske analysene har vi sett at det sær- 
lig er blant elever med innvandrerbakgrunn at vi finner dem som har 
størst sannsynlighet for å få IV (ikke vurderingsgrunnlag) i ett eller flere 
fag etter innføringen av fraværsgrensen. 

Et svar på den ovennevnte utfordringen er å diskutere nivået på fra- 
værsgrensen. Dette ble aktualisert ut fra antagelser om at de såkalte 
«småfagene» er særlig utfordrende på grunn av lavt timetall, noe som 
kan medføre at elever skal være borte få ganger før de overstiger 10 pro- 
sent fravær. Denne situasjonen er motsatt i basisfagene. Der kan elevene 
ha høyt timefravær uten at det overstiger 10 prosent av det totale antallet 
timer i faget. Analysene viste imidlertid at å overstige fraværsgrensen i 
småfagene ikke var særskilt problematisk. 

I denne boka har vi viet særskilt plass til å se på endringene i fraværet 
over tid og de elevene som står i fare for å falle ut av skolen som følge av 
fraværsgrensen. Til det sistnevnte trakk vi også inn «laget rundt eleven», 
bestående av rådgivere, helsesykepleiere og ansatte i OT og PPT. Det 
dataene indikerer, er at det er en del elever som har store utfordringer 
som ligger utenfor skolen. For dem er det neppe et spørsmål om hvordan 
fraværsgrensen skal innrettes eller justeres. De personifiserer snarere en 
utfordring med hensyn til å supplere fraværsgrensen med andre ordnin- 
ger som kan hjelpe disse elevene. 

For å gå mer inn i diskusjonen om de ulike konsekvensene av fra- 
værsgrensen vil vi vende tilbake til det analytiske rammeverket vi trakk 
opp innledningsvis. Inspirert av Lipskys (1980) antagelser var vi for det 
første opptatt av hvorvidt det er store avvik mellom den praksis som 
følges lokalt, og bestemmelsen slik den er fattet sentralt. Dataene har 
synliggjort at det er betydelig variasjon i hvordan fraværsgrensen prak- 
tiseres, både mellom skolene og mellom lærerne. Det er derfor grunn 
til å peke på at elevene i noen grad har forskjellige fraværsregimer de 
må forholde seg til, noe som kan ha konsekvenser for hvorvidt de får 
karakter i et fag. Det er imidlertid ikke grunnlag for å konkludere med 
at det er utviklet en avvikende politikk lokalt, blant «bakkebråkratene», 

i form av lærere og rektorer. Det andre elementet i Lipskys bidrag er en 
antagelse om at lokal praksis særlig vil ramme de mest sårbare elevene. 
Vår studie indikerer ikke at den lokale praksisen vi ser har dette som 
intensjon eller konsekvens, tvert om. Situasjonen er snarere at det er en 
utbredt bekymring for at fraværsgrensen rammer de mest sårbare elev- 
ene særskilt, noe som for en del har gitt energi til lokale tilpasninger i 
praktiseringen av fraværsgrensen. En mulig forklaring på forskjellene 
mellom Lipskys perspektiv og resultatene i denne boka er relatert til 
forskjeller mellom det amerikanske og det norske samfunnet, særlig det 
sterke likhetsidealet i Norge, noe som ikke minst har preget skolepoli- 
tikken i form av lovfestet rett til utdanning og sterk oppslutningen om 
enhetsskolen. I Norge er det også stor oppslutning om kompenserende 
tiltak dersom det avdekkes systematiske forskjeller mellom grupper i 
samfunnet. 

Innledningsvis trakk vi også veksler på perspektiver på implemen- 
tering og skillet mellom ovenfra-og-ned og nedenfra-og-opp. Dette 
er perspektiver som er relevante for å identifisere sentrale betingelser 
for skoleutvikling. I utgangspunktet kan fraværsgrensen forstås som 
en institusjonalisert skoleutvikling basert på et politisk vedtak. I den 
sammenheng er det relevant å se på lokal oppslutning om bestemmel- 
sen, noe som grunnleggende sett dreier seg om ordningens legitimitet. 
Dette aktualiserer et nedenfra-og-opp-perspektiv. Uten legitimiteten 
vil det være motstand mot skoleutvikling. I tillegg forutsetter skole- 
utvikling at praksis lokalt er koordinert og trekker i samme retning. I 
bokas empiriske deler har vi sett at aktørene på «laget rundet eleven» 
tidvis trekker i ulik retning. Inspirert av implementeringslitteratur har 
vi også pekt på at vi i utgangspunktet hadde en antagelse om at skole- 
utvikling ofte møter motstand lokalt (Skogen, 2004). Det så vi også i 
dette prosjektet, men påpekning av en type normalisering indikerer at 
fraværsgrensen har fått større oppslutning over tid. En viktig bakgrunn 
for denne utviklingen er at aktørene har sett at fraværsgrensen virker. 
Elevene er mer på skolen. 

Når det gjelder de mer detaljerte konsekvensene av fraværsgrensen, 
vender vi tilbake til tabellen vi satte opp i innledningen, som var inspirert 
av Mertons (1936) begreper. 

Tabell 8.1. Ulike utfall av fraværsgrensen 


Direkte konsekvenser Hvorvidt det har vært en reduksjon i fraværet og i frafallet 


Indirekte konsekvenser Legitimitet/oppslutning om fraværsregelen 


Utilsiktede konsekvenser Positive og negative konsekvenser som ikke er en del av intensjonen 


Et ekstra element, eller en dimensjon vi vil trekke inn, er hvordan oppfat- 
ningen av fraværsgrensen er endret over tid. Tidsdimensjonen følger gan- 
ske enkelt av at fraværsgrensen nå ha vært gjeldende i tre år. Det som ikke 
var tilsiktet eller erkjent i det første skoleåret, stiller seg ganske anner- 
ledes fire år senere. 


Direkte konsekvenser 


Det totale fraværet ble betydelig redusert etter innføringen av fraværs- 
grensen. Riktignok var fraværet på vei ned også i årene før 2016, men 
nedgangen etter innføringen var betydelig større enn det var rimelig å 
forvente ut fra trendene de foregående årene. I skoleåret 2016/2017 var det 
nær en 18 timers reduksjon i det totale fraværet. Året etter var det fortsatt 
reduksjon sammenlignet med hva vi forutsetter at ville vært tilfelle der- 
som utviklingen fortsatte slik den gjorde før fraværsgrensen ble innført. 
I skoleåret 2018/2019 var reduksjonen noe lavere enn året før 

Fraværet varierer mellom ulike utdanningsprogram. Elever på studie- 
forberedende utdanningsprogram hadde i gjennomsnitt lavere fravær 
enn elever på yrkesfaglig utdanningsprogram. Økt tilstedeværelse synes 
å ha virket inn på elevenes prestasjoner, målt med karakterer. Elevene 
forbedret i snitt standpunktkarakteren sin i norskfaget med mellom 7,4 
og 15,5 prosent av en karakter, og eksamenskarakteren med mellom 5,5 og 
11,1 prosent av en karakter. 10 prosent økning av karakterene innebærer 
at i en klasse med 20 elever vil to gå opp én karakter. 

Hva med frafall? Elever som har over 10 prosent fravær i et fag, får 
IV i det aktuelle faget. Blant elever med innvandrerbakgrunn er det en 
økning som får IV i ett eller flere fag, mens det har skjedd en reduksjon 
blant majoritetsbefolkningen. Uavhengig av innvandrerbakgrunn viser 
tallene at de som får IV i ett fag, gjerne får IV i flere fag. Foreløpige ana- 
lyser indikerer imidlertid ikke at dette har betydning for å fortsette til 

neste klassetrinn eller fullføre og bestå videregående opplæring. Til tross 
for at det ikke er flere elever som får IV, så får elever med IV i ett fag nå 
gjerne også IV i andre fag. Men i gjennomsnitt er det altså ikke en større 
andel som får IV. 


Indirekte konsekvenser 


Det er to typer av indirekte konsekvenser forbundet med fraværsgrensen. 
På den ene siden var det reaksjonene blant elevene som kom da fraværs- 
grensen ble lansert. En del elever oppfattet bestemmelsen som et uttrykk 
for manglende tillit til dem, og de ønsket å bli betraktet som selvstendige 
samfunnsborgere. På den andre siden var det lærerne. Én sak var at de 
fikk ekstra arbeidsoppgaver med å føre fravær ut fra nye bestemmelser. 
Dette er en direkte konsekvens. Men i denne boka har vi også sett på 
hvorvidt fraværsgrensen har virket inn på deres arbeidshverdag. 

I all hovedsak er det rimelig å si at en ikke lenger hører like mye om 
innvendingene som en gjorde innledningsvis. Dermed er det ikke sagt at 
elevene og lærerne slutter bredt opp om bestemmelsen, men suksessen 
med hensyn til reduksjonen i elevenes fravær har trolig vært avgjørende 
for at mye av kritikken har stilnet. Det er også sannsynlig at normalise- 
ringen av fraværsgrensen har spilt inn, noe som blant annet innebærer at 
mange elever og lærere oppfatter den som en del av skolehverdagen. 

Når det gjelder elevene, synes motstanden å ha vært særlig sterk før 
og i det første året etter at fraværsgrensen ble innført. Dette kom ikke 
minst fram i intervjuene. Da vi kom tilbake på skolene og skulle gjøre 
intervjuer etter ett år, var ikke motstanden like sterk. Situasjonen synes 
snarere å være preget av en noe resignert anerkjennelse. En elev sa det 
slik: «Vi er mot, men vi ser at det virker». Flere andre hadde lignende 
uttalelser. Kort sagt ble oppfatningen av fraværsgrensen påvirket av sta- 
tistikken som viste at fraværet ble redusert. Når det er sagt, skal det fram- 
holdes at Elevorganisasjonen har vært skeptisk hele veien. Ikke minst har 
de trukket fram at vi vet for lite om de elevene som sliter mest, og at 
vi heller ikke har visst om fraværsgrensen bidrar til å redusere frafal- 
let. I utgangspunktet, da fraværsgrensen ble innført, var vi også opptatt 
av elevgruppen som har fått det vanskeligere etter at fraværsgrensen ble 


122 


AVSLUTNING 


innført. Etter de mer inngående analysene vi har gjort i denne boka, har 
vi nyansert bildet noe. Fraværsgrensen ser ikke ut til å virke inn på ande- 
len elever som får IV, men de som har IV i ett fag, har økt sannsynlighet 
for å få IV i flere fag. Vi ser imidlertid at det kan være en viss etnisk kom- 
ponent, hvor elever med minoritetsbakgrunn er mer utsatt enn elever 
med majoritetsbakgrunn. 


Utilsiktede konsekvenser 


Den siste konsekvensen handler om det vi har referert til som utilsik- 
tede konsekvenser. Ut fra Mertons forklaringsmodell er dette utfall som 
hverken var tilsiktet eller erkjent. Det er i denne sammenhengen at tids- 
dimensjonen er særlig interessant. Akkurat som når det gjelder de indi- 
rekte konsekvensene, så har det skjedd viktige endringer underveis mens 
denne evalueringen har pågått. Det avgjørende er at aktørene har fått 
mer informasjon, noe som kan bidra til å gjøre at de styrker eller svek- 
ker sin oppfatning av hvordan ordningen virker. Vi vil her trekke fram 
tre forhold. Det første er overbruk av fastlegene, det andre dreier seg om 
at fraværsgrensen også gir elevene en ny og ikke tilsiktet mulighet til å 
skulke, mens det siste er mer positivt og dreier seg om tilbøyeligheten til 
å oppsøke lege. 

En av de tidlige innvendingene mot fraværsgrensen var at bestem- 
melsen ville kreve mye ekstraarbeid av fastlegene. I noen tilfeller kan det 
nesten synes paradoksalt, som når en elev som kaster opp i klasserommet 
på grunn av omgangssyke likevel må gå til legen for å framskaffe doku- 
mentasjon. Den økte belastningen på legene ble på mange måter aner- 
kjent av regjeringen da koronakrisen oppsto våren 2020. 

For elevene har utfordringene med å dokumentere fraværet variert. 
Kostnader forbundet med å framskaffe dokumentasjon har trolig vært 
særlig store for såkalte borteboere. Dette er elever som går på skole andre 
steder enn der de har registrert adresse, som dermed er et annet sted enn 
der de har sin fastlege. For dem er det kostbart og/eller tidkrevende å 
framskaffe legeerklæring. Dette er følgelig et eksempel på hvordan fra- 
værsgrensen tidvis medfører ulikhet mellom elevene, og hvor elever som 
trolig befinner seg i en sårbar posisjon, rammes ekstra. 

I lys av det vi har skrevet her, kan det synes som om alle elevene er 
negative til fraværsgrensen. Slik er det ikke. Blant elever med lavt fra- 
vær i utgangspunktet er det ikke så stort engasjement. Men underveis i 
datainnsamlingen kom det fram at også denne største gruppen av elevene 
mente at ordningen kunne innebære fordeler. Blant annet var det elever 
som hadde utviklet en mestringsstrategi som ble referert til som «klippe- 
kortet». Det refererte til en praksis hvor de sparte på å bruke av det udo- 
kumenterte fraværet slik at de kunne benytte seg av det når de ønsket. 
Det typiske eksempelet var elever som sørget for å få dokumentert fravæ- 
ret på høsten, for så å kunne ta mer udokumenterbart fravær på våren. Så 
lenge de holdt seg under fraværsgrensen og var til stede på vurderings- 
situasjonene, ville de ikke miste karakteren i et fag. Denne muligheten 
var neppe noe regjeringen så eller planla da de lanserte fraværsgrensen. 

Et siste eksempel på en utilsiktet konsekvens er at grensen kan ha 
påvirket tilbøyeligheten til å oppsøke lege. I forrige kapittel så vi at lege- 
besøkene er hyppigere etter at fraværsgrensen ble innført. Et spørsmål 
er dermed om dette kan gi varige positive effekter på folkehelsen. Ikke 
minst vet vi at gutter og menn ofte er for sene med å oppsøke lege ved 
sykdom. En kan dermed spørre om en endring i legeoppsøkingsadferden 
i ung alder festner seg, slik at guttene tar med seg denne vanen når de 
senere blir voksne og har mer bruk for lege for mer alvorlige tilstander. 


Behov for kompenserende tiltak 


Der er vanskelig å argumentere mot at elever som hovedregel bør være 
på skolen. Skulk er en mot, samtidig som elever, som andre, skal kunne 
ha fravær på grunn av kortvarig sykdom. Når det gjelder det andre målet 
med fraværsgrensen, mener vi at denne evalueringen har synliggjort at 
det er elevgrupper som har behov for andre virkemidler enn fraværsgren- 
sen for å fullføre og bestå videregående opplæring. Inn i diskusjonen om 
disse elevene hører spørsmål om hvorvidt utfordringene for dem først og 
fremst ligger utenfor skolen. En kan også spørre hvorvidt det bør være et 
mål at nær alle tar videregående opplæring. Om målet skal være at alle 
skal fullføre og bestå, er det muligens ikke så overraskende at one size 
does not fit all. For enkelte trengs mer fleksible læringsarenaer, som ligger 

utenfor eller i tilknytning til ordinær skole. For andre trengs tettere opp- 
følging, ikke minst av elevenes helsesituasjon. 

Det viktigste funnet i intervjuene med ansatte i «laget rundt eleven» er 
påpekningen av at elever grunnleggende sett er «hele personer». I dette 
ligger det at aktørene på «laget rundt eleven» ikke er så opptatt av nivået 
på elevenes fravær, som hvorfor noen grupper skiller seg ut med høyt fra- 
vær. På spørsmål om årsakene til at enkelte elever har særlig høyt fravær, 
framheves det at forklaringene er flere og ofte komplekse. Særlig fram- 
heves betydningen av familie og elevenes sosioøkonomiske bakgrunn. 
Ofte handler dette om at dette er elever som kommer fra belastede hjem, 
preget av dårlig økonomi, i noen tilfeller preget av rus eller omsorgssvikt. 
Et hovedfunn er at fraværsgrensen neppe er problemet eller løsningen for 
elevene vi diskuterer. De har langt mer omfattende problemer, noe som 
synliggjør og underbygger behovet for å supplere fraværsgrensen med 
flere typer virkemidler som er bedre egnet for å nå fram til disse elevene. 


Sluttord 


Koronapandemien som traff Norge og verden vinteren 2020 medførte 
at store deler av samfunnet ble stengt ned i kortere og lengre perioder. 
Skolene vekslet mellom gult og rødt nivå og hjemmeskole, avbrutt av at 
de var fullstendig stengt. For fraværsgrensen var konsekvensen at da 
ordningen hadde blitt tilnærmet normalisert i skolene, ble den midler- 
tidig satt på vent. 

I løpet av pandemien har regjeringen innført midlertidige unntak 
fra fraværsgrensen i to omganger. I mars 2020 ble det gjort endringer 
i forskrift til opplæringsloven og forskrift til friskoleloven som innebar 
at fravær ut skoleåret 2019/2020 ikke ble regnet som udokumentert etter 
reglene om fraværsgrensen i videregående skole. I denne perioden ble 
ikke fraværet ført på vitnemål eller kompetansebevis. I august 2020 ble 
dette unntaket gjeninnført. 

Når det gjelder konsekvensene av nedstengingen, har det vært særlig 
bekymring knyttet til læringssituasjonen til elever med ulike utfordrin- 
ger. I en rapport om håndtering og konsekvenser av koronautbruddet for 
videregående opplæring, finner Andersen et al. (2021) at et stort flertall 

av de spurte lærerne mener overgangen til digital undervisning har vært 
negativ for elever på et lavt faglig nivå, og for elever som allerede slet 
med fraværsutfordringer. Dette funnet samsvarer med analyser basert på 
Ungdata, hvor noe over halvparten av de spurte (elever i ungdomsskolen 
og videregående skole i Oslo) ga uttrykk for at de opplevde at de lærte 
mindre under pandemien (Bakken et al., 2020). Dette er i tråd med fun- 
nene våre, der økt nærvær styrker resultatene til elevene. Imidlertid er det 
mulig å tenke seg at lærerne under pandemien kan ha fått flere verktøy 
til å nå elevene som strever med å komme seg til timene. Et annet funn i 
Andersen et al. (2021) var at selv om de fleste elevene trives best og opp- 
lever å lære mest når de er tilstede fysisk på skolen, svarer en av tre av de 
spurte elevene at de trives best med hjemmeskole. I Bakken et al. (2020) 
går det fram at hele tre av fire unge mener at pandemien i noen eller i stor 
grad har påvirket livet deres i positiv retning, noe som blir forklart med 
at de unge får mer tid sammen med familien, er nærmere hverandre og 
gjør ting sammen. Hjemme får de ro til å konsentrere seg uten de samme 
kravene til å fungere sosialt i en gruppe. 

Det kan tenkes at enkelte av erfaringene fra skolestengningen kan 
bidra til å identifisere gode, kompenserende tiltak for de elevgruppene 
vi i denne boka har vist at trenger det mest. Samtidig vil vi framheve at 
det er grunn til å tro at nærvær på skolen er viktig for de aller fleste av 
elevene. Det vil derfor være en krevende avveining mellom å på den ene 
siden tilby digitale løsninger for dem som uansett ikke møter på sko- 
len, samtidig som det fortsetter å være i klasserommet at hovedvekten av 
undervisningen foregår. 

I takt med samfunnets gjenåpning er det nærliggende å anta at også 
fraværsgrensen vil bli gjeninnført. Spørsmålet er likevel om regelverket 
vil justeres noe, eller om bestemmelsen vil ha samme innretning som den 
hadde før mars 2020. Begrepene nærvær og fravær har fått nytt innhold 
under pandemien. Under nedstengningen har skolene, lærerne og elev- 
ene i ulik grad erfart at det ikke trenger å være en motsetning mellom å 
være fysisk fraværende samtidig som en kan være deltagende. Kanskje 
kan noe av denne erfaringen brukes i det videre arbeidet med kompense- 
rende tiltak for elever, som vi har vist i denne boka, har ulike grunner for 
å ikke møte opp på skolen. 

Gjennom hele boka har vi framholdt at fraværsgrensen er en suksess 
målt opp mot intensjonene: Elevenes fysiske nærvær på skolene øker, og 
i tillegg presterer de bedre målt med karakterer. Mange elever erkjenner 
disse positive konsekvensene. Det er imidlertid andre forhold enn tilste- 
deværelse og prestasjoner som forklarer at det likevel er mange elever 
som er negative til ordningen. Først og fremst synes disse elevenes reak- 
sjoner å handle om at fraværsgrensen oppleves som mangel på tillit og 
som en måte å avgrense de unges mulighet til å fungere som voksne og 
selvstendige individer med ansvar for egen læring. 

Til slutt er det rimelig å spørre: Kan det tenkes at elevene har et poeng? 
I denne sammenheng er det nærliggende å trekke inn fagfornyelsen, som 
ble implementert i 2020. I den overordnede delen presenteres enkelte 
tverrgående temaer som skal inn i alle fag. Blant disse er «folkehelse og 
livsmestring», som synliggjør skolens oppgave i å skape selvstendige sam- 
funnsborgere. Man kan da spørre om livsmestring for å fremme selv- 
stendighet og fraværsgrensen for å skape lydighet representerer en indre 
motsetning, eller om det snarere handler om å nødvendigheten av å ha to 
tanker på samme tid, også når det gjelder skoleutvikling? 

Metode og data 


I bokas innledning presenterte vi flere ulike problemstillinger. I dette 
kapitlet vil vi presentere de ulike datakildene, samt trekke inn noen 
refleksjoner om metoder og valg vi har gjort for å undersøke og besvare 
disse problemstillingene. Temaene spørsmålene sorterer under, er: elev- 
ene; rektorer og lærere; laget rundt elevene. 

For å svare på spørsmål om skolenes erfaringer med fraværsgrensen 
har vi brukt både spørreundersøkelse til rektorer, analyse av registerdata 
og kvalitative intervjuer med ansatte på skolen som datakilder. Elevenes 
handlingsmønstre og vurderinger er belyst gjennom registerdata og 
kvalitative intervjuer. Fastlegenes situasjon ble besvart gjennom analyser 
av registerdata, og spørsmål knyttet til andre grupper har vært undersøkt 
gjennom bruk av en kombinasjon av spørreundersøkelse, intervjuer og 
registerdata. 


Designet: et helhetlig perspektiv 


Innledningsvis pekte vi på at vi ville legge opp analysene ut fra et helhet- 
lig perspektiv for på den måten å analysere fraværsgrensen fra ulike vin- 
kler og perspektiver. Med helhetlig mener vi at fraværsgrensen både skal 
forstås ovenfra-og-ned og nedenfra-og-opp. Det førstnevnte innebærer at 
vi ser på fraværsgrensen som et politisk vedtak som blir virksomt når det 
implementeres lokalt - pa den enkelte skole og i det enkelte klasserom. 
Det generelle spørsmålet er hvordan et tiltak, som fraværsgrensen, kan 
oversettes fra det nasjonale til det lokale nivået. Ut fra det andre perspek- 
tivet, nedenfra-og-opp, er vi her opptatt av hvordan fraværsgrensen opp- 
leves sett nedenfra. Hva er elevenes erfaring i møte med fraværsgrensen? 
Hva er deres mestringsstrategier og forklaringer på hvordan fraværsgren- 
sen oppleves? 

For å hente inn data ut fra det valgte designet var det nødvendig å 
hente inn ulike typer av data, for så å la dem supplere hverandre. For å 
koble de ulike datakildene sammen har vi blant annet formulert spørs- 
mål til informanter på bakgrunn av analyser av registerdata. Vi har latt 
involverte aktører utdype og forklare hva de mener, i lys av informasjon 
om statistiske trender og praksis ved egen enhet. På den måten sikrer vi 
at deres svar er forankret i praksis, mer enn forskernes forhåndsdefinerte 
oppfatninger om et tiltak. 

Samlet gir denne metodekombinasjonen oss en helhetlig oversikt. Vi 
får kartlagt oppfølging og praktisering av fraværsgrensen på alle videre- 
gående skoler, og om fraværet har blitt redusert som følge av fraværsgren- 
sen. Vi får også undersøkt hvilke konsekvenser fraværsgrensen får for 
ulike elevgrupper, for andre tilstøtende yrkesgrupper og for læringsmil- 
jøet på skolene. Videre vil kombinasjonen gi dybde, da vi får anledning til 
å gå dypere inn i tematikk og funn belyst gjennom registerdata. En styrke 
med å kombinere kvantitative analyser av registerdata med kvalitative 
intervjuer, er at dataene samlet gir bedre oversikt og innsikt i effektene 
av fraværsgrensen. Dessuten får vi data som viser eventuell lokal varia- 
sjon i skolenes praksis når det gjelder håndtering og implementering av 
bestemmelsen. De kvalitative dataene kan i tillegg bidra med å identifi- 
sere mulige årsaker til variasjonene som er avdekket. 

SSB har ansvaret for alle statistiske analyser av registerdata og Elev- 
undersøkelsen (Utdanningsdirektoratet), mens Fafo har ansvar for kvali- 
tative intervjuer og spørreundersøkelsen til rektorene. 


Registerdata 
Elevene 


Vi har registerdata med informasjon om elevers fravær, karakterer, IV 
(ikke vurderingsgrunnlag) og gjennomføring av videregående opplæ- 
ring. Når det gjelder ikke vurderingsgrunnlag (IV), bruker vi denne beteg- 
nelsen både ved overskredet fraværsgrense og når det er andre grunner 
til at en elev ikke får vurdering i et fag. Siden fraværsgrensen ble inn- 
ført for alle videregående skoler på samme tidspunkt, har vi imidler- 
tid ikke noen naturlig sammenligningsgruppe. I mangel på en slik god 

sammenligningsgruppe må vi ta i bruk andre strategier for å tilnærme 
oss den kausale effekten av fraværsgrensen. Vi mener at den foretrukne 
strategien i denne boka gjør at vi kan tolke endringene som noe som er 
nær kausal effekt. 

Ideelt sett ville vi ha gjort en randomisert kontrollert studie, der et til- 
feldig utvalg av elever forholdt seg til fraværsgrensen og en tilfeldig valgt 
kontrollgruppe fortsatte som før. I etterkant kunne en ha sammenlignet 
hvordan det gikk med elevene i disse to gruppene, samt med lærerne og 
fastlegene deres, der den eneste forskjellen på dem var at en gruppe måtte 
forholde seg til en fraværsgrense. Dette ville gitt oss den kausale effekten 
av fraværsgrensen. 

Siden fraværsgrensen ble innført på samme tid for alle elevene i videre- 
gående opplæring, må vi gjøre noen antagelser om hvordan utviklingen 
ville vært for elevene, fastlegene og lærerne uten fraværsgrensen. Det er 
ikke selvsagt hvilke antagelser som er mest korrekte. Vi har brukt den 
observerte utviklingen fram til innføringen av fraværsgrensen. Der vi 
har lagt til grunn at trenden ville fortsatt som i årene før fraværsgrensen, 
har vi vist resultatene ved alternative forutsetninger om videre utvikling. 

Vi kan ikke nødvendigvis bruke året før som et mål på det som ville 
ha skjedd dersom fraværsgrensen ikke hadde blitt innført. Elevsammen- 
setningen har stor betydning for fravær, og elevresultater og kan endre 
seg noe over tid. Dersom elevsammensetningen endrer seg, kan en ikke 
vite om endringen i resultater skyldes fraværsgrensen eller den endrede 
elevsammensetningen i seg selv. I tillegg kan det være tilfeldige svingnin- 
ger fra år til år, for eksempel som følge av spesielt smittsomme virus eller 
vanskelige værforhold. Videre kan karakterer justeres årlig dersom alle 
elever i et kull gjør det litt bedre, og dette vil føre til at det er vanskelig å 
identifisere økninger i prestasjoner over år når en ikke har en sammen- 
ligningsgruppe som ikke har vært gjennom de samme tiltakene. 

Hovedtilnærmingen i de empiriske elevanalysene i denne boka har 
vært å ta hensyn til endringer i elevsammensetningen ved å inkludere 
elevfaste effekter. Det er flere observasjoner av hver elev, og dette har vi 
utnyttet til å beregne et separat konstantledd for den enkelte. Dette fan- 
ger opp alle observerbare og ikke-observerbare karakteristikker ved en 
elev som ikke endrer seg over tid. Vi har også kontrollert for klassetrinn 

og studieretning. For noen utfall er det tydelige tidstrender i årene før fra- 
værsgrensen ble innført. I de tilfellene inkluderer vi en lineær tidstrend. 
For å teste hvor avhengige resultatene er av denne tidstrenden, har vi også 
undersøkt om de estimerte resultatene endrer seg hvis vi isteden inklude- 
rer en kvadratisk trend eller sammenligner med året før fraværsgrensen 
ble innført, altså skoleåret 2015/2016. 

Det kan være endringer fra år til år som ikke er knyttet til fraværs- 
grensen, men som likevel kan påvirke elevenes fravær og skoleresulta- 
ter. En vanlig tilnærming for å ta hensyn til denne typen endringer er 
å identifisere en sammenligningsgruppe som ble utsatt for de samme 
smittsomme sykdommene, men ikke for politikken. I vårt tilfelle har 
vi brukt elever i ungdomsskolen som sammenligningsgruppe. Vi må da 
anta at utviklingen i ungdomsskoleelevenes fravær/karakterer/lege- 
besøk/læreradferd fra år til år forutsier utviklingen blant elever i 
videregående skole. Det er forskjell i utfallene etter hvorvidt grunnskolen 
utgjør en god sammenligningsgruppe. For karakterer er det ikke selv- 
sagt at 10. trinn kan si noe om utviklingen blant elever i videregående 
skole. Det er avhengig av om endringer over tid skyldes ferdigheter eller 
vurderingen av disse, og om dette følger den samme utviklingen i 10. 
trinn og videregående skole. 

Rammeverket er spesifisert på en slik måte at det kan være forskjel- 
ler i utfallene etter nivå - som vi vet at det er i betydelig grad mellom 
ungdomsskole og videregående. Vi har undersøkt hvorvidt utviklingen 
i ungdomsskole og videregående er lik hverandre i årene før, noe som 
kan gi en indikasjon på om utviklingen i ungdomsskolen kan bidra med 
informasjon om den kontrafaktiske utviklingen i videregående skole. 

Vi anser kombinasjonen av informasjonen fra fast-effekt-analyser og 
forskjell-i-forskjell-analyser som den beste tilnærmingen til gode svar på 
spørsmålene om hvordan fraværsgrensen påvirker elevene, lærerne og 
fastlegene. De to metodene svarer på ulike utfordringer. Dersom de to 
metodene gir like resultater, støtter det oppunder at vi er i stand til å 
identifisere endringene som har funnet sted. 

For å beskrive utviklingen i fravær, karakterer, IV og fullføring og 
bestått for elevene har vi brukt administrative registerdata fra SSBs 
utdanningsstatistikk. Vi har tatt i bruk karakterdata og fraværsdata for 

videregående opplæring for skoleårene 2013/2014 til 2018/2019. For data 
for grunnskoleelever har vi også brukt data for karakterer og fravær for 
årene helt tilbake til 2010/2011. For analyser av gjennomføring har vi brukt 
data om befolkningens høyeste utdanning og igangværende utdanning. 
Vi har et rikt utvalg av bakgrunnskarakteristika som har vært brukt til å 
beregne heterogene effekter. 

For å være med i utvalget må en elev være registrert som elev i vide- 
regående skole med elevstatus E og være mellom 15 og 21 år. Elever med 
fravær mindre enn null eller over antall skoletimer eller -dager i et år blir 
ekskludert, da dette etter alt å dømme er feilregistreringer. Videre inklu- 
derer vi kun elever som har mellom 14 og 19 fag med fagstatus E. Denne 
restriksjonen er ny fra Bjørnset et al. (2018), og bidrar til bedre sammen- 
lignbarhet over årene.” 

Vi har brukt data for elevene for et begrenset tidsrom. Det hadde vært 
gunstig med en lengre tidsserie i disse analysene. Imidlertid er fraværs- 
data kun tilgjengelige fra skoleåret 2012/2013, og dataene dette året skiller 
seg ut fra de andre årene. Vi ønsket et mest mulig sammenlignbart data- 
grunnlag for å gjøre gode analyser av dataene, og vi ønsket også å bruke 
data for de samme elevene på tvers av de ulike utfallene vi studerte. For- 
delen med det korte tidsintervallet er at det gir god sammenlignbarhet på 
tvers av årene. 

For å måle elevenes trivsel brukte vi data fra Elevundersøkelsen 
(Utdanningsdirektoratet) for skoleårene 2013/2014 til 2018/2019. Spørre- 
undersøkelsen gjøres i både 10. trinn på ungdomsskolen og i vgi, og tar 
for seg en rekke temaer innen trivsel og læringsmiljø. Svarene fra Elev- 
undersøkelsen er kun tilgjengelige på skolenivå. 

Elevundersøkelsen har en lang rekke spørsmål, og vi har undersøkt 
ulike delspørsmål. Når vi velger å bruke samlemålet, skyldes det at det 
gir et samlet bilde av elevenes trivsel. Det er heller ikke klare indikasjoner 
på endringer i mer treffsikre delmål. Mange faktorer kan bidra til elev- 
enes trivsel, og det er store forskjeller mellom skolene. Vi har inkludert 


24 Vi har også foretatt analysene med tilsvarende restriksjoner som Bjørnset et al. (2018), og 
restriksjonene er ikke avgjørende for resultatene. Vi velger disse restriksjonene fordi det gir et 
mer sammenlignbart utvalg over tid. 


133 


KAPITTEL 9 


skolefaste effekter i analysene for å ta høyde for dette. Elevundersøkelsen 
er egnet for å peke på betydelige endringer, men de beregnede endringene 
i Elevundersøkelsen kan ikke tolkes som årsakssammenhenger. 


Fastleger 


I den norske primærhelsetjenesten har alle innbyggere rett til å være 
registrert hos en fastlege. Fastlegene har fastlegelister etter avtale med 
sine respektive kommuner og betjener et spesifisert antall pasienter fra 
800 til 2500 individer. Videre blir de kompensert etter hvor mange de har 
på listen. 

For å studere fastlegebruken blant elevene i videregående opplæring 
har vi tatt i bruk registerdata fra SSB og administrative helseregistre. 
Data om bruk av helsetjenester kommer fra KUHR.” Disse dataene 
inkluderer all kontakt mellom lege og pasient, og vi har identifisert fast- 
legen til hver enkelt person på månedlig basis fra 2014 til 2017. Vi har 
også data om den enkelte leges praksis, for eksempel maksimalt antall 
pasienter på fastlegelisten, om legen har en fast lønnskontrakt eller ikke 
og hvilken kommune legen har kontrakt med. Dataene inneholder også 
detaljert informasjon om alle kontakter mellom pasienter og fastlegen 
samt kontakt med legevakten og andre polikliniske helsetjenester. Vi 
har brukt disse dataene til å identifisere dato for og innholdet i konsul- 
tasjonen.** Vi har sett separat på etterspørselen etter fastlegebesøk, alle 
fastlegekonsultasjoner (også telefonisk), legevaktbesøk, psykologtjenes- 
ter og polikliniske besøk. 

For å studere hvorvidt arbeidssituasjonen til fastlegene ble påvirket av 
innføringen av fraværsgrensen, har vi tatt i bruk administrative data for 
fastleger. Vi har brukt informasjon om hvilke pasienter som er registrert 
hos hvilke leger, samt antall pasienter legen har på fastlegelisten sin. På 
bakgrunn av dette har vi konstruert et individuelt mål på ledig kapasitet 
for hver lege. Rundt 40 prosent av allmennlegene betjener et antall pasi- 
enter som tilsvarer det maksimale antallet pasienter de har kontraktfestet 


25 Kontroll og utbetaling av helserefusjoner. 
26 ICPC-2 er en forkortelse for International Classification of Primary Care REF WHO2019. Vi 
definerer symptomer og diagnoser ved å bruke forhåndsdefinerte kapitler fra kodesystemet. 

at de skal betjene, og de opererer dermed på sin individuelt definerte fulle 
kapasitet. 

Vi har også undersøkt om andre pasienter går mindre til fastlegen 
etter at fraværsgrensen ble innført; altså om den økte etterspørselen blant 
elever i videregående skole i noen grad har fortrengt legebesøk blant 
andre pasienter. Vi har da tatt utgangspunkt i leger som har en relativt 
stor andel elever på videregående skole på pasientlisten sin. Videre vil 
leger som opererer på full kapasitet, altså har like mange pasienter regis- 
trert som det de har en avtale om at de kan betjene, trolig oppleve mer 
press enn dem som har ledig kapasitet. 

Det er likevel ikke rett fram å beregne dette, siden det er vanskelig å 
se for seg en god sammenligningsgruppe. Dersom elever i videregående 
skole går mer til legen, kan en konsekvens bli at andre kommer seg mindre 
til legen dersom kapasiteten er konstant. Ved å sammenligne utviklingen 
for videregående elever med ungdomsskoleelever vil forskjellen potensi- 
elt være en kombinasjon av økning i fastlegebesøk for elever i videregå- 
ende skole og en reduksjon i fastlegebesøkene for ungdomsskoleelevene. 
Vi ønsker å sammenligne utviklingen for videregåendeelevene med en 
gruppe som i mindre grad blir påvirket av eventuell økning i etterspørse- 
len fra videregåendeelever. Vi vurderer at de aller yngste barna er en slik 
gruppe som ikke påvirkes. Det er rimelig at fastlegekontoret prioriterer 
små barn foran øvrige pasienter selv om de har fulle lister og det er mange 
som ønsker time. For å se på om andre pasienters etterspørsel ble påvirket 
av fraværsgrensen, har vi studert etterspørselen blant pasienter i alle aldre 
bortsett fra dem i videregående skole og sammenlignet med etterspørse- 
len hos barn o-4 år, som vi antar ikke er påvirket. Dette undersøkte vi 
blant fastleger med en høy andel elever i videregående elever på listene 
sine og fulle fastlegelister. 


Nettsurvey til rektorer 


De tre første årene etter innføringen av fraværsgrensen har vi sendt 
ut en nettsurvey til rektorer i videregående skole før sommerferien, 
fra 2017-2019. Den siste ble sendt ut i juni 2019 til 407 e-postadresser 
direkte til rektorer. E-postadressene ble samlet inn i 2017, til den første 

rektorsurveyen som ble sendt ut. Vi fikk e-postlister av utdannings- 
sjefer i fylker og supplerte selv med adresser vi hentet fra skolenes egne 
nettsider. 

Spørsmålene i denne undersøkelsen har i hovedsak vært holdt kon- 
stant gjennom de tre årene, slik at vi kan følge utviklingen gjennom 
årene. Noen spørsmål har imidlertid blitt lagt til ettersom fokusområdet 
har skiftet noe fra år til år, fra implementering til hvordan grensen fun- 
gerer. Dermed har vi ikke svar på alle spørsmål fra alle de tre årene, men 
flere av spørsmålene er like og åpner for sammenligninger. Formålet med 
spørreundersøkelsen var både å kartlegge hvordan skoler fører fravær, 
herunder hvor mange minutter eleven må komme for sent for at det skal 
regnes som fravær, og om skolen har retningslinjer når det gjelder for- 
sentkomming. Dette hadde vi særlig fokus på det første skoleåret etter 
innføringen av fraværsgrensen, fordi vi da ønsket å undersøke hvorvidt 
skolen praktiserte grensen likt. 

Spørreundersøkelsen inkluderte også spørsmål om hvordan skolene 
følger opp fravær og legeerklæringer, hvordan lærere, skoleledere og even- 
tuelt andre aktører samarbeider om fraværsgrensen, hvordan skjønnsbe- 
stemmelsen praktiseres av rektor på den enkelte skole, og spørsmål om 
skoleledelsens oppfatning av hvilke virkninger fraværsgrensen har hatt. 

Den første spørreundersøkelsen hadde en svarprosent på 76, den 
andre hadde en svarprosent på 32. I den siste spørreundersøkelsen svarte 
176 rektorer, en svarprosent på 43. Se figur 9.1. 

Figur 9.1. Svarprosent rektorer, ulike ar 

At svarprosentene varierer såpass mye, kan skyldes flere ting. Noen rek- 
torer kan ha byttet jobb. Det kan også tenkes at «nyhetens interesse» 
første året gjorde at flere ønsket å delta i spørreundersøkelsen. Dette 
kan ha bidratt til den høye svarprosenten det første året. Dersom vi 
forutsetter at frafallet i undersøkelsen er tilfeldig alle de tre årene, kan 
vi sammenligne rektorenes svar fra ulike år. Dette kan si noe om ten- 
denser over tid, men vi vil likevel være varsomme med å trekke bas- 
tante konklusjoner om endring og kontinuitet. Der forskjeller i svarene 
mellom de ulike årene er kommentert, er disse statistisk signifikante på 
5 %-nivå, noe som tilsier at forskjellene ikke skyldes tilfeldigheter, gitt 
forutsetningene over. 


Kvalitative intervjuer med elever og ansatte 
ved skoler 


I tillegg til å gjennomføre årlige spørreundersøkelser for å få en bred 
kartlegging av hvordan fraværsgrensen eventuelt praktiseres ulikt på 
ulike skoler, har det vært viktig for oss å gå i dybden for å få kunn- 
skap om hvordan fraværsgrensen praktiseres lokalt, eventuelt hvorfor 
den praktisere ulikt, og om elevers og skoleansattes oppfatninger av 
fraværsgrensen. Vi har også vært interessert i fastlegenes oppfatnin- 
ger om fraværsgrensen. Boka bygger på data fra tre ulike år. Dette gir 
oss mulighet til å undersøke mulige utviklinger i oppfatninger av fra- 
værsgrensen og hvordan den praktiseres. Første skoleåret med fraværs- 
grense så vi tendenser som ikke lenger er like relevante nå som de fleste 
er vant med grensen, samtidig som vi kom på sporet av funn vi har 
jobbet videre med. I tabell 9.1 er en oversikt over hvilke informanter vi 
har intervjuet. 

Første skoleåret med fraværsgrense (2016/2017) gjennomførte vi 
telefonintervjuer med skoleeiere, representert ved utdanningsansvarlig 
i fylket. I tillegg gjennomførte vi kvalitative intervjuer med fastleger og 
representanter for deres interesseorganisasjoner. 

Det andre skoleåret med fraværsgrense (2017/2018) utgjorde inter- 
vjuer med elever ved videregående skoler den største delen av det 

kvalitative materialet. Vi gjennomførte intervjuer med elever ved sju 
videregående skoler fordelt på fire fylker. Utvalget av fylker ble gjort 
basert på frafallsraten i fylket. Vi besøkte et fylke med lavt frafall, et 
fylke med høyt frafall og to fylker med gjennomsnittlig frafall. Ved de 
samme sju skolene intervjuet vi lærere, rektorer, helsesykepleiere og 
rådgivere. 

Den vanskeligste elevgruppen å rekruttere til intervjuer i 2018, var 
den med høyt fravær. En gruppe elever vi ønsket å intervjue, var de 
som hadde overskredet fraværsgrensen, og som ikke ville få halvårs- 
vurdering med karakter eller standpunktkarakter i ett eller flere fag. 
Fordi vi rekrutterte elevinformanter gjennom skolen, er det ikke over- 
raskende at vi hadde fått færre av disse informantene. De var sjeldnere 
på skolen, og ettersom vi gjorde intervjuene på slutten av året, hadde 
også flere falt fra. I 2019 ønsket vi derfor elevinformanter som enten 
hadde fått IV i ett eller flere fag eller som hadde falt helt ut av skolen på 
grunn av overskredet fraværsgrense. Måten vi har rekruttert elevene 
på, har vært ulik. For noen av dem har vi gått gjennom skoler og bedt 
rektor hjelpe oss med utvelgelsen. Vi har også rekruttert gjennom hjelp 
fra bekjente som selv går i videregående skole, og oppfølgingstjenesten 
i ulike bydeler i Oslo har bistått oss med rekruttering. Alle intervjuene 
har vært enkeltintervjuer med elever fra Oslo og omegn. De fleste har 
foregått på skolen, ett på kafé og tre over telefon. Det var viktig for 
oss å intervjue disse informantene enkeltvis, da noe av formålet med 
intervjuene var å forstå årsaken til hvorfor fraværet deres overskred 
10 prosent. For mange kan dette være sensitivt å snakke om i gruppe- 
intervju. Vi ønsket først og fremst større spredning av elevene med 
hensyn til omfanget av fravær. Ettersom vi ønsket å belyse fraværs- 
grensens konsekvenser for ulike elevgrupper, anså vi det som viktig at 
også det kvalitative datamaterialet inneholdt intervjuer med de ulike 
gruppene. 

Når det gjelder informanter fra skolen, ønsket vi også å supplere data- 
materialet vi allerede hadde. Formålet med å intervjue representanter fra 
skolen var å få en helhetlig og rik forståelse av hvordan skolene jobber 
med fravær og frafall. Vi har intervjuet helsesykepleiere og rådgivere, 
samt ansatte i PPT og OT. 

METODE OG DATA 


Tabell 9.1. Oversikt over kvalitative intervjuer 


2017 2018 2019 Sum 

Elever 74 12 86 
Lærere 20 20 
Rektorer 20 1 21 
Repr. fra fylkeskommunen 19 19 
Laget rundt eleven: 33 

- Fastleger 11 

- Helsesykepleiere 2 6 

- Rådgivere 3 

- Minoritetsrådgivere 1 


- Ansatte i OT 
- Ansatte i PPT 


Oppsummering 


Denne boka er bygget på data innhentet fra tre skoleår, og vi har forsøkt å 
anlegge et helhetlig perspektiv på fraværsgrensens konsekvenser. Vi bru- 
ker data vi analyserer kvantitativt, som registerdata, Elevundersøkelsen 
og en spørreundersøkelse sendt hvert år, tre ganger, til rektorer. I tillegg 
har vi i løpet av de tre årene siden innføringen av fraværsgrensen samlet 
inn omfattende kvalitative data. Vi har intervjuet elever, representanter 
fra fylkeskommunen, fastleger, lærere, rektorer, helsesykepleiere, rådgi- 
vere, minoritetsrådgivere, ansatte i OT og ansatte i PPT. Til sammen gir 
dette rike datatilfanget oss muligheten til å besvare problemstillingene 
våre, samt å gi både en bredde- og dybdeevaluering av fraværsgrensens 
direkte, indirekte og utilsiktede konsekvenser. 

